روونکردنه‌وه‌یەک لە گروپی هەڵوێستەوە\nشەممە, 26. 5. 2012\tگروپی هەڵوێستی حیزبی دێموکراتی کوردستان\nخەڵکی نیشتیمانپەروەری کوردستان ئەندامان و لایەنگرانی حیزبی دیمۆکراتی کوردستان\nبەداخەوە لەو چەند رۆژەی رابردوودا و بە دوای بلاو بوونەوەی کۆمەڵێک ناو لە هاورێیان و هاوبیرانی گروپی هەلوێستی حیزبی دێموکراتی کوردستان له ده‌ره‌وه‌ی وڵات ،شالاوێکی بەرین لە قسەی ناراست و بە دوور لە هەموو پڕه‌نسیپ و ئەخلاقێکی سیاسی و رۆژنامەگەری لە لایەن ماڵپەری بە ناو سەربەخۆی"رۆژهه‌ڵات تایمز"ی سەر بە لایەنی پاوانخوازی حدک به هاوکاریی دەست و تاقمە ناسراوەکانیان و به ناو نووسه‌رانی په‌سن بێژیان، کرواتە سەر گروپی هەڵوێست .\nهەر لەو پێوه‌ندییەدا پێویستە هه‌ندێک له چه‌واشه‌کارییه‌کانیان بۆ رای گشتی خەڵک روون بکەینەوە:\n١- پێش هەموو شتێک پێویستە ئەوە بلێین کە کۆپی کردنی بابەتێک لە مالپەرێکی دیکە و بلاو کردنەوە بە شێوەیەک کە تەنانەت ئاماژه‌یه‌کیش به سه‌رچاوه‌ی بابه‌ته‌که نه‌کرێت و ئەسلی راگەیەندراوەکە لابرابێ بۆ مەبەستی چەواشەکردن و بەلارێدابردنی رای گشتی، دوورە لە هەر چەشنە بنه‌مایه‌ک و راستگۆیی کاری رۆژنامەگەری کە هاورێیانی سەر بە لایەنی پاوانخواز ئەنجامیانداوە.\n٢- لایەنی پاوانخواز بەم کارەی نیشانیدا کە تەحەمولی جیابیرانی نیەو رێز له بیرو بۆچوونی ئەوان ناگرێ، دەخوازێ هەرچەشنە بۆچوونێکی نه‌یاری خۆی بەم مێتۆدانە کە دوورە لە هەر چەشنە پێوه‌رێکی حیزبێکی مۆدێرن و عەقلانی وڵامبداتەوە کە ئەوە بە پێچەوانەی ئیدەعاکانی پێشوویانە کە خۆیانیان پێ پێناسە کردبوو.\n٣- هەر لە رۆژی یه‌که‌می بڵاو بوونەوەی ئەو راگەیەندراوەوه لایەنی پاوانخواز دەستی کردوە بە پەیوەندی گرتن بەو کەسانەوە که ناوه‌کانیان هاتووه، بۆ ئەوەی نامەی پەشیمانیان پێ بنووسن و پاشگەزیان بکەنەوە، بەڵام کاتێک نەیانتوانی ئەوە کارە بکەن دەستیان کردووە بە ئینکاری ئه‌ندام بوونی ئەو هاورێیانە و به هەرشە و گوڕه‌شه که گوایه له حیزب ده‌رده‌کرێن یا پشتگیرییه‌کانیان وه‌رده‌گرنه‌وه، لە هەوڵی پاشگه‌ز کردنه‌وه‌یاندان .\n٤- هەندێک شێوه نووسه‌ری دیوه‌خانی و په‌سن نووس که بۆ هەموو لایەک ناسراون ،دەستیانداوەتە نووسینی بابەت یا باشتر وایه بڵێین "دیکته" و و بڵاو کردنەوەی کۆمەڵێک بابەتی ناراست کە تەنانەت خۆشیان باش دەزانن کە ئەوەی پێنووسی چه‌واشه‌کاریان دەینووسێ دوورە لە راستی و ئینکاری واقەعیەتە. روون و ئاشکرایه کە ئەو کەسانە خاوەنی مێشک و بیری خۆیان نین و که‌سانێکی دیکه بیریان بۆ ده‌که‌نه‌وه و ئه‌مان ته‌نیا ئه‌رکی هه‌ڵڕشتنیان له سه‌ر لاپه‌ره‌کان له ئه‌ستۆیه. له راستیدا ئه‌مانه خۆیان نین و بە دەستوری کەسانی دیکەوە که‌وتوونه‌ته ئەو هه‌ڵبه‌ز دابه‌زه‌وه .\n٥- نووسینی کامێنت بە ناوی خەلکانێکەوە و بلاوکردنەوەی وەک نامه‌ی پاشگەزبوونەوە دوورە لە هەر جەشنە ئەخلاقێکی رۆژنامەگەری و هەروەها سانسۆر کردەنی رونکردنەوەکان و بابەتە پێوەندیدارەکان بە شیوەیەکی بەر بلاو لە مالپەری به ناو سه‌ربه‌خۆی "رۆژهه‌ڵاتتایمز"ی سەر بە لایەنی پاوانخوازی حدک جیا لە دەرخستنی رووی راستەقینەی لایەنی پاوانخواز و تریبوونه ناسراوه‌که‌ی هیچ دەسکەوەتێکی دیکەی بۆیان نیە. دەبێ ئەوەش باش بزانن کە بەم چەشنە کارانە ناتوانن ورەی هاورێیانی ئێمە بۆ پێداگری لەسەر هه‌ڵوێست و خواستی یەکریزی و یەکگرتنەوەی بنه‌ماڵه‌ی گه‌وره‌ی حیزب لاواز بکەن.\nله کۆتاییدا وێڕای پێداگرتنه‌وه‌مان له سه‌ر هه‌ڵوێست و داوای ره‌وامان ،هیوادارین کە لایەنی پاوانخوازی حیزبی دێموکراتی کوردستان بە خۆی دابیتەوەو واز لەم هەموو سیناریوسازییە بێنێ و بنووسه‌کانی لە بلاوکردنەوەی بابەتی ناراست دوور بخاته‌وه، هەروەها هەوڵبدات هەنگاوی جیدی هەڵبگرێ بۆ ئەوەی که بە شیوەیەکی عەقلانی مامەڵە لەگەڵ ئەم بابەتە بکاو له باتی گرژتر کردنه‌وه‌ی دۆخه‌که ، دان به راستییه‌کاندا بنێ و هەوڵی خۆی بۆچاره‌سه‌ری و ده‌ره‌نجامیش یەکریزی و یەکگرتوویی ریزه‌کانی دێموکرات بخاته گه‌ڕ.\nگروپی هەڵوێستی حیزبی دێموکراتی کوردستان _ دەرەوەی وڵات


به‌ڤیدیۆ.. ساتی هێرشی فڕۆكه‌كانی توركیا بۆ سه‌ر شنگال\nدوای ئەوەی ئێواره‌ی رۆژی چوارشه‌ممه فڕۆكە جەنگییەكانی توركیا چەند ناوچەیەكی سنووری شنگالیان بۆردوومان كرد، میدیای فەرمی توركیا گیان لەدەستدانی زەكی شنگالی، فەرماندەی ھێزەكانی كەجەكەی سەر بە پەكەكەیان راگەیاند، په‌كه‌كه‌ش هه‌واڵه‌كه‌ی پشتڕاستكرده‌وه، ئه‌مڕۆ هێزه‌كانی توركیا گرته‌ی ڤیدیۆیی ئه‌و هێرشه ئاسمانییه‌ی بڵاوكرده‌وه، كه چۆن ئۆتۆمۆبیلێكی هێزه‌كانی كه‌جه‌كه له‌چیای شنگال ده‌كاته ئامانج و به‌ته‌واوه‌تی له‌ناوی ده‌بات.\nمیدیای فەرمی پەكەكە بە پشت بەستن بە راگەیەندراوی کۆردیناسیۆنی جڤاکی ئێزدی سەر بەو حزبە ئاشكرای كرد "لە ھێرشی ئاسمانی دوێنێی توركیا بۆسەر گەلیی شیلۆی شەنگال، مام زەکی شەنگالی، ئەندامی کۆردیناسیۆنی جڤاکی ئێزدی شەهید بووە".\nلەو راگەیەندراوەكەشدا ھاتووە: "15ی ئابی 2018، ئیسماعیل ئوزدەن، ناسراو بە مام زەکی شەنگالی، ئەندامی کۆردیناسیۆنی جڤاکی ئێزدی، کاتژمێر 4ی پاشنیوەڕۆ لەکاتی گەڕانەوە لە رێوڕەسمی یادکردنەوەی قوربانیانی کۆمەڵکوژیی گوندی کۆچۆ، کرایە ئامانجی هێرشێکی ئاسمانی فڕۆکە جەنگییەکانی توركیا، لە ئەنجامدا گیانی لەدەستدا".\nزه‌كى شنگالى له‌دايكبووى 1952ى شارى باتمانى باكوورى كوردستانه و له ريزه‌كانى پارتى كرێكارانى كوردستاندا چه‌ندين به‌رپرسيارێتى هه‌بووه. به گوێره‌ى زانيارى ئاژانسه‌كه، زه‌كى شنگالى يه‌كێك بووه له‌و كه‌سانه‌ى له لايه‌ن توركياوه داواكراو بووه و ناوى له ليستى سوورى سوپاى توركيادا بووه.\nئەوەش خراوەتەڕوو، ئێوارەی ئەمڕۆ زانیاری ورد لەبارەی رووداوەكە بڵاودەكرێتەوە.


نۆڤاک جۆکۆڤیج که دیپۆرت کرایه‌وه تا سێ ساڵی دیکه ناتوانێت بچێته‌وه ئوستراڵیا\nErbil 20°C شەممە 28 ئایار 01:33\n2022/01/17 11:08 پ\n- سه‌رۆكوه‌زیرانی ئوسترالیا، سكۆت مۆریسۆن راگه‌یاند كه هه‌رچه‌ند دڵنیایی گه‌ڕانه‌وه‌ی جۆكۆڤیج بۆ ئوسترالیا نه‌دراوه به‌رله‌و سێ ساڵه، به‌ڵام له‌وانه‌یه به گۆڕانی هه‌لومه‌رج ماوه‌كه كه‌م ببێته‌وه.\nیاریزانی تێنسی سربیا، نۆڤاك جۆكۆڤیج كه به بڕیاری لێخۆشبوون یان چاوپۆشین له وه‌رگرتنی ڤاكسینی كۆرۆنای نوێ به‌مه‌به‌ستی به‌شداریكردن له پاڵه‌وانێتیی تێنس چووبووه مێلبۆرن، به‌ڵام حكوومه‌تی ئه‌و وڵاته به‌ڵگه‌كانی قبوڵ نه‌كردبوو و ڤیزه‌ی جۆكۆڤیج-یان هه‌ڵوه‌شانده‌وه و به ره‌زامه‌ندی دادگاش بڕیاری دیپۆرتكردنه‌وه‌ی ناوبراو درا، به‌م جۆره جۆكۆڤیج تا سێ ساڵی دیكه ناتوانێت بچێته‌وه ئوسترالیا.\nوه‌زیری كۆچ و كۆچبه‌رانی ئوسترالیا، ئالێكس هاوك رایگه‌یاند كه به‌پێی یاسای كۆچ و كۆچبه‌رانی ئوسترالیا وه‌زاره‌ته‌كه‌ی ده‌سه‌ڵاته‌كانی به‌كار هێناوه و ڤیزه‌ی جۆكۆڤیج هه‌ڵوه‌شێندرایه‌وه، هه‌روه‌ها "جگه له دۆخی ریزپه‌ڕ" هاتنی ئه‌م یاریزانه بۆ ئوسترالیا بۆ ماوه‌ی سێ ساڵ قه‌ده‌غه كراوه.\nسه‌رۆكوه‌زیرانی ئوسترالیا، سكۆت مۆریسۆن له‌مباره‌یه‌وه به رادیۆی كه‌ناڵ نۆی ئوسترالیای راگه‌یاند كه هه‌رچه‌ند دڵنیایی گه‌ڕانه‌وه‌ی جۆكۆڤیج بۆ ئوسترالیا نه‌دراوه به‌رله‌و سێ ساڵه، به‌ڵام له‌وانه‌یه به گۆڕانی هه‌لومه‌رج ماوه‌كه كه‌م ببێته‌وه.\nیاریزانی تێنسی سربیا، نۆڤاك جۆكۆڤیج کە لەسەر ئاستی جیهان ریزبەندی یەکەمی هەیە و به پاساوی پابه‌ندنه‌بوون به مه‌رجه ته‌ندروستییه‌كان بۆ چوونه ناو خاكی ئوسترالیا دیپۆرت كرایه‌وه، شه‌وی رابردوو ناچار كرا ئوسترالیا جێ بهێڵێت.\nنۆڤاک جۆکۆڤیج بە مەبەستی بەشداریکردن لە یارییەکانی "Grand Slam" کە لە 17-30ی کانوونی دووەم سازدەکرێت چووبووە ئوسترالیا، بەرلە گەشتەکەشی ئەوەی ئاشکرا نەکردبوو کە ئایا ڤاکسینی کۆرۆنای وەرگرتووە یان نا، تەنها ئەوەی خستبووەڕوو کە بە بڕیای لێبوردنی پزیشکیی دەتوانێت بەشداریی یارییەکان بکات.\nبەڵام لە فڕۆکەخانەی شاری مێلبۆرن ئەم بڕیارە رەت کرایەوە و ڤیزەکەی نۆڤاک جۆکۆڤیچ هەڵوەشێندرایەوە، دواتر لە هۆتێلێكی ئەو شارەدا جێگیر كرا كه په‌نابه‌ران و ئه‌وانه‌ی ڤیزەی هاتنیان بۆ ئوسترالیا هه‌ڵوه‌شێندراوه‌ته‌وه له‌وێدا ده‌هێڵدرێنه‌وه.


نەوت؛ نیعمەت یان نەفرەت\nئەو پرسیارەی شەو و، ڕۆژ بە مێشکی زۆربەی تاکەکانی ئەم کۆمەڵگایەدا دێت ئەوەیە؛ ئاخۆ ئەگەر نەوتی ژێر زەویمان بەجێبهێشتایە بۆ نەوەکانی داهاتوو، باشتر نەدەبوو؟ یاخود نەخێر! با لە ئێستادا سوود لە خێر و بێری ئەم زێڕە ڕەشە وەربگیرێت. نەوت لە کوردستاندا؛ بۆ هەندێ لایەن و کەس بووەتە نیعمەت و بۆ زۆربەی هاونیشتمانیانیش بووە بەنەفرەت، جگە لە نەھامەتی زیاتر بەدوای خۆیدا هیچی نەهێناوە، سامانی نەوت، یەکێکە لەهەرە گرنگترین سامانەکانی زۆربەی نەتەوە و وڵــاتانی جیهان، بە شمەکێکی ستراتیژی گرنگ دادەنرێت بۆ داهات و بودجەی گشتی وڵات، تا لەڕێگەیەوە خزمەتگوزارییە ئابوری و کۆمەڵایەتییەکان بەبێ جیاوازی بۆ کۆمەڵــانی خەڵک دابین بکرێت.\nنەوتی کوردستان، نزیکەی(12) ساڵە دەرهێنراوە و لەڕێگەی بۆری فرۆشراوە بەکۆمپانیای "رۆزنەفت"ی ڕووسی، دەگوازرێتەوە بۆ بەندەری جیهانی تورکی لەسەر دەریای ناوەڕاست، لەوێش بە نیوەی نرخی نەوتی جیهانی ھەڕاج دەکرێت، کە بەتێکرایی(15.78)دۆلارە، لەکاتێکدا تێکڕای نرخی نەوتی "برێنت" زیاتر لە(29)دۆلار بووە لە نۆ مانگی ساڵی ڕابردوودا، بەداخەوە بەهۆی ڕێککەوتنی حکومەتی (هەرێم و تورکیا)، ساڵانە بەدەیان ملیۆن دۆلار زیان بە ئابوری هەرێم دەگات و بەپێی داتاکان نزیکەی (30%) داهاتی نەوتی فرۆشرا و دەگەڕێتەوە گیرفانی حکومەتی هەرێمەوە! بەگوێرەی کۆتا راپۆرتی کۆمپانیای "دیلۆت" لەھەر سێ مانگی(نیسان-ئایار-حوزەیران)ی ساڵی رابردوودا، هەرێم لەبری قازانج(76)ملیۆن دۆلار زیانی بەرکەوتوە!\nلە ماوەی ئەم سێ مانگەدا؛ ھەرێم(38)ملیۆن بەرمیلی بەنرخی(15.78)دۆلار فرۆشتووە، بەپێی هەمان ڕاپۆرت لەو ماوەیەدا خەرجییەکانی بواری نەوت لەداهاتەکانی نەوتی فرۆشراو زیاتر بووە! هەروەها لە ڕاپۆرتەکەدا هاتووە نزیکەی(15%) داهاتی نەوتی هەرێم بۆ تورکیــــا دەچێت، یەکێکی تر لەگرفتەکانی بەردەم ئەم پرۆسەیە، زۆری تێچوونی بەرهەمهێنانی نەوتەکەیە، کە نزیکەی (20)دۆلارە بۆ هەر بەرمیلێک، بەشێکی تری نەوتی کوردستان بەڕێگه‌ی تەنکەر دەگوازرێتەوە بۆ دەرەوە و، لەمەزادی ئاشکرای ناڕەسمیدا دەفرۆشرێت. کە دیسان بەداخەوە؛ ئەمەش هەروا بەهەدەردان و بەفیڕۆدانی دارایی زۆری تێدا دەکرێت و بەزیانی هەرێم کۆتایی دێت. ئەوەی بارەکەی زیاتر قورستر کردووە، ئەوەیە؛ هەرێم لە ڕووی یاسایی و نێودەوڵەتییەوە ناتوانێت نەوتەکەی هەناردە بکات و ئەندام نیە لەڕێکخراوی "ئۆپیک"، هەموو ئەمانە بەربەستن لەبەردەم هەناردەکردندا.\nحکومەتی هەرێم، لەکاتی دەرهێنان و هەناردەکردنی نەوتدا، بەبیانوی (ئابوری سەربەخۆ و، بودجەی سەربەخۆ)، ئەم پرۆسەیەی دەستپێکرد، بەڵام لەدوای دەیەیەک لە هەناردەکردنی نەوت نــە ئابوری سەربەخۆ هاتەدی و نە هەرێمی کوردستان بەرەوپێشەوە چوو، بگرە گۆڕانکارییەکان لەدوای پرۆسەکەوە بەخراپ بەسەر ئابوری هەرێم و دانیشتوانەکەیدا شکایەوە، هەر ئەم مەلەفەیە، بووەتە ڕێگر لەبەردەم ڕێکەوتنی (هەولێر و بەغداد) تا ئێستا و دوای خوێندنەوەی دووەمی بودجەی گشتی(2021)ی ئێراق لە ئەنجومەنی نوێنەران، ھێشتا ڕێککەوتنی سیاسی و یاسایی ئیمزا نەکراوە، هەربۆیە مەترسی گەورە هەیە لەسەر پشکی هەرێم، کە بڕی پێشنیارکراوی ڕەشنووسەکە بە(12.67%)دانراوە، بەمەرجی ڕادەستکردنی (250)هەزار بەرمیلی ڕۆژانەو نیوەی داهاتی ناوخۆ و خاڵە سنوورییەکانی هەرێم.


کوردی – برگه 13 – خاکی کوردیا\n(هومانیسم ) مرۆڤایەتیی\nخەیانەتی داڕێژراوی وەزارەتی دەرەوەی ئەمریکا بە کوردان\nكاروان- جەلال مەلەکشا\nعەبدوڵڵا پەشێو -دەربارەی ڕۆژئاوای کوردستان – Nov 3\nڕۆژئاوا بمان بوورن\nTurkey Deliberately Destroy Historical Site in Kurdish Areas\nmohamadamin 31/اکتبر/2016\tنووسراوە\nدروستبونی میكانیزمی دیفاعی، كاره‌كته‌ری فیزیكیی ته‌واوی زینده‌وه‌رانه‌و له‌وانه مرۆڤیش به‌رامبه‌ر هه‌ر هه‌ڕه‌شه‌یه‌ك كه مه‌ترسی هه‌بێت بۆ مانه‌وه‌ی له ژیان، به‌شێوه‌یه‌كی گشتی، دو جۆر میكانیزمی دیفاعی هه‌یه، یه‌كێكیان سروشت( فطریه) كه هه‌ر له سه‌ره‌تای ژیانه‌وه بونی هه‌یه، ئه‌میش وه‌ك كاردانه‌وه‌ی فیزیكی له فۆرمی فسیۆلۆجیدا به‌رجه‌سته ده‌كرێت، ئه‌م جۆره له هه‌مو گیانله‌به‌راندا …\neditor 27/مه/2016\tنووسراوە\nJust remember injustice [fbvideo link=”https://www.facebook.com/629768817123510/videos/824193821014341/” width=”500″ height=”400″ onlyvideo=”1″]\nSyria: Kurds Will Starve to Death Under Seige\neditor 08/مه/2016\tنووسراوە\nSubsequent to the heavy shelling led by Islamist rebels on the Kurdish neighborhood of Sheikh Maqsoud in Syria’s northern city of Aleppo, a relative calm prevailed in the area before the regime’s air force renewed airstrikes on the neighborhood and kill dozens of civilians, local sources reported on Monday. Moreover, …\neditor 20/آوریل/2016\tنووسراوە\nThe video shown at the press conference on the Cizre Report presents the massacre with images and witnesses. [youtube]http://www.youtube.com/watch?v=zBq98PzlhBc[/youtube]\njalal 20/ژانویه/2016\tزمان وئەدەب, نووسراوە, وتارەکان\nکورته باس مه‌به‌ست له‌و بابه‌ته شیکردنه‌وه‌ی زمانی کوردی و خوێندنه‌وه و به‌راوردێکی مێژوویی له سه‌ر زمانه که له‌پاڵ ئه‌وه‌شدا، وێڕای کورته باسێک له مه‌ڕ زمان، زۆر به کورتی(و به خێراییه کی رێژەیی) سه‌رنج ده‌ده‌ینه سه‌ر پێوه‌ندی نێوان زمانی کوردی و به‌راورد کردن و پێکهه‌ڵکێشانی له ته‌ک ژێده‌ره دیرۆکیه‌کان. دیاره پێویستە …\nmohamadamin 30/سپتامبر/2015\tئابووری, نووسراوە\nمیلیشیا بە هەڵوەشانەوەی بەهای نیشتیمانیی دەست پێ دەکات کاریان ئەوەیە چۆن نیشتمان لەت لەت بكەن ئەمڕۆ نیشتیمان جانتایەکە بە کۆڵەوە هەر لەگەڵ روخانی دیواری بەرلین لە نێوان دوو جیهانی جیاواز بە هەموو رِەهەندە فكریی، فەرهەنگیی، عقڵیی، سستمی سیاسیی و ئابورییەوەو كۆتایی هاتنی هەموو شەرەكانی ئەم دوو جیهانە (سوسیاالستی و سەرمایەداریی) …


یه‌كێتی ناوه‌ندی شه‌تڕه‌نجی عێراق به هه‌ماهه‌نگی لیژنه‌ی ڕاهێنه‌ران خولی ڕاهێنه‌رانی له‌سه‌ر ئاستی عێراق به شێوه‌ی ئۆن لاین ئه‌نجام دا كه 70 به‌شداربووى ئه‌و یارییه تێیدا به‌شدار بوون .\nخوله‌كه بۆ ماوه‌ی چوار ڕۆژ به‌رده‌وام بوو كه وانه‌كانی به شێوه‌ی تیۆری و پراكتیكی له‌لایه‌ن ( حه‌یده‌ر عه‌بدول غه‌نی ) سه‌رۆكی لیژنه‌ی ڕاهێنه‌رانی عێراق وترانه‌وه و پاش كۆتاهاتنی وانه‌كانی خوله‌كه و تاقیكردنه‌وه‌ی به‌شداران بڕوانامه به پێی ئاسته‌كان دابه‌ش كران كه كۆمه‌ڵێك له به‌شداران توانیان بڕوانامه‌ی ڕاهێنه‌ری نیشتیمانی و كۆمه‌ڵێكی دیكه‌یان بڕوانامه‌ی مامۆستایی نیشتیمانی یاری شه‌تڕه‌نجیان به‌ده‌ست هێنا .\nله شاری سلێمانی و دوایی به‌شداری یان هه‌ریه‌ك له ( ئاكار عه‌لی ، ته‌ها جه‌لال ، چنار وریا و سۆلاڤ عه‌لی ) توانیان بڕوانامه‌ی ڕاهێنه‌ری نیشتیمانی به‌ده‌ست بهێنن و هه‌رچی ( هێمن حه‌سه‌ن ، ئاڤێستا محه‌مه‌د و سۆما محه‌مه‌د ) ه بڕِوانامه‌ی مامۆستای نێو ده‌وڵه‌تی یان به‌ده‌ست هێنا .\nسه‌باره‌ت به ئه‌نجام دانی ئه‌و خوله‌ش ئه‌سعه‌د ئیسماعیلی جێگری سه‌رۆكی یه‌كێتی ناوه‌ندی شه‌تڕه‌نجی عێراق تایبه‌ت به پێشمه‌رگه سپۆرت ووتی ، یه‌كێتی شه‌تڕه‌نجی عێراق هه‌روه‌ك یه‌كێتیه‌كانی دیكه و به‌هۆی بلاَوبونه‌وه‌ی ڤایرۆسی كۆرۆناوه نه‌یتوانی به‌رده‌وامی به چالاكییه‌كانی بدات هه‌ربۆیه دوایی دابڕانێكی دوورو درێژ به گرنگمان زانی خولێكی ڕاهێنه‌ری به شێوه‌ی ئۆن لاین بۆ به‌شداربووان و ڕاهێنه‌رانی یارییه‌كه بكه‌ینه‌وه تا ئاستی زانستیان به شێوه‌ی ئه‌كادیمی به‌ره‌و پێش بچێت و خۆش به‌ختانه‌ش خوله‌كه ئه‌نجام دراو به شێوه‌یه‌كی سه‌ركه‌وتوو به‌شداران توانیان سود له وانه‌كانی ببینن .\nناوبراو ئاماژه‌ی به‌وه‌شدا كه ده‌یانه‌وێت درێژه به چالاكییه‌كانیان بده‌ن و گه‌ر پاڵه‌وانێتی و خوله‌كان ده‌ست پێبكاته‌وه بێگومان یه‌كێتی شه‌تڕه‌نجی عێراق -یش یه‌كێك ده‌بێت له‌و یه‌كێتیانه‌ی كه خول و پاڵه‌وانێتی ده‌بێت .


کوردستان میدیا: له یه‌که‌مین کۆبوونه‌وه‌ی کۆمیته‌ی ناوه‌ندی، هه‌ڵبژێردراوی کۆنگره‌ی ١٥ی حیزبی دێمۆکراتی کوردستانی ئێران، سکرتێری گشتیی ئه‌و حیزبه هه‌ڵبژێردرا. | Lawan Deutschland\nکوردستان میدیا: له یه‌که‌مین کۆبوونه‌وه‌ی کۆمیته‌ی ناوه‌ندی، هه‌ڵبژێردراوی کۆنگره‌ی ١٥ی حیزبی دێمۆکراتی کوردستانی ئێران، سکرتێری گشتیی ئه‌و حیزبه هه‌ڵبژێردرا.\nاکتبر 10, 2012 · بدست lawandeutschland\t· در Uncategorized.\t·\nبه‌پێی راپۆرتی هه‌واڵنێری کوردستان میدیا، کۆمیته‌ی ناوه‌ندی هه‌ڵبژێردراوی کۆنگره‌ی ١٥ی حیزبی دێمۆکراتی کوردستانی ئێران، له یه‌که‌مین کۆبوونه‌وه‌ی خۆیدا، به‌ڕێز «مسته‌فا هیجری»ی به سکرتێری گشتیی حیزب هه‌ڵبژارد.\nکۆنگره‌ی ١٥ی حیزبی دێمۆکراتی کوردستانی ئێران، رۆژی شه‌ممه رێکه‌وتی ٨ی ره‌زبه‌ری ١٣٩١ی له‌ژێر ناوی کۆنگره‌ی «دوکتور سادق شه‌ره‌فکه‌ندی» و به دروشمی «هه‌وڵدان بۆ یه‌کڕیزی، له‌پێناو سه‌رکه‌وتندا»، به فه‌رمی ده‌ستی به‌کاره‌کانی کرد و پاش ٦ رۆژ کاری به‌رده‌وام، سه‌رکه‌وتوانه کۆتایی به کاره‌کانی هێنا.\nله‌م کۆنگره‌یه‌دا دوای خوێندنه‌وه و تاوتوێ کردن و په‌سند کردنی راپۆرتی کۆمیته‌ی ناوه‌ندی و باس و لێکدانه‌وه و شرۆڤه‌ی به‌رنامه و ئه‌ساسنامه‌ی حیزبی دێمۆکرات و په‌سند کردنی له‌لایه‌ن کۆنگره‌وه، چه‌ندین پرسی دیکه‌ی پێوه‌ندیدار به کوردستان، ئێران، ناوچه و جیهان و سه‌رجه‌م پرسه نێوخۆییه‌کانی حیزب، ئه‌مڕۆ پێنج‌شه‌ممه ١٣ی ره‌زبه‌ری ١٣٩١ی هه‌تاوی، به هه‌ڵبژاردنی ٢٥ ئه‌ندامی کۆمیته‌ی ناوه‌ندی ــ له‌نێو ئه‌وانه‌شدا به‌ڕێز «کاک مه‌لا حه‌سه‌ن شێوه‌سه‌ڵی» وه‌کوو ئه‌ندامی ئیفتیخاری کۆمیته‌ی ناوه‌ندی ــ و ٨ ئه‌ندامی جێگری کۆمیته‌ی ناوه‌ندی، کۆتایی به کاره‌کانی هێنا.\nکۆنگره‌ی ١٥ی حیزب به تێکڕای ده‌نگ، سکرتێره‌کانی هه‌ر سێ رێکخراوی یه‌کیه‌تییه‌کانی ژنان، لاوان و خوێندکارانی دێمۆکراتی کوردستانی ئێرانی وه‌کوو ئه‌ندامی جێگری کۆمیته‌ی ناوه‌ندیی حیزب دیاری کرد.\nسه‌ره‌نجام کۆمیته‌ی ناوه‌ندی هه‌ڵبژێردراوی کۆنگره‌ی دوکتور ساق شه‌ره‌فکه‌ندی، به‌ڕێز «مسته‌فا هیجری»ی به سکرتێری گشتیی حیزبی دێمۆکراتی کوردستانی ئێران هه‌ڵبژارد.\nبه‌ڕێز مسته‌فا هیجری، له ساڵی ١٣٢٤ی هه‌تاوی له شاری نه‌غه‌ده له پارێزگای ورمێ، له دایک بووه و لیسانسی وێژه‌ی زمانی فارسیی زانینگه‌ی تارانی هه‌یه و به زمانه‌کانی کوردی، ئینگلیزی، فارسی و تورکیی ئازه‌ری قسه ده‌کات.\nکاک مسته‌فا ساڵی ١٣٥٨ی هه‌تاوی په‌یوه‌ست به ریزه‌کانی حیزبی دێمۆکراتی کوردستانی ئێران بووه و هه‌ر له‌و ساڵه‌دا بۆ کۆمیته‌ی ناوه‌ندیی حیزب هه‌ڵبژێردراوه و ساڵێک دواتر بووه‌ته ده‌فته‌ری سیاسیی حیزبی دێمۆکرات و بۆ یه‌که‌م جار ساڵی ١٣٧١ وه‌کوو سکرتێری گشتیی حیزب هه‌ڵبژێردراوه.\n← له ساڵێکدا ٤٨٨ که‌س له ئێران له سێداره دراون و ٣٣٣ که‌سیش سزای سێداره‌یان به‌سه‌ردا سه‌پاوه.\nکوردستان میدیا: پاش شه‌ڕی نێوان ئیسراییل و عه‌ره‌ب له ساڵی ١٩٧٣، ئه‌رتشی ئیسراییل بۆ یه‌که‌م جار خاکی سووریه‌ی تۆپباران کرد. →


... بەحوكمی ئەوەی گەلی كورد بەدرێژایی سەدساڵی ڕابووردوو بەتایبەتی پاش جەنگی جیهانی یەكەم و دواتریش كەوتن و ڕوخانی دەوڵەتی عوسمانی و لێكـ هەڵوەشانەوەی سنورو قەڵەمڕەوی خەلافەتی عوسمانیەكان ، كورد دەربەدەرو ئاوارەی وەڵات و خاكـ و نیشتمانی خۆی بووە ، دیسان بەهۆی ستەمی وەڵاتانی جیهان و دابەشكردنەوەی بەسەر چوار وەڵاتی ( ئێران ، عێراق ، سوریا ، توركیا ) و چەوساندنەوەو قڕكردن و دامركاندنەوەی شۆڕش و ڕاپەڕین و جوڵانەوە سیاسی و كۆمەڵایەتیەكەی بەدرێژایی مێژوو بوەتە بەشێكـ لەناسنامەو ناسینەوەی گەلی كورد ، لە ڕابووردوودشدا ناكۆكی و ململانێی نێوان خێڵ و میرنشین و هۆزەكانی گەلەكەمان هۆكارێكی تر بووه كە میللەتی كورد و كێشە ڕەواكەی نەگەنە خەونی سەربەخۆیی و دروستبوونی دەوڵەتی كوردی و قەوارەیەكی سیاسی !\nلەئێستاشدا سەرباری هەبوونی جۆرێكـ لەسەرەوەری و خاوەن بڕیاری سیاسی ، وەلێ بەهۆی حكومەتێكی بێ ئەركـ و وەزیفەو پەرلەمانێكی پەكخراوو دەیان كێشەو گرفتی نێوان لایەنە سیاسیەكان و ناوخۆی خودی حزبەكان نەكـ نەیتوانیوە پرسە نەتەوەیەكە هەنگاوێ بەرەو پێشەوە بەرێت بەڵكو بەهۆی كێشەی شەخصی و حزبی و بنەماڵەو باڵباڵینەوە زۆر جار مەترسی ئەوە دەكرێ ئەوەش كە هەیە لەدەستی بدەین ، هەر بۆیە ئەركی ئیسلامیەكان چووەتە قۆناغێكی ترەوەو هێندەی تر بەرپرسیارێتیەكەی قورستركردوە ! واتە لەئێستادا خەونی زۆرینەی میللەتی كورد بەهەموو پێكهاتەكانیەوە ئەوەندی لەخەمی ژیانێكی ئاسایی و بژێوی ڕۆژانەو دابینكردنی ئاشتی وسەقامگیری سیاسی و ئاشتەوایی كۆمەڵایەتیە ، ئەوەندە كەیفی بە دروشم و ناونیشان و پێڕەو پرۆگرامی حزبی و هەڵوێستی ڕۆژانەی حزبەكان نین ! لێرەوە دوور لە ڕۆشنایی بنەما شەرعیەكان و خواست و خەون و پەرۆشی تەواوی موسڵمانان بۆ یەكدەنگی و یەكبوونی ئیسلامیەكان ، لە ئێستادا چ پاڵنەرێكـ بوەتە ئەمرای واقیع نزیكبوونەوەو یەكڕیزی ئیسلامیەكان بەكردەیی بكات ، بەندە ئاماژە بەبەشێكـ لەو پاڵنەرانە دەكەین :\n1- ئەگەر لەسەرەتای بانگەوازی ئیسلامیدا مشت و مڕی گەرم و گوڕی جێاوازیەكانی نێوان ئیسلامیەكان لەسەر دارولئیسلام و دارولكوفر و مۆسیقاو هەڵبژاردن و پەرلەمان و چەكـ و جیهاد و وەلائو بەڕا بۆ بیروڕاوو ئایدۆلۆژی نائیسلامیی وچوونە ناو حكومەتێكی زۆرینەی عەلمانی و هاوبەشی لە ئیدارەو دەسەڵاتدا و هاوپەیمانێتی لەگەڵ لایەنێكی عەلمانی و بوون و ئامادەیی خوشكان لە نێو كاروباری سیاسی و لەناوەندی بڕیاری سیاسەتی حزبدا ... هتد ئیشكال و ناحاڵیەكـ بووبێ ! خۆ ئێستا سوپاس بۆ خوای گەورە ئەوەندە لەیەكەوە نزیكین و لەیەكـ ئەچین هەست بەجێاوازی و جیاكاری ناكری ! تەنانەت ئەوەش بووەتە بەشێكـ لەحەقیقەتی حاڵ لەئەمڕۆدا ئیسلامیەكان بەسەر لایەنەكاندا دابەش و ئاماژە بۆكراون ! ئەم هەستكردنە بەخاڵەكانی لێكچوون و ڕەنگگرتنی یەكتر و زیادكردن ڕەددەكاتەوە نەكـ قسەی دەرەوەی ئیسلامیەكان بێ یاخود ڕەخنەگرێكی نەیار بەئیسلام و موسڵمانان بەڵكو بۆخۆشمان جار جار ئەو قەناعەتە دروستبووە لامان ، ئەپرسین ئەگەر بۆ دەسەڵات و زیاتر لە كورسیەكـ نیە دەی بۆچی یەكڕیزو یەكـ لیست نەبین !؟\n2- هەتا ئیستا بە هەموو ئەزمونەكانی ڕابووردوومان بەچەكـ و بێ چەكی و بەبەشداری و دوورەپەرێزی و باوەڕبوونمان بە پرۆسەی سیاسی و قۆستنەوەی هەل و دەرفەت و بەرزكردنەوەی دروشمی گەورەی ئاینی و نیشتیمانی وبەكارهێنانی ڕەمزو سەرمایەی ئەخلاق و بەهای كوردەواری و پەرۆشی و دڵسۆزیمان بۆ نەتەوەو گرێدانی ئاین و ئیسلامەتی بەنیشتمان و كوردایەتی .. هتد ، سەلەمێنراوە كە تەواوی دەنگدەرانی ئیسلامیەكان لە 15% ی كۆی دانیشتوانی كوردستان تێناپەڕێنێت ! واتە پێكەوە و لەیەكـ سەبەتەدا ئەوە سەنگـ و قەبارەو پێگەی ڕاستەقینەی ئیسلامیەكانە ! ئەمە لەكاتێكدا لەهیچ خول و كابینەیەكی حكومەتدا نەمانتوانیوە ئەزموونێكی وەهای سەركەوتوو پێشكەش بكەین ببێتە هاندەرێكی باشتر و دڵخۆشكەر جەماوەرو دەنگدەرێكی زیاتری كورد لەخۆمان كۆبكەینەوە !\n3- بەگەڕان وپشكنینێكی خێرا بە مێژووی خەباتی ئیسلامیەكان لە دەرەوە‌ی وەڵات و ناوخۆی كوردستاندا وەكـ ئەزموونێكی بەردەست و نمونەیەكی بەرجەستەی هاوچارەنووسی عەلمانی و حزبەكانی دەرەوەی بازنە ئەخلاقیەكەی ئیسلامیەكان بۆ سیاسەت و حزبایەتیكردن ، جگە لە ئەزموونی بزوتنەوەی نەهزەی ئیسلامیی لە وەڵاتی تونس نمونەیەكی تر نیە چاوی لێبكرێ ! بەڵكو بەپێچەوانەوە دەركەوتووە هاوپەیمانێتی و هاولیستی و گرێدانی دروشم و بەرنامەی هەڵبژاردنەكانی هەردوولا بۆ گرتنەدەستی جڵەوی دەسەڵات و حوكمڕانی هەتا بەردەم سندوقەكانی دەنگدان بووەو نەبوەتە شەفاعەت و تكاركار بۆ ئەوەی ئیسلامیەكان هێندەی عەلمانیەكان سوودمەندبن لێی ، وەكـ لە میسر و لیبیا و یەمەن و سوریا تەنانەت ئەردەن ، لە كوردستاندا لیستی كوردستانی ئەگەر بەنمونە بهێنینەوە ئەو كاتەی یەكگرتوو لەناو لیستی كوردستانی بوو ، لێدوانی عەلمانیەكان بۆ ناساندنی یەكگرتوو بریتی بوو لە دوورە لەتیرۆرو دەستی سوور نیە بەخوێنی ڕۆڵەكانی گەلەكەمان ، تەواو مەدەنی و ئاشتیخوازی نیشتمان و نەتەوه پەروەرە ! وەلێ بۆ خولێكی تر بڕیاری لیستی سەربەخۆو بەتەنها ئەدا كەچی تۆمەتباركرا بە بەعسی و عەرەبچێتی و خۆفرۆش و بێگانە پەرست ! بەداخەوە ئەوەندە پرپاگەندەو چەواشەكاری بەڕیوەچوو تەواوی بارەگاكان لە بادینان سوتێنراو و چوار سەركردەی مەیدانی شەهید بوون ! دواجاریش تەنها وەزیرێكـ پشكی یەكگرتوو بوو لە بەغدا درا بەبرا عەرەبەكان و كۆنە بەعسیەكانی دوێنێ !\n4- دۆخی ئێستای سیاسەتی نێودەوڵەتی و جموو جووڵ و چالاكی ڕێكخراوە گوماناویەكان كە لەژێر پەردەی ئاینی پیرۆزی ئیسلامدا بۆ ناشیرینكردنی ئیسلام و مێژووی موسڵمانان داهێنراون ، لەولاشەوە ململانێی نێوان وەڵاتان و پیلانی ناوخۆی دیكتاتۆرو دەسەڵاتە لەرزۆكەكانی جیهانی بەناو عەرەبی و تێكچوونی شیرازەی كۆمەڵ و كۆمەڵگاكان و ڕەوەو چاولێگەری و لاساییكردنەوەی كوێرانە و خۆداڕنین لەهەموو بەهاو ئاكارێكی جوانی كەسێتی تاكی موسڵمان و ڕۆژهەڵاتی ، پێكەوە لەیەكـ بازنەو ئەڵقەیەكی داخراودا بوەتە مەترسی و هەڕەشەی جیددی لەسەر ئیسلام وەكـ ئاین و ئیسلامیەكان وەكـ تاكێكی خاوەن پەیام ، وەكـ ئەبینرێ كۆمەڵی برایانی موسڵمانان ( الاخوان المسلمین ) سەرباری خەباتێكی دوورو درێژی كاری مەدەنی و خزمەت و بەدەمەوەبوونی گەل و نیشتمان و پارێزەری ئەخلاق و بیروباوەڕی موسڵمانان و خۆبواردان لەفیكری پەڕگیری و توندڕەوی ، كەچی ئەكرێتە ئامانج و بەرگی تیرۆرو تەقاندنەوەی بەسەرا ئەسەپێنن ! جا ئەگەر حزبێكـ بۆ خۆی پێشینەیەكی توندڕەوی و چەكداری هەبێ و بەشداری لە جەنگـ و شەڕی ناوخۆدا كردبێ ئاخۆ چارەنووس و دواڕۆژی ئەو بەكوێ دەگا !؟ هەربۆیە ئەگەر پێكەوە خوێنمان حەڵاڵكراو ڕژایە سەرزەوی ئەوا لەیەك بەرەو یەك لیست ویەك ناونیشان بین سەربەرزو شەرەفمەندانەترە لەوەی لەدوورەوە تەماشاكارو شاهیدی مردنی یەكتربین ! ئەوەش مەعلومە ژیانی ئەم دونیایە وەكـ وتراوە - چەند پێچێكی مێزەرە - جیلی یەكەم و دووەمی ئەم ڕابوونە لەئاخروئۆخری كۆتا پێچەكەیەو خەمی نەوەكانی داهاتووی ئەم گەلە لەبەرچاوبگرین !؟


ئابووریی داڕماوی ڕژیم به هه‌ر بایه‌ك وه‌له‌رزه ده‌كه‌وێ | کۆمەڵە \nڕە‌وگە top » ئابووریی داڕماوی ڕژیم به هه‌ر بایه‌ك وه‌له‌رزه ده‌كه‌وێ\nئابووریی داڕماوی ڕژیم به هه‌ر بایه‌ك وه‌له‌رزه ده‌كه‌وێ\nپاش په‌سه‌ندكرانی بڕیارنامه‌ی شۆاری حۆكامی ئاژانسی نێونه‌ته‌وه‌یی وزه‌ی ئه‌تۆمی دژبه كۆماری ئیسلامی له ڕۆژی هه‌ینی ڕابردوو، ئه‌رزشی تمه‌ن له بازاڕه‌كانی ئێران، به‌رده‌وام هاتووه‌ته خوارێ. ڕۆژی سێشه‌ممه ٣ی مانگی پووشپه‌ڕ، هه‌ر دۆلارێكی ئه‌مریكا ڕۆیشته سه‌رووی ٢٠ هه‌زار تمه‌ن كه ئه‌وه‌ش له مێژووی ئێراندا بێ وێنه‌یه. هه‌ڵبه‌ت سه‌رچاوه ناڕه‌سمیه‌كان باسیان له ڕه‌قه‌می له‌وه سه‌رتریش كردووه. حه‌سه‌ن ڕووحانی و ناسر هێمه‌تی، سه‌رۆكی بانكی ناوه‌ندی، ڕۆژی سێشه‌ممه ڕایانگه‌یاند كه چوونه‌سه‌ره‌وه‌ی نرخی دراو، ڕیشه‌ی بنه‌ڕه‌تیی ئابووریی نییه و هۆكاره‌كه‌یان گه‌ڕانده‌وه بۆ هاندان و كرده‌وه‌ی ده‌روونیی له ئاست نێونه‌ته‌وه‌ییدا و وتیشییان كه ئه‌و شۆكانه‌ی كه له‌ئێستادا له بازاڕی دراو دراون، كاتین. به‌ڵام كارناسانی ئابووری هۆكاری هاتنه‌خوارێی ئه‌رزشی تمه‌ن و هۆكاری ئه‌وه‌یكه خه‌ڵكی ئێران ڕوویان كردووه‌ته كڕینی زیاتری دراوی ده‌ره‌كی ، ده‌گه‌ڕێننه‌وه بۆ ئه‌گه‌ری توندبوونه‌وه‌ی گه‌مارۆكانی ئه‌مریكا و ڕێكخراوی نه‌ته‌وه‌یه‌كگرتووه‌كان دژبه كۆماری ئیسلامی.\nابه‌دوای په‌سند كرانی بڕیارنامه‌ی شۆرای حۆكامی ئاژانسی نێونه‌ته‌وه‌یی وزه‌ی ئه‌تۆمی كه به‌ده‌نگی هه‌ره زۆری ئه‌ندامانی په‌سه‌ند كرابوو، دابه‌زینی ئه‌رزشی تمه‌ن له به‌رامبه‌ر دراوه‌كانی دیكه‌دا ده‌ستی پێكرد. خه‌ڵك، به بێ بایه‌خدان به وته‌ی كاربه‌ده‌ستانی ڕژیم، ڕوویان كردووه‌ته كڕینی دۆلار و یۆرۆ. ئێسحاق جه‌هانگیری جێگری یه‌كه‌می ڕووحانی جه‌ختی كردبووه‌وه كه په‌سه‌ندكردنی وه‌ها بڕیارنامه‌یه‌ك، كاریگه‌ریه‌ك له سه‌ر ئابووریی ئێران دانانێ. جه‌واد زه‌ریف، وه‌زیری ده‌ره‌وه و غه‌ریب ئابادی، نوێنه‌ری كۆماری ئیسلامی له‌م ئاژانسه، پێشتر وێڕای هه‌ڕه‌شه‌ی پڕوپووچ، وتبوویان كه ئه‌گه‌ر ئه‌م بڕیاڕنامه‌یه په‌سند بكرێ، كۆماری ئیسلامی وڵامێكی گونجاو و كرده‌وه‌یه‌كی پێویست ئه‌نجام ده‌دا. له بڕیارنامه‌كه‌ی شۆرای حۆكامدا داوا له كۆماری ئیسلامی كراوه كه ده‌ستبه‌جێ له‌گه‌ڵ ئه‌و ئاژانسه به‌ته‌واوی هاوكاری بكات و له پشكنینی كارناسانی ئاژانسی وزه‌ی ئه‌تۆمی له دوو سایته نوێیه‌كه ڕێگری نه‌كرێت. به باوه‌ڕی ئاژانس، له‌م سایتانه‌دا، ڕژیم هه‌وڵی داوه كه چه‌كی ئه‌تۆمی به‌رهه‌م بێنێت.\nله‌و جێگه‌وه كه بڕیارنامه‌كه‌ی شۆرای حۆكام له لایه‌ن سێ وڵاتی سه‌ره‌كیی ئۆرووپا واته ئاڵمان، فه‌ڕانسه و ئینگلیسه‌وه ئاماده كراوه و تێیدا باس له‌وه كراوه كه ” به باوه‌ڕی ئێمه، لابردنی گه‌مارۆی چه‌ك و چۆل، كاریگه‌ری ئه‌ساسی له‌سه‌ر ئه‌منیه‌ت و سه‌قامگیریی ناوچه‌كه داده‌نێ“، نیگه‌رانیی خه‌ڵكی ئێران له خراپتر بوونی باروودۆخی ئابووری به‌هۆی توندبوونه‌وه‌ی گه‌مارۆكان زیاتر بووه و له‌خۆرا نییه كه خه‌ڵك زیاتر ڕوویان كردووه‌ته دراوه به‌نرخه‌كان. له‌به‌ر ئه‌وه‌یكه، به‌دوایدا، ڕۆژی سێشه‌ممه ٣ی پووشپه‌ڕ، ئه‌مریكا پێشنووسێكی خسته ئیختیار هاوپه‌یمانانیه‌وه كه تێیدا داوای له ئه‌ندامانی شۆرای ئه‌منییه‌ت كردووه كه گه‌مارۆی چه‌ك و چۆڵی سه‌ر كۆماری ئیسلامی، به شێوه‌ی بێسنوور دووباره بكه‌نه‌وه. هه‌روه‌ها، حه‌فته‌ی ڕابردوو به‌ڕێوه‌به‌ری گشتیی ڕێكخراوی نه‌ته‌وه‌یه‌كگرتووه‌كان، له ڕاپۆرتێكدا ته‌ئیدی كرد كه، ئه‌و مووشه‌كانه‌ی كه له هێرش بۆسه‌ر دامه‌زراوه نه‌وتیه‌كانی عه‌ره‌بستاندا به‌كارهاتبوون، “سه‌رچاوه‌ی ئێرانیان” بووه.\nكاربه‌ده‌ستانی كۆماری ئیسلامی له به‌رامبه‌ر توندبوونه‌وه‌ی گوشاره نێونه‌ته‌وه‌ییه‌كان و توندبوونه‌وه‌ی گه‌مارۆكان، به خۆگێل كردن له باروودۆخی فه‌لاكه‌تباری بژێویی جه‌ماوه‌ری خه‌ڵك، له‌سه‌ر درێژه‌ی سیاسته‌كانی هه‌تا ئێستایان پێداگری ده‌كه‌ن كه ئابووریی ئێرانیان بردووه‌ته سه‌ر لێواری داڕمان. هه‌ڵبه‌ت بۆ زۆرێك له به‌رپرسان و كاربه‌ده‌ستانی ڕژیم درێژه و توندبوونه‌وه‌ی گرژی و ئاڵۆزیه‌كان، كه‌ش و هه‌وایه‌كی گونجاوتریان بۆ دزی و گه‌نده‌ڵی بۆ ده‌خوڵقێنێ و له‌م ڕوانگه‌یه‌وه چاو له باروودۆخه‌كه ده‌كه‌ن. قالیباف، سه‌رۆكی دز و جه‌نایه‌تكاری مه‌جلیسی ڕژیم، ڕۆژی یه‌كشه‌ممه، پاش په‌سندكرانی بڕیارنامه‌ی ئاژانس، له دانیشتنێكی مه‌جلیسی ئیسلامیدا ڕایگه‌یاند كه: “ئه‌و سێ وڵاته ئۆرووپاییه چیی وا له ئه‌مریكا كه‌متر نین. به‌ڵام له‌به‌رامبه‌ردا، به‌رپرسانی نیزامی ئیسلامی ته‌واوه‌ن هاوده‌نگن له‌سه‌ر ئه‌وه‌یكه موقاومه‌تی چالاكانه، بژارده‌یه‌كی ستراتێژیكه”. ئاشكرایه كه درێژه‌ی داسه‌پاندنی ئه‌م سیاسه‌تانه بووه‌ته هۆی په‌ره‌سه‌ندنی هه‌ژاری و بێكاری و گرانیی و برسیه‌تیی به‌رده‌وامی خه‌ڵك و ئاستی كێشه و گرفته كۆمه‌ڵایه‌تیه‌كانیشی بردووه‌ته سه‌رێ. بێگومان، درێژه‌دانی ئه‌م سیاسه‌تانه به‌ڕوونی نیشانی ده‌دا كه ژیانی و گوزه‌رانی جه‌ماوه‌ری كرێكار و زه‌حمه‌تكێش بۆ سه‌رانی ئه‌م ڕژیمه هیچ بایه‌خێكی نییه.\nبه‌ڵام هۆكاری ئه‌م باروودۆخه فه‌لاكه‌تباره ئابووریه و هاتنه‌خواره‌وه‌ی نرخی تمه‌ن، ناكرێ ته‌نیا بگه‌ڕێنینه‌وه بۆ گه‌مارۆكان و بڕیارنامه‌كان. به‌ڵكوو هۆكاری دیكه‌ش له‌وانه قه‌یرانی ئابووری سه‌رمایه‌داری، هاتنه‌خواره‌وه‌ی قیمه‌تی نه‌وت و چوونه‌سه‌ره‌وه‌ی به‌رچاوی قه‌باره‌ی نه‌خدینه‌ی ناو بازاڕ و دابه‌زینی بێ وێنه‌ی توانای كڕینی خه‌ڵك، له په‌نا گه‌نده‌ڵی و دزیی هه‌زاران ملیاردی و گه‌نده‌ڵیی جێكه‌وتوو له گشت ئه‌م سیستمه، له زومره‌ی باقیی هۆكاره‌كانی ئه‌م قه‌یرانه ئابووریه دێنه ئه‌ژمار. هه‌ڵبه‌ت بڵاوبوونه‌وه‌ی مه‌رگباری ویرووسی كۆرۆناش له ئێران، كه ڕژیم هه‌وڵێكی جیدیی بۆ نه‌داوه، به كێشه و گرفته‌كانی پێشوو زیاد بووه.\nله ڕاستیدا ئابووریی ڕژیم له‌وپه‌ڕی خراپی خۆی دایه. سندووقی نێونه‌ته‌وه‌یی پووڵ وێڕای ئاماژه به هاتنه خواره‌وه‌ی پاشكه‌وتی دراوی ئێران، پێشبینیی كردووه كه له ساڵی داهاتوودا، ئه‌و پاشكه‌وته دیسان ئه‌وه‌نده‌یكه‌ش كه‌م ده‌بێته‌وه و ده‌گاته نزیك به ٦٥ ملیارد دۆلار. به ئیعترافی عه‌باس مووسه‌وی، وته‌بێژی وه‌زاره‌تی ده‌ره‌وه، له ئێستادا ته‌نانه‌ت كۆره‌ی باشووریش به‌ڕه‌چاوكردنی ڕێوشوێنی ئه‌مریكا، پاره‌ی فرۆشی نه‌وته‌كه‌ی بلۆكه كردووه و نایداته‌وه به ڕژیم. له وه‌ها باروودۆخێكدا، حه‌سه‌ن ڕووحانی، به‌وپه‌ڕی بێ هیواییه‌وه، هه‌وڵ ده‌دات كه له ڕێگه‌ی گه‌ڕاندنه‌وه‌ی دراوی سه‌رچاوه‌گرتوو له هه‌نارده‌ی ڕانتخۆران و سه‌رمایه‌داران بۆ ئێران و یان له ڕێگه‌ی فرۆشی به‌ڵگه‌ی قه‌رز و هه‌ڕاج كردنی دارایی و زه‌ویه ده‌وڵه‌تیه‌كان، بتوانێ چوونه‌سه‌ره‌وه‌ی نه‌خدینه كۆنتڕۆڵ كات. ئه‌وه‌ش بێجگه‌له داماویی و مایه‌پووچ بوونی دسه‌ڵاتی ئیسلامی هیچ مانایه‌كی دیكه‌ی نییه. ڕووحانی، به‌و په‌ڕی بێشه‌رمیه‌وه، داوا له خه‌ڵكی كرێكار و هه‌ژاری كۆمه‌ڵگا ده‌كات كه بارودۆخ و كێشه‌ی بژێوی ده‌رك بكه‌ن. ئه‌وه‌ش بێجگه‌له سه‌پاندنی باری سه‌ره‌كیی قه‌یرانی ئابووری به‌سه‌ر شانی جه‌ماوه‌ری كرێكار و زه‌حمه‌تكێشی ئه‌م كۆمه‌ڵگایه و هه‌ژاری و برسیه‌تیی زیاتر، مانایه‌كی دیكه‌ی نییه.\nبه‌ڵام له ماوه‌ی دوو مانگی ڕابردوودا، خه‌باتی كرێكاران و باقیی زه‌حمه‌تكێشان دژبه‌و هه‌ژاری و بێكاریه‌ی كه ڕژیم دایسه‌پاندووه، به‌شێوه‌یه‌كی به‌رچاو په‌ره‌ی سه‌ندووه. له ئێستادا، مانگرتن و كۆبوونه‌وه‌ی كرێكارانی ڕێگه‌ی ئاسنی زاگرۆس، كۆبوونه‌وه‌ی ناڕه‌زایه‌تی موعه‌لیمانی تاران، كۆبوونه‌وه‌ی ناڕه‌زایه‌تیی كاشی كارانی ئیسفه‌هان و ده‌یان كۆبوونه‌وه‌ی ناڕه‌زایه‌تی دیكه له جه‌ره‌یان دایه. بێ گومان، كرێكاران له ده‌سه‌ڵاتداران و خاوه‌نكارانی سه‌رمایه خۆش نابن و مافی خۆیانیان لێده‌ستێنن.\n« به‌رز بوونه‌وه‌ی به‌رچاوی ئاماری ئێعتیاد له ئۆستانی كرماشان\nچوونه‌سه‌ره‌وه‌ی به‌رچاوی ڕێژه‌ی بێكاری له هه‌رێمی كوردستان »


دادگای‌هه‌ولێر سزای له‌سێداره‌دانی به‌سه‌ر چوار بكوژی پاسه‌وانه‌كه‌ی مه‌ڵبه‌ندی هه‌ولێری كۆمه‌ڵدا سه‌پاند.\nدادگای تاوانه‌كانی هه‌ولێر سزای له‌سێداره‌دانی به‌سه‌ر چوار بكوژی پاسه‌وانه‌كه‌ی مه‌ڵبه‌ندی هه‌ولێری كۆمه‌ڵی ئیسلامیدا سه‌پاند.\nئه‌مڕۆ دادگای تاوانه‌كانی هه‌ولێر له دانیشتنی دۆسیه‌ی شه‌هیدكردنی محه‌مه‌د عه‌زیز ناسراو به (قاسم)، پاسه‌وانی مه‌ڵبه‌ندی سێی هه‌ولێری كۆمه‌ڵی ئیسلامی، جارێكی دیكه سزای به‌سه‌ر بكوژه‌كاندا سه‌پاند و "هه‌ر چوار تاوانباره‌كه‌ی به له‌سێداره‌دان سزا دا".\nدانیشتنه‌كه‌ی دادگا به ئاماده‌یی دوو له بكوژه‌كان به‌ڕێوه چوو، ئه‌وه‌ش له‌به‌ر ئه‌وه‌ی دوو بكوژه‌كه‌ی دیكه پێشتر هه‌ڵاتوون و تا ئێستا ده‌ستگیر نه‌كراونه‌ته‌وه، هه‌ر بۆیه به بێ ئاماده‌بوونی خۆیان سزایان به‌سه‌ردا سه‌پێندرا.\nپێشتر دادگا، سزای له‌سێداره‌دانی ته‌نها بۆ دوو له بكوژه‌كان ده‌ركردبوو، به‌ڵام له‌لایه‌ن پارێزه‌رانی دۆسیه‌كه‌ی محه‌مه‌د عه‌زیزه‌وه بڕیاره‌كه له دادگای ته‌میز تانه‌ی لێ درا و، جارێكی تاوانباره‌كان دادگایی كرانه‌وه.\nمحه‌مه‌د عه‌زیز، پاسه‌وانی مه‌ڵبه‌ندی هه‌ولێری كۆمه‌ڵی ئیسلامی، له شه‌وی هه‌ڵبژاردنی ئه‌نجوومه‌نی نوێنه‌رانی عێراق له 30ی نیسانی 2014، له‌لایه‌ن چه‌ند كه‌سێكه‌وه له‌به‌رده‌م مه‌ڵه‌بنده‌كه‌ی به ناڕه‌وا هێرشی كرایه سه‌ر و به شێوه‌یه‌كی دڕندانه شه‌هید كرا.\n2402 جار خوێندراوەتەوە


هات به‌رامبه‌رم دانیشت، قژ كاڵێكی به باڵا نه زۆر به‌رز ، كه‌مێك " گۆشتن". چاوه‌كانی ڕه‌ش كردبوو و گۆنای ئاڵ ئاڵ . چاوێكی له من كرد و زۆر ناقایلانه ڕووی له‌وبه‌ر كرد . منیش چاوم لێكرد ، به‌ڕواڵه‌ت زۆر جیاواز بووین .\nئه‌و كاڵ بوو، من ئه‌سمه‌ر ، ئه‌و قژی وه‌ك تیشكی هه‌تاو زه‌رد بوو ، من قژم هاوڕه‌نگی شه‌و . ئه‌و ڕوانینێكی بێقه‌راری هه‌بوو و من ده‌مێك بوو كۆتری نیگام هێلانه‌یه‌كی بۆ خۆی چێ كردبوو و ئارامیی گرتبوو . هات به‌رامبه‌رم دانیشت ... لاقی له لاقم كه‌وت ، داوای لێبووردنی نه‌كرد ، هه‌ر چاوی بڕییه چاوم ... منیش، هه‌ر چاوم لێكرد... !!\nله خوێندنه‌وه‌ی ڕۆژنامه‌ی مێترۆ كه ته‌واو بووم ، خستمه سه‌ر نه‌رده‌ی پێش په‌نجه‌ره‌كه و ئانیشكم له سه‌ر دانا و ده‌ستم كرد به كۆڵه‌كه‌ی سه‌رم ... چاوم له ده‌رێ ده‌كرد .... دوای بارانی شه‌وی ڕابردوو هه‌موو شتێك بێداد جوان بوو.\nده‌ستی درێژ كرد، ڕۆژنامه‌ی مێترۆكه‌ی له ژێر ده‌ستم ڕاكێشا ، داوای لێبووردنی نه‌كرد، نه‌یپرسی ئه‌گه ده‌توانم ده‌ستم به‌رز كه‌مه‌وه یا نا، ئه‌گه بۆی هه‌یه ڕۆژنامه‌كه هه‌ڵگرێ یا نا، چاوی بڕییه چاوم و ڕۆژنامه‌كه‌ی كێشا بۆ لای خۆی ... منیش هه‌ر چاوم لێكرد ... !!\nخه‌ڵكێكی زۆر به پێوه بوون ، له ناو ئه‌وانیشا ، پیره پیاوێك به حووكمی گۆچانه‌كه‌ی، خۆی ڕاگرتبوو. هه‌ستام جێی خۆمی بده‌مێ دانیشێت ، ئه‌و كوڕه‌ی له په‌نام دانیشتبوو وتی : نا ، من هه‌ڵده‌ستم ، با له جێی من دانیشێت !!\nپیاوه پیره‌كه دانیشت، چاوێكی له من و چاوێكی له كوڕه‌كه كرد، وتی: سوپاس ....\nكچه قژ كاڵه به باڵا نه زۆر به‌رزه گۆشتنه‌كه پێی وت : سوپاسی ناوێ . ئێره وڵاتی ئێمه‌یه. حه‌قه هه‌وڵ ئێمه دانیشین، ئێمه تێر بین، ئێمه كار بكه‌ین ، ... خۆ له دوومان نه‌ناردوون بێن بۆ ئێره . به‌شی ئه‌وانه ....\nئه‌و هه‌ر قسه‌ی ده‌كرد و منیش به چركه‌یه‌ك زیاتر له نیو سه‌ده له مێژووی خۆمانم هاته به‌ر چاو ... به درێژایی مێژوو كوژران، له داردران ،ده‌ركران ، ئاواره بوون ، چوارچرا، پێشه‌وا ، شه‌ڕی ناو شار ، هاتنه‌وه‌ی پێشمه‌رگه‌كان، گرمه‌ی فڕۆكه و بۆمباردمان ، ئێعدامی 59 كه‌س له سابلاغ ، حه‌وزی خوێنی بۆكان، كوشتاری سه‌قز ، نه‌ورۆزی 58 سنه ، هێمن و ناڵه‌ی جوداییه‌كه‌ی ، شورشی بارزانی ، شه‌ڕی براكووژی ، هه‌ڵه‌بجه ، ....\nكچه قژ كاڵه به باڵا نه زۆر به‌رزه گۆشتنه‌كه هه‌ر قسه‌ی ده‌كرد ، چاوی له من بڕیبوو : " به‌شی ئه‌وانه ...... "\nمنیش هه‌ر چاوم لێ ده‌كرد !! .... هه‌موو گیانم ڕق و توڕه‌یی ......\nوێستگه‌ی من بوو ، هاتمه خوارێ . ڕێگه‌ی ماڵێ درێژتر له هه‌میشه ... وه‌ك بڵێی قه‌ت نا‌گه‌مه‌وه ....\nزرینگه‌ی ده‌نگێك له ناو گوێما ئازاری ده‌دام : " به‌شی ئه‌وانه ........."\nقورسایی پرسیارێك : به‌ڕاستی به‌شی من چی بووه .... به‌ڕاستی به‌شی من چییه ..... ؟؟\nباران ده‌بارێ ، په‌نجه‌ره‌م كردۆته‌وه و خۆم له په‌توو شینه‌كه‌ما پێچاوه‌ته‌وه .... به‌خت یار بێت ، ئه‌مشه‌و به لایه‌لایه‌ی باران خه‌وم لێده‌كه‌وێت ....\nسه‌رم هێشتا هه‌ر دێشێت !!\nله سه‌ر پلیكانی دووهه‌م له سێ پلیكانی پێش هه‌یوان دانیشتبووم. ماڵه‌كه پڕ بوو له خه‌ڵکێك كه من نه‌مده‌ناسین، نه‌مده‌ناسینه‌وه. هه‌موو كۆمه‌ڵ كۆمه‌ڵ له‌یه‌ك كۆ ببوونه‌وه.به ده‌م قسه و پێكه‌نین، هه‌واڵه‌كان بڵاو ده‌بوونه‌وه . دیار بوو هه‌موو یه‌ك ده‌ناسن ، ئاگایان له زۆر شتی یه‌ك هه‌یه. من له سه‌ر پلیكانی دووهه‌م له سێ پلیكانی پێش هه‌یوان دانیشتبووم. نه كه‌س كاری به من بوو، نه من ده‌متوانی كارم به كه‌س بێت. چاوم ده‌گێرا بوو بینینی ڕووخسارێكی ئاشنا، هه‌ر كه‌س بێت، هه‌ر ئاشنا بێت، یان مه‌یلی ئاشنایی هه‌بێت ... هه‌ر چاو ده‌گێرم و كه‌س وێناچێ مه‌یلێكی وای هه‌بێت.\nله دوور خۆشكم ده‌بینم، جلی كوردی له به‌ردایه. كورد گوته‌نی شۆخ و شه‌نگه،جلی كوردی زۆر پێ ده‌كه‌وێت. به دیتنی ئه‌و كه‌مێك ئارام ده‌بمه‌وه، به‌رامبه‌رم دێت، له سه‌ر پلیكانی دووهه‌می پێش هه‌یوان كه‌مێكی جێ بۆ ده‌كه‌مه‌وه بێت له لام دانیشێ ... هات، به ئارامی ، وه‌ك سێبه‌ر به ته‌نیشتما تێپه‌ری ... هه‌ر چاویشی لێ نه‌كردم...\n-- كاری زۆره، كاتی نه‌بوو ئێستا، دێته‌وه ... ! خۆم به خۆم گوت !!\nخه‌ڵک هه‌ر دێن و ماڵه‌كه پڕتر ده‌بێت. ده‌ڵێی ئه‌وانی دێن، قه‌ت نارۆنه‌وه . من ناو ماڵه‌كه‌م هێشتا نه‌دیوه، به‌ڵام دیاره زۆری خه‌ڵك لێیه، ده‌نگی قسه و پێكه‌نینه‌كانیان ده‌گاته منیش ...\nلای ڕاستی حه‌وش، پڕه له گوڵ. دیواره‌كه به یاسی زه‌رد و وه‌نه‌وشی داپۆشراوه. ژێر پای یاسه‌كان پڕه له ڕۆزی سوور و زه‌رد و په‌مه‌یی. بابم !! بابم به‌ر  ماڵی گوڵه‌كانی كردۆت به به‌ڕماڵ و هه‌ر وه‌ك بڵێی نوێژ بكات، چۆكی داداوا.\nجار نا هه‌ر وه‌ك بڵێی سوژده به‌رێت، ئه‌وه‌نده ده‌نیشتێته‌وه، ناوچاوانی له گوڵپه‌ڕی گوڵه زه‌رد و سوور و په‌مه‌یه‌كان ده‌که‌وێت. ده‌یبینم چۆن به سه‌ر په‌نجه‌ی ده‌سته ماندووه‌كانی خاك و خۆڵی سه‌ر گوڵه‌كان لاده‌دات....\nبه‌رامبه‌رم ده‌رگایه، ده‌رگایه‌كی گه‌وره‌ی ئاواڵا... براكه‌م له به‌ر ده‌رگا ده‌گه‌ڵ چه‌ند كه‌سی تر وه‌ستاون ... نایانبیستم، به‌ڵام ئه‌گه‌ر براكه‌م باش ناسیبێت باسی ئاڵوگۆڕه‌كانی ئێستای ناوچه ده‌كات ...\nخوشكه‌زاكانم دیار نین ... یان من نایانناسمه‌وه !!! كیژێك به لاما ڕه‌ت ده‌بێ، ده‌مه‌وێ لێی پرسم بزانم ڕۆیا له كوێیه دیار نییه ... فریا ناكه‌وم هیچ بڵێم ، هاوار ده‌كات : ڕۆیـــــا .... ده‌نگی ئه‌و كیژه ده‌بێت به گۆچانی چاوم ....\nڕۆیا ... شه‌ڵواری جین و تی- شێرتێكی په‌مه‌یی له به‌ر دایه. قژی ڕه‌ش و درێژه ... گۆنای هاوڕه‌نگی گوڵه په‌مه‌یه‌كانی ناو باخچه‌كه‌یه ... ئه‌ویش نامبینێ.... یان نامناسێته‌وه ....\nله سه‌ر پلیكانی دووهه‌م له سێ پلیكانی به‌ر هه‌یوان دانیشتووم ... خه‌ڵكی دێن و ده‌ڕۆن ... ڕامانیشم دیت، باوه‌شم بۆ كرده‌وه، به‌ڵام ده‌ستی ڕادینی ڕاكێشا چوون بۆ لای حه‌وزه بچووكه‌كه‌ی ناوڕاستی حه‌وشه‌كه ...\nله‌وانه‌یه ماسی سووری بچووكی تێدا بێت و حه‌زی لێ بێت كایه‌یان ده‌گه‌ڵ بكات ... خۆم به خۆم گوت !!\nبراكه‌م هات و ڕه‌ت بوو، خۆشكه‌كه‌شم ... بابم له خه‌ڵوه‌تی خۆیا ده‌گه‌ڵ گوڵه‌كانی هۆشی له من نه‌بوو . خوشكه‌زاكانم، یان نه‌یاندیتم ... یان نه‌یانناسیمه‌وه ....!!\nگومانم كرد .... بڵێی من لێره بم ...؟! هه‌ستامه سه‌ر پێ ... ئه‌ژنۆم ڕاست نه‌ده‌بوونه‌وه! ... گومانم كرد ...\nده‌بێ شتێك بڵێم ... هه‌رچی بێت ... ناویان دێنم ... گومانم كرد ....\nچاوم گێرا، له سه‌ر پلیكانی دووهه‌م له سێ پلیكانی پێش هه‌یوان خۆمم بینی دانیشتووم چاو ده‌گێرم بۆ ئاشنایه‌ك، یان بۆ كه‌سێك كه مه‌یلی ئاشنایی هه‌بێت ... نه‌كه‌س منی ده‌دیت، نه كه‌س منی ده‌دواند ... گومانم له بوونی خۆم كرد...گومانم له بوونی هه‌موو كه‌س كرد ....\nخه‌م نییه ، ترسه!\nترسی وه‌ی هه‌موو ڕۆیشتبێن و هه‌ر من مابێتمه‌وه ! ترسی وه‌ی هه‌موو له بیریان كردبێت و هه‌ر من له بیرم مابێته‌وه ،،،\nخــــــــــــــــــه‌م نییه ، تـــــــــــــــــــــــرسه !\nكه له چنینی گوڵه‌كان گه‌ڕایه‌وه، دڕكی چاوه‌ڕوانی له جه‌سته‌ی ماندووم ده‌رده‌كێشییه ده‌رێ ؟ دڕكی ئه‌و بووغزه‌ی ڕێی به هه‌ناسه‌م گرتووه؟\nبــــــــــــریا كه‌سێك منی به ناو بانگ كردبا\nبه‌ڕێی ماڵه‌وه بووم، به وریایی ده‌ڕۆیشتم هه‌ڵنه‌خلیسكێم ، سه‌هۆڵبه‌ندانێكه مه‌پرسه !! نزیك ماڵی خۆم ، بۆنێكی خۆش ده‌هات . بۆنی چێشتێك كه هه‌رچی بیرم لێ كرده‌وه ، ناوه‌كه‌ی نه‌هاته‌وه بیرم!\nخۆم هاته به‌ر چاو. ده‌گه‌مه‌وه ماڵێ له ده‌رگای ده‌ده‌م و ده‌چمه‌وه ژوورێ .چراكان داگیرساون!! ماڵێكی گه‌رم و خۆش! بۆنێكی خۆش، بۆنی چێشێك وا من زۆری حه‌ز لێ ده‌كه‌م. شووشه‌ی په‌نجه‌ره‌كان هه‌ڵمیان گرتووه. ده‌نگی مۆسیقایه‌كی ئارام دێت. كه ده‌مبینێت، دێ به ئامێزێك ماندوو نه‌بوونیم لێ ده‌كات . شتێك ده‌ڵێم. هه‌رچی بێت. " ده‌رێ زۆر سارده" ... "ئه‌و بۆنه خۆشه چییه؟" .. " تۆ كه‌ی هاتێوه ؟" .....\nلێم ده‌پرسێ: گوڵم ڕۆژه‌كه‌ت چۆن بوو ؟ دوایی گوێ ڕاده‌گرێت بۆ ناز و گلێیه‌كانم. سارد بوونی ده‌رێ و گرفته‌كانی مێترۆ و هه‌ڵات هه‌ڵاتی خه‌ڵك و لووس بوونی ڕێگه و بان و .... هه‌روا كه قسه ده‌كه‌م چاوه‌كانی ده‌بینم پڕن له مێهره‌بانی . له‌پڕ هه‌رچی گازه‌نده‌یه له بیر ده‌كه‌م. حه‌ز ده‌كه‌م له ناو ئه‌و هه‌موو دلۆڤانییه‌دا نوقم بم . حه‌ز ده‌كه‌م له ناو ئه‌و هه‌موو مێهره‌بانییه‌دا ناز و گلێیه‌كانی ڕۆژێكی سارد و سڕ له بیر بكه‌م و گه‌رم ببمه‌وه ....\nماڵێكی گه‌رم، هه‌ڵمی شووشه‌كان، بۆنی چێشتێكی خۆش ، ده‌نگی مۆسیقایه‌كی ئارام ، جووتێك چاوی پڕ له مێهره‌بانی ئه‌وه‌نده به‌سه تا ماندووییه‌كانی من بحه‌سێته‌وه............\nگه‌یشتمه‌وه ماڵێ ...له ده‌رگام نه‌دا . ماڵێكی سارد و بێ‌ده‌نگ !! خۆم چراكانم داگیرساند ...........\nبـــــــــــــــۆ مێــــــــــلۆدی :\n" سه‌رمامه . سه‌رمایه‌كی سه‌یر! گشت گیانم ده‌له‌رزێت. په‌نجه‌ره‌كان به‌ستراون ... ئه‌ی ئه‌و سه‌رما به سۆزه له كوێرا دێت ؟ بۆ وا هه‌ڵده‌له‌رزم ؟ ڕاستیان گوتووه، ئه‌و سه‌رمایه‌ی وشكت ده‌كات، ده‌تته‌زێنێت ، سه‌رمای ناخه، سه‌رمای سه‌هۆڵبه‌ندانی ده‌روونه! سه‌رمایه‌كی به سۆز كه هه‌ناسه‌ت پێ ده‌برێت. گه‌ده‌لولێكی بێ ڕه‌حمه كه له ده‌روونتا ده‌گه‌رێ و لێت ناگه‌رێ به گه‌رمای هیچ ئاگرێك، گه‌رمت بێته‌وه . ده‌ڵێی سه‌رما سه‌ره‌تای هه‌ست و هه‌ست پێكردن بووه . ده‌ڵێی سه‌رما سه‌رچاوه‌ی هه‌رچی هه‌یه و بووه و ده‌بێ یه! تۆش وه‌ستاوی ... نه ڕێگه‌یه‌ك بۆ گه‌ڕانه‌وه نه سه‌ره‌تایه‌ك بو سه‌ر له نوێ ساز كردنه‌وه .... به خۆم ده‌ڵێی: چۆن ده‌بێت ، خۆ من خۆم خه‌ریكم له ئاگرا ده‌سووتێم ، ئه‌ی چۆنه وا سه‌رمامه و هه‌ڵده‌له‌رزێم .... ؟\nوانه‌ی ئه‌مڕۆ تا هه‌میشه به خۆت ده‌ڵێیه‌وه : س به‌وێنه‌ی سه‌رما .... س به‌وێنه‌ی سه‌هۆڵبه‌دان ... س به‌وێنه‌ی سووتان ..."\nمێهره‌بانیت بكه به سه‌یوان بۆم ، خه‌م وه‌ك گللێره به سه‌رما ده‌بارێ ....\nچیت وت ؟ كوردستانێكی سه‌ر به‌خۆ .... ؟\nكورد: مریشكه ڕه‌شه‌یه‌كه\nبه تۆپیش ناجوڵێته‌وه .\nنازانم ، ماوه یا مردووه.\nله سه‌ر لوغمی ئۆتۆنۆمی ... كڕ كه‌وتووه!\nب: وێنه‌ی بێ ده‌نگی\nب: وێنه‌ی بیر كردن\nب : وێنه‌ی بێ تۆ بوون .\nلـــــــه بێ تۆ بوونه‌كانا، به بیری تۆ، بێ ده‌نگی شكاندن ...\nدووپاته بوونه‌وه‌ی كات ، دووپاته بوونه‌وه‌ی ساته‌كان... دووپاته بوونه‌وه‌ی خۆت له ژوورێكی به پانایی ته‌نیاییه‌كانتدا! دووپاته بوونه‌وه‌ت له چاوی ئاوێنه‌یه‌كی خۆڵاوی كه خۆتی تێدا ناناسێوه ... دووپاته بوونه‌وه‌ی چركه‌كان له زه‌نگی ته‌له‌فوونێكدا كه حه‌ز ناكه‌ی وڵامی بده‌یه‌وه .... دووپاته بوونه‌وه‌ی ژیان له ده‌نگی پێكه‌نین و گریانێك كه نازانی له كوێرا سه‌رچاوه‌ی گرتووه ... دووپاته بوونه‌وه له خۆشییه‌كاندا كه بۆ برشیان لێ دێت . دووپاته بوونه‌وه له بریاكاندا، له خۆزگه‌كاندا. دووپاته بوونه‌وه له درۆكان، له فریوه‌كاندا ... دووپاته بوونه‌وه له خه‌وه‌كاندا، خه‌وه بێ خه‌ونه‌كان...\nدووپاته بوونه‌وه‌یه ناوت ناوه ژیان به‌و هیوایه‌ی ئه‌مڕۆ ، سپێی، ئه‌وین له ده‌رگای دڵت بدات...\nده‌گه‌ڵ كۆچی خه‌مینی ساته دووباره بووه‌كان ، دووباره ده‌بییه‌وه ، تا ئه‌مڕۆ ، سپێی ... كه خۆشه‌ویستی بانگی كردی بگه‌ی به بوون، به مان، به ژیان .....\nدوای ماوه‌یه‌كی زۆر كه یه‌كیان نه‌بینیبوو، تا شه‌و دره‌نگانێك دانیشتن و قسه‌یان كرد و كاتێكی خۆشیان ڕابووارد.\nپێی گووت مه‌ڕۆوه ، هه‌ر لێره بخه‌وه ..... زوو هاته جواب و وتی : " نا... ناتوانم، قه‌ولم داوه online بم !!\nبیرم كرده‌وه ، دیم چ شیرینه ، جاران چوونه كانی و سه‌ر ڕێگه‌ی كچان بوو، ئێستا on line . جاران نامه‌ی ناو قوتوو شه‌مچه بوو ئێستا e - mail ... جاران كیژۆڵه كه‌م ته‌مه‌نه‌كانی گه‌رك نامه‌كانیان ده‌هێناو ده‌برد ، ئێستا Messenger و Paltalk و mirc و .....\nنا... هه‌ر به‌ڕاست شته‌كان وه‌ك خۆیان نه‌ماون . چ خۆش ........\nزمانیش وه‌ك زۆربه‌ی شت پێویستی به ئاگاداری و پێراگه‌یشتن هه‌یه. وشه‌ی تازه داتاشین یه‌كێك له‌و شێوانه‌یه كه زمانیێك پێی ده‌وڵه‌مه‌ند، یان به پێچه‌وانه پێی "عه‌یبدار" ده‌بێت! ماوه‌یه‌ك له‌مه‌و پێش له وڵاتی سوئید كێبه‌ركێیه‌ك هه‌بوو كه له‌ودا به تایبه‌ت منداڵان به‌شداریان كردبوو و هه‌ر كه‌سه‌ی وشه‌یه‌كی ناردبوو . له ده‌رئه‌نجامی كێبه‌ركێكه‌دا منداڵێكی 5 - 4 ساڵانه بردێوه و وشه‌كه‌ی له لایان سه‌نته‌ری زمانه‌وه قه‌بووڵ كرا و سۆز وایه، قامووسی ساڵانی داهاتوو ئه‌و وشه‌یه‌شی تێدا بێت.\nچه‌ند شه‌و له‌مه‌و به‌ر هاورێیه‌كم ـــ كه پێم وایه پاكانه‌ی بۆ خۆی ده‌كرد ــ گێرایه‌وه وتی : كچی هاورێیه‌كی ویستوویه‌تی بزانێ كه‌ی له دایك بووه و هه‌وڵیشی داوه به كوردی پرسیاری خۆی بكات. له دایكی ده‌پرسێت :\nدایه من كه‌ی Download بووم ؟\nبژی بۆ ژیان ...\nله‌خۆمدا به تۆ گه‌یشتم، ده‌ترسم له گه‌ڕانه‌وه‌دا ونت كه‌م ..........\nله ڕێیه‌كی دووره‌وه هاتووم. له ونبوون گه‌ڕاومه‌ته‌وه. باوه‌شێك ده‌نگم پێیه! له ڕێیه‌كی دووره‌وه هاتوومه‌ته‌وه . له سیله‌ی چاوه‌كانته‌وه بڕوانه، ده‌مناسێوه ! ماوه‌یه‌ك میوانی خه‌ونه‌كانت بووم. ماوه‌یه‌ك ده‌نگه‌كانمان به‌ش كردبوو . ماوه‌یه‌ك ڕێژنه‌ی بارانی هه‌ستمان ته‌ڕی ده‌كردین ... ماوه‌یه‌ك قه‌ڵای بێ ده‌نگیمان به لاوك و چیرۆك ده‌ڕووخاند... بڕوانه، ده‌مناسێوه !\nله بیرته، وه‌ك پشكۆی به‌ر باران بووین ئه‌و شه‌وه‌ی هه‌ر ڕۆیشتین و دواین.... هه‌ر دواین و ڕۆیشتین. ئه‌و شه‌وه‌ی تۆ له باوه‌ش منا دابووی و شه‌و له ناو خۆیا هێلانه‌ی بۆ چێ كردبووین ؟ ...\nبڕوانه، ده‌مناسێوه ....\nئه‌وه ئێستاش باران ده‌بارێ، ئه‌وه ئێستاش گوێم بۆ لایه لایه‌ی باران شل كردووه . ئه‌وه ئێستاش جارنا، بروسكه‌یه‌ك ڕه‌شایی شه‌و ده‌شڵه‌ژێنێت ...! باران، ئه‌و هاوڕازه‌ی هه‌موو جارێ تۆزی گومانی ده‌شۆرده‌وه ... هه‌موو جارێ جێ پێی ترسی له خۆیا ون ده‌كرد و هه‌موو به‌یانییان شه‌ونه‌می ئاواته شینه‌كانی له سه‌ر گوڵپه‌ڕی گوڵی ئه‌وینمان به دیاری بۆ داده‌ناین! له بیرته ...؟ ... باران .......\nبۆیه باران یانی من ... یانی تۆ ... یانی گه‌رمای په‌نجه‌كانت كه ده‌سته سڕه‌كانمی له ناو خۆیا حه‌شار دابوو . باران یانی پێكه‌وه بوون ، گه‌ڕانه‌وه . یانی گه‌رم بوونه‌وه له باوه‌شدا، ته‌ڕ بوون به ماچ ! باران، یانی پێكگه‌یشتنه‌وه !\nتێكه‌ڵ بوونی بۆنی باران ده‌گه‌ڵ هه‌ناسه‌ی تۆ، تێكه‌ڵ بوونی ده‌نگی تۆ ده‌گه‌ڵ ڕه‌نگی شه‌و...\nله خۆمدا به تۆ گه‌یشتم ، ده‌ترسم له گه‌ڕانه‌وه‌دا ونت كه‌م . ده‌ترسم تامانی نامۆیی و گومان بێته سنووری نێوانمان! ده‌ترسم باران چی تر تۆ ته‌ڕ نه‌كات ....\nیان ... ورده‌و ، تۆ ده‌توانی تۆزی گومان به شه‌ونه‌می ماچی سه‌ر لێوی من بشۆیته‌وه !!!\nشه‌و، مینا دڵی من، گۆمێكی شلوێیه! نه ئه‌ستێره‌یه‌ك تا نه‌هێنی تاریكی بدركێنێت، نه باران تا ئه‌و گۆمه مه‌نده بشڵه‌ژێنێت! ته‌نیایی ئاوێنه‌یه و من به‌رامبه‌ری ڕووت ده‌بمه‌وه تا ڕازه بزر بووه‌كانی ڕۆحم بدۆزمه‌وه ! سه‌فه‌ری من به‌ره‌و خۆم ....... ڕۆ چوون یان گه‌ڕانه‌وه ؟\nپێش داهاتنی شه‌و، به‌ته‌ما بووم بگه‌رێمه‌وه . پێش ده‌ست پێكردنی ئاییه‌ته‌كانی تاریكی، به‌ته‌ما بووم وه‌ڕێ كه‌وم بگه‌مه‌وه لات . به‌ته‌ما بووم خه‌ونه‌كانم بده‌مه ده‌ستت ، تۆزی ته‌مێكی كۆنیان له سه‌ر بته‌كێنی، تا په‌نجه‌ت بكه‌ی به شانه بوو قژی شێواویان . به‌ته‌ما بووم ڕه‌شماڵی ته‌نیایی له‌گه‌ڵ تۆ بدڕێنم ، به ته‌ما بووم به زرینگه‌ی ده‌نگی تۆ ، بێ‌ده‌نگی جیهانی ده‌روونم بشكێنم .....به ته‌ما بووم" گومان" وه‌ك باوه‌شێك گه‌ڵای وشك له ژێر پێتا هه‌ڵوه‌رێنم، به ته‌ما بووم ، وه‌رزێكی تازه بخوڵقێنم . به‌ته‌ما بووم دڵم فێری تامژاندن بكه‌م ئه‌وینت بكات به دایكی خۆی! تا باوه‌ڕ بێنین و نامۆیی -- تامانی نێوانمان -- چی تر نه‌مێنێت !\nبه‌ته‌ما بووم ئامێزت بكه‌م به لانكی خۆم ، جه‌سته‌ی سڕم به هه‌ناسه‌كانی تۆ گه‌رم كه‌مه‌وه، به ته‌ما بووم بۆشایی نێوانمان به خۆشه‌ویستی پڕ كه‌مه‌وه .\nبه ته‌ما بووم ..........\nكه‌چی به‌ره‌به‌یانییه‌كی زوو ، ماندوو ، گه‌یشتمه " هه‌وارێه‌كی خاڵی "\nئێستا نازانم :\nبــــوونت خه‌ونه یان بێداری؟ گومانه یان باوه‌ڕ ؟ خه‌یاڵه یان ڕاست ؟ ........\nمێژووی نایاب !!\nكچی هاورێیه‌كم كه ته‌مه‌نی 10 -11 ساڵ ده‌بێت، ده‌چێت بۆ فێر بوونی زمانی كوردی و تا ئێستاش زۆر شتی تازه و باش فێر بۆت . قازانجێكی تری فێر بوونی ئه‌م كیژۆڵه‌یه ڕه‌نگه ئه‌وه بێت كه دایكیش ورده ورده " ناچار" ده‌بێت\nخۆی فێری كوردی بكات، تا كاتی یارمه‌تی دان به كچه‌كه‌ی تووشی هه‌ندێ ڕووداوی پێش بینی نه‌كراو نه‌بێت.\nخۆی باسی ده‌كرد چه‌ند ڕۆژ له‌مه‌و پێش یارمه‌تی كچه‌كه‌ی ده‌دا بۆ خوێندنه‌وه‌ی وانه‌یه‌كی تازه !\nوتی ئاوام ده‌ست پێ كرد : مێـــــــژووی نـــــــایـــــــاب !\nپرسی : دایه مێژووی نایاب چییه ؟\nده‌ڵێ ده‌ستم كرد به باس كردنی هه‌ندێ شتی ساكار له سه‌ر مێژووی كوردستان و كه چی بووه و چۆن بووه ....ماوه‌یه‌ك\nهه‌ر باسم بۆ كرد و ئه‌ویش به سه‌یره‌وه چاوی لێ ده‌كردم. دوای ماوه‌یه‌كی كچه‌كه‌م هه‌ستا چوو مستێكی " كشمیش" هێنا و گوتی : نا دایه ناتوانێ ئه‌و شته بێت كه تۆ باسی ده‌كه‌یت ، چونكه مامۆستاكه‌مان شتێكی ئاوای پێنیشان داین ، و "كشمیشه‌كانی" له پێش ڕۆ كردم ....\nكه‌مێك له نووسراوی كتێبه‌كه ورد بوومه‌وه . ڕوانیمه وێنه‌ی ئه‌م پیاوه سه‌وه‌ته‌یه‌كی له سه‌ر شان بوو... ڕاستی ده‌كرد، نه‌نووسرا بوو : "مێژووی .... " ، نووسرا بوو :\n" مێــــــــوژی نـــایــاب "\nهــــــــــــه‌م تۆم خۆش ده‌وێ هــــــــــه‌م ئه‌ویش\nكه من ته‌نیا جارێك بژیم :\nهه‌م تۆم خۆش ده‌وێ هه‌م ( ئه‌و)یش.\nكه من ته‌نیا جارێك بژیم:\nنه تیشكی ڕۆژ ده‌تۆڕێنم\nنه تریفه‌ی مانگه شه‌ویش.\nئه‌گه‌ر دوو جار ژیابام:\nخۆشه‌ویستم هه‌ر تۆ ده‌بووی له مه‌یانا.\nله‌وه‌ی ترا ، ئه‌وم ده‌كرد به تاقانه !\nبه‌ڵام چبكه‌م !\nكه من ته‌نیا جارێك بژیم ،\nچاره‌م نییه :\nهــــــــــه‌م تۆم خۆش ده‌وێ، هــــــــــه‌م (ئه‌و)یش\nهه‌م تیشكی ڕۆژ ده‌په‌رستم ،\nهه‌م تریفه‌ی مانگه شه‌ویش !!\nشه‌و وه‌ك منه، بێدار. بێ‌ده‌نگی وه‌ك منه، پڕ ! ته‌نیایی وه‌ك منه، تینوو ...!!\nهه‌ناسه‌ی شه‌و په‌رده‌ی سپی ژووره‌كه‌م پڕ ده‌كات له خۆی و باوه‌شێك تریفه‌ی مانگه شه‌و ده‌ڕژێنێته ناوه‌وه. سه‌ر مێزه‌كه سێ مۆمی نیوه سووتاوی له سه‌ره، ده‌فته‌رێكی نیوه دڕاو و پێنووسێكی ڕه‌ش . نه ده‌ستم بۆ پێنووس ده‌چێت و نه هێزی داگیرساندنه‌وه‌ی مۆمه‌كانم هه‌یه. نامه‌كه‌ی تۆ له ناو په‌نجه‌كانما به‌ستوویه‌تی. هه‌موو شتێك زۆر دوور ده‌نوێنێت. هاتنه‌وه‌ی من، دیتنه‌وه‌ی تۆ، گه‌ڕانه‌وه‌ی "ڕۆژه‌كانمان" ، هه‌ست پێكردنی دووباره‌ی ئه‌و هه‌سته‌ی 10 ساڵه بۆت به پردی نێوان من و تۆ ، ئه‌و بیره‌وه‌رییانه‌ی مه‌ودای نێوانمانی پڕ كردۆته‌وه ....\nباوه‌ڕ به چی بكه‌م؟ كه ئێمه‌ش له‌گه‌ڵ تێپه‌ر بوونی زه‌مه‌ن به ناخه‌كاندا ڕۆ چووین و نه من چیتر منم، نه تۆ تۆیت!\nكه ئێستا ئه‌و بیره‌وه‌رییانه شی بوونه‌ته‌وه و چیتر ئه‌و گه‌رمایه له دڵما زیندوو ناكه‌نه‌وه ؟ كه ناوێرم پێ بنێمه سه‌ر ئه‌و پرده‌ی چیتر من به تۆ ناگه‌یێنێت؟ چی بكه‌م ........\nنامه‌كه‌ت له ناو په‌نجه‌كانمایه. وشه‌كانت ئیتر باران نین ته‌رم ناكه‌ن. له ناو كۆڵان و شه‌قامی په‌یڤه‌كاندا ده‌گه‌ڕێم خۆم نابینمه‌وه . ئیتر بۆنی گڵم وه‌بیر ناهێنێته‌وه . تاسه و تینوویایه‌تیم ناپڕژێنێته سه‌ر كێڵگه‌ی له‌ش.\nچی بكه‌م ... نامه‌كه‌ت ده‌خوێنمه‌وه و باڵ ناگرم ، ته‌نیا ... ته‌نیا نیاز و نامۆییم بۆ زیندوو ده‌كاته‌وه ....\nشه‌ویش وه‌ك منه، بێدار. بێ‌ده‌نگی وه‌ك منه، پڕ ! ته‌نیایی وه‌ك منه، تینوو .............\nڕه‌نگه ئه‌مه دوا ژوان بوو!\nشه‌و ، شه‌كه‌ت و ماندوو به‌ره‌و كازێوه ده‌چوو. ئـــــێمه به‌ڵام، هێشتا له گه‌رمه‌ی ئاخاوتندا بووین . ده‌گه‌راینه‌وه بۆ سه‌ره‌تاكان .... خه‌ونه‌كانمان بۆ یه‌ك ده‌گێراوه، له گه‌رمای ئاگری ئاخاوتندا خۆمان و سه‌رمای زستانمان له بیر ده‌كرد ... شــــــــــــه‌و تێده‌په‌ری و ئێمه‌ش له مه‌وداكاندا ده‌گه‌راین، ملوانكه‌ی شینی یاده‌كانمان ده‌هۆنده‌وه ، قـــــــــژی سه‌وزی خه‌ونه شێواوه‌كانمان شانه ده‌كرد ، فڕینمان وه‌بیر یه‌كترین ده‌هێناوه ! بێده‌نگی ده‌ورووبه‌رمان به زرینگه‌ی پێكه‌نین ده‌شــــــــــــكاند . له تاریكی شه‌قامه چۆڵه‌كاندا ون ده‌بووین .\nشار له خه‌و دابوو، به‌فر ده‌باری ... مـــــــــن و تـــــۆ به دڵی تاریكیدا ڕۆ ده‌چووین . به‌ده‌م په‌یڤینه‌وه شه‌ومان شه‌ق ده‌كرد.\nتا ئه‌و شه‌وه هه‌ر تۆ بووی منت ده‌برده‌وه بۆ سه‌ره‌تاكان ، بۆ ساته تێپه‌ر بووه‌كان ، منیش له تاسه‌ی داهاتوودا باڵم ده‌گرت و تۆم ده‌كرد به میوانی خه‌یاڵی دواڕۆژم ....\nكه‌چێ ئه‌و شه‌وه شتێك جیاواز بوو .... من بۆ یه‌كه‌م جار چیرۆكێكی كۆنم وه‌بیر هێنایه‌وه ، تۆ ڕووت له من دزییه‌و و هێشتت كولله‌ی به‌فری سپی به گه‌رمای ئه‌سرینت بتوێته‌وه .... ئه‌و شه‌و تۆ بۆ یه‌كه‌م جار له داهاتوو ده‌دوایی. له دوور بوونه‌وه، له له‌یه‌کدابرین ، له سه‌ره‌تایه‌كی تازه وا چاوه‌رێ منی ده‌كرد ... ئه‌و شه‌وه شتێك گۆڕدرا!\nتۆ ، تۆ نه‌بوویت ، منیش !! ترسێكی نامۆ پڕی كرد بووم، نازانم له ڕوانینی تۆ ده‌ترسام یان له‌و ده‌سته نه‌ناسراوانه‌ی خۆم ده‌په‌نادا ده‌شارده‌وه .... نازانم له دابرین بوو ده‌ترسام یان له فڕین له ئاسمانێك، چی له ئاسمانی شاری ئاواتی من نه‌ده‌چوو !! نازانم له گه‌یشتن به سه‌ره‌تایه‌كی تازه ده‌ترسام یان له خه‌می خه‌ونه‌كانمان كه ورده ورده ڕه‌نگیان ده‌گۆری .... هه‌ر چی بوو ئه‌و شه‌وه من له‌گه‌ڵ تارمایی ترسێكی ته‌نك ئاشنا بووم .....\nڕه‌نگه ئه‌مه دوا ژوان بوو !!\nئه‌و شه‌وه ئێمه ده‌دواین، ده‌دواین، ده‌دواین ... له‌یه‌ك نامۆ و به یه‌ك ئاشنا ، له‌یه‌ك دوور ، به‌یه‌ك نزیك . ده‌دواین، ده‌دواین، جۆرێك كه ده‌تووت په‌له‌مانه بۆ ده‌ركاندنی نه‌هێنییه‌كان، بۆ یه‌ك ناسین ، بۆ ئاشنا بوون ... به‌فر ده‌باری، شار له خه‌و دابوو ، ئێمه به دڵی تاریكیدا ڕۆ ده‌چووین و له‌به‌ر ڕووناكی ئاگری ئاخاوتندا له نه‌هێنیه‌كانی ڕۆحی یه‌كترین ده‌گه‌ڕاین ....\nئه‌وه دوا ژوانی ئێمه بوو !\nئه‌مڕۆش له‌و ڕۆژانه‌یه!! ته‌نانه‌ت سێبه‌ره‌كانیش قوورسایی ده‌كه‌ن! ئاسمان ڕه‌ش هه‌ڵگه‌ڕاوه و شار خۆڵه مێشییه!\nله‌و شاره سه‌رما بردوویه ساته‌كان ده‌لێی به‌ستوویانه ... كات وه‌ستاوه و زه‌مه‌ن پڕه له دووپاته بوونه‌وه !!\nبێده‌نگی وه‌ك منداڵێك سه‌ر كردۆته سه‌ر باسكم ، بیره‌كان له كۆتری ماندوو ده‌چن له سه‌ر لێوارێ هه‌ڵکوورماون !\nده‌ڵێم ئه‌گه‌ر توانیبام بگه‌ڕێمه‌وه بۆ سه‌ره‌تا ، بۆ كاتی خوڵقاندنی مه‌وداكان ، مه‌ودای په‌یڤین و ڕوانین، مه‌ودای\nناسین، به ناخی تاریكییه‌كاندا ڕۆ ده‌چووم ، تا تۆزێك ڕووناكی به دیاری بێنمه‌وه! ئه‌گه‌ر توانیبام بگه‌ڕێمه‌وه بۆ\nسه‌ره‌تا، بۆ كاتی خوڵقاندنی ده‌نگ، هه‌موو بێده‌نگییه‌كانم ده‌پشكنی تا ڕه‌ختێك هاوار به دیاری بێنمه‌وه .....\nئه‌گه‌ر توانیبام بگه‌ڕێمه‌وه بۆ سه‌ره‌تا، ڕۆحم فێری ڕامان ده‌کرد تا نهێنییه‌كانی دڵ مه‌ودای ده‌ركاندنیان هه‌بێ ...\nئه‌گه‌ر توانیبام بگه‌ڕێمه‌وه بۆ سه‌ره‌تا، داڵانه تاریك و ته‌نگ و ته‌سكه‌كانی فه‌رامۆشیم ده‌رووخاند تا خه‌ونه‌كان چیتر ون نه‌بن.... ئه‌گه‌ر گه‌ڕانه‌وه‌یه‌ك هه‌با ....\nئێستا مه‌ودای نێوان من و سه‌ره‌تا، پڕه له ڕابردوو !! پڕه له دووری ده‌نگ و ده‌سته‌كان .... پڕه له خه‌ونی شێواو ...\nده‌ڵێم ده‌كرێت ئه‌مڕۆ سه‌ره‌تایه‌ك بێت بۆ خوڵقاندن ... بۆ دیتنه‌وه ، بۆ هێنانه‌وه .... ؟\nده‌ڵێم ئه‌مڕۆ ده‌توانێت ده‌رفه‌تێك بێت بۆ ڕووخاندنی داڵانه ته‌نگ و ته‌سكه‌كان، تا ئیتر چی دی ئاواته‌كان و خه‌ونه‌كان ون نه‌بن .....؟\nبێده‌نگی وه‌ك منداڵێكی لاسار خۆی به داوێنی كات هه‌ڵواسیوه ...\nچه‌ند ڕۆژێكه خۆم له یاد بردۆته‌وه ، ته‌نانه‌ت له بیرم نه‌ماوه به شێوه‌ی هه‌میشه‌یی خۆم ، وه‌بیر خۆم بێنمه‌وه كه هه‌م... جار نا تووشی هه‌ستێكی ئاوا ده‌بم . تاڵه، زۆر تــــــــــــــاڵ !! ده‌ڵێن، ڕووداوێكی دڵته‌زێن ده‌توانێت به‌دیهێنه‌ری ئه‌م هه‌سته تاڵه بێت ... به‌ڵام ئێستا ، ده‌ڵێی ، من ئیتر ڕووداوه دڵته‌زێنه‌كه‌م له بیر نه‌ماوه و ته‌نیا\nئه‌م هه‌سته تاڵه‌م بۆ ماوه‌ته‌وه ! هه‌ستی تاڵی له بیر چوونه‌وه ، له بیر كردن !! كه ئه‌و هه‌سته‌ش سێبه‌ری خۆی به سه‌رتا كێشا و توند له باوه‌شی گرتی، وا كه ئیتر هه‌ناسه‌شت بۆنی تاڵی لێ بێت، تێپه‌ر بوونی زه‌مه‌ن، شتێكی بێ مانایه! ... نه ڕابردوو مانایه‌كی هه‌یه ، نه داهاتوو !! كاتی وا تۆش له‌گه‌ڵ چركه‌كان تێده‌په‌ری، تۆش له وه‌ستان، بیر كردنه‌وه، وه‌بیر هێنانه‌وه ده‌وه‌ستی ! له‌گه‌ڵ ڕووباری كات ده‌چی پێش ، ده‌ژیت ، بێ وه‌ی هیچ شتێك مانایه‌كی هه‌بێت ... ته‌نانه‌ت بوون ....\nجار نا هه‌وڵ ده‌ده‌م له زه‌مه‌ن حاڵی بم ... لێی ورد ده‌بمه‌وه !! به‌ڵام چركه‌كان وه‌ك سێبه‌ر ده‌خووشێن ... بێ هیچ جێ پێیه‌ك، بێ هیچ نیشانه‌یه‌ك له بوونیان ، له نه‌بوونیدا ون ده‌بن !! چ چاره نووسێكی تاڵ، بێ واته ژیان و له نه‌بوونیدا مردن ...\nزه‌مه‌ن هه‌ر وا تێده‌په‌رێت، چركه‌كان ده‌كه‌ونه كۆشی ڕابردوویه‌ك كه هیچ مانایه‌كی نییه ... داهاتوو خۆی به داوێنی بێ ڕه‌نگی ئه‌و چركانه‌وه هه‌ڵواسیوه ....\nزه‌مه‌ن تێده‌په‌رێت ، منیش پێ ڕاناگه‌م له مانایان تێبگه‌م .........\nباوه‌ڕ ناكه‌م، 14 ساڵ تێپه‌ری ... 14 ساڵ به سه‌ر ئه‌و ئێواره شوومه‌ی بارگه‌ت بۆ كۆچ تێكنا، ئه‌و ئێواره ڕه‌شه‌ی هه‌ر چی خه‌فه‌ت و خه‌م بوو هێلانه‌ی كرده ناو دڵم.... 14 ساڵ، تێپه‌ری !!\nوێ ناچێ من هێشتا شینی خۆمم كرد بێت ... وێ ناچێ ئه‌و دڵه لاساره‌ی من هێشتا سارێژ بووبێت ...14 ساڵ !\n14 ساڵ تێپه‌ری له‌و ئێواره دڵته‌نگه‌ی وه‌ك كۆترێكی سپی له شه‌قه‌ی باڵت دا و فڕیی ... بێ ماڵئاوایی ...\nله‌و ئێواره دڵره‌قه‌ی تۆی له‌گه‌ڵ خۆی برد و له تاریكی شه‌ودا ونی كردی! له‌و ئێواره خۆڵه مێشییه وا چیرۆكی ته‌نیایی دڵی منی تێدا نووسرا ...\n14 ساڵه سه‌ر ده‌كه‌مه كۆشی خه‌یاڵت، 14 ساڵه سه‌ر له سه‌ر سینگی خه‌مت داده‌نێم، 14 ساڵه لێوی ساردی\nته‌ر‌می پڕ له تاسه‌ی نه‌بوونت ماچ ده‌كه‌م....\n14 ساڵه سه‌رینم له‌گه‌ڵ بیری تۆ به‌ش ده‌كه‌م... 14 ساڵه خه‌ونه‌كانم پڕن له بۆنی مێخه‌ك، 14 ساڵه پێخه‌فم بۆت به گۆری شینی دڵم !!\n14 ساڵه له خه‌مخانه‌ی خه‌یاڵما مه‌ستی خه‌می تۆم.\n14 ساڵه بوویت به په‌پووله‌ی خه‌وه‌كانم ... وێڵی تۆم.\nئه‌و هه‌وره ڕه‌شانه‌ی له ئاسمانی دڵما كۆ بوونه‌ته‌وه، هه‌ر ده‌گرمێنن و نابارێن ، هه‌ر ده‌بارێن و خه‌مه‌كانم ناشوردرێته‌وه ... 14 ساڵه ده‌مه‌وێ چركه‌یه‌ك لێت دوور ببمه‌وه ناتوانم ...\nئه‌و كۆچه زۆر بێ وه‌خت بوو ، كوا ڕه‌سمه‌كه‌ی وایه، كوا بێ ماڵئاوایی ، بێ هیچ قسه‌یه‌ك بار تێكده‌نێن بۆ كۆچ ... كوا له ناكاو هه‌وارگه چۆڵ ده‌كه‌ن ... ئه‌ی ژوانی ئێوارانمان... چۆن دڵت هات...؟ 14 ساڵه چاوه‌رێتم ! 14 ساڵه بیرت ده‌كه‌م ، 14 ساڵه بانگت ده‌كه‌م ، 14 ساڵه به هیوای بیستنی ده‌نگتم ....\nباوه‌ڕ ناكه‌م، 14 ساڵ تێپه‌ری. 14 ساڵه باوه‌شی خه‌یاڵت بۆت به لانكی من ... 14 ساڵه تۆ له مندا ده‌ژیت ، من له تۆ دا ده‌مرم ...\n14 ساڵ تێپه‌ری ... 14 ساڵه بیرت ده‌كه‌م !!!\nژن بوون به ده‌نگی چه‌ند ژن :\n--" ژن بوون جارێك لێت ده‌بێت به قه‌ڵا و تێیدا دیل ده‌كرێی. جارێك ده‌بێت به چه‌قۆ سه‌رت ده‌برێت . هه‌ندێ جار داوێنی خۆته ده‌بێت به په‌ت و له ملت ده‌هالێت. جار نا وه‌ك مه‌ر و ماڵات له كڕین و فرۆشتن ده‌ێت. "\n--"به‌هه‌شتی ده‌خه‌نه ژێر پێی كه‌چی دۆزه‌خێكی لێره بۆ ساز ده‌كه‌ن و ئاگر له هه‌موو خه‌ون و خه‌یاڵ و ئاواته‌كانی به‌ر ده‌ده‌ن. "\n--"ڕۆژێك نامووسی باب و برایه‌تی و جاریش زه‌وی مێرده و به كه‌یفی دڵی ده‌یكێڵێت. بۆ وه‌ی پیاو گوناح نه‌كات ، ده‌بێ خۆی داپۆشێت. له ژووری خه‌و تا پیاو حه‌ز بكات بێ ده‌سه‌ڵاته! "\n--"دیلێكی ده‌رده‌داری حه‌سره‌ت به دڵه ! دیلی خۆشه‌ویستی خۆی سه‌باره‌ت به منداڵه‌كانێتی. حه‌سره‌تی نه‌ختێ مێهره‌بانی و خۆشه‌ویستی هه‌میشه له دڵ دایه ! "\n--"ده‌ڵێن له وڵاته‌كه‌ی خۆی به نان و شه‌پ ڕازی بوو . سه‌ر و زمانی نه‌بوو ... هاتۆته هه‌نده‌ران خۆی لێگۆردراوه . زمانی گرتووه !! داوای مافی یه‌كسان ده‌كات ، ده‌ڵێ منیش خاوه‌ن كه‌سایه‌تیم ... "\nدوو باڵی به‌هێزتان پێشك نایه بۆ فڕین؟\nبریا كه‌س هه‌با به منی وتبا بوو هه‌میشه وایه؟ له‌و هه‌موو كه‌سه‌ی ناوێری چاویان لێبكه‌ی نه‌سیحه‌تت ده‌كه‌ن كه‌س په‌یدا نابێ بڵێ چۆنه وایه؟ بۆ هه‌ر كات پێتوایه هه‌موو شتێك ڕێك و پێك و له سه‌ر جێی خۆیه‌تی ، له پڕ ده‌بینی هــــــــاوار، تۆ كوێر بویت و ئه‌و هه‌موو گرێ پووچكه‌ت نه‌دیوه!\nكه‌س نییه بڵێ بۆ هه‌ر كات پێتوایه شتێك هه‌ڵه‌یه و كاره‌كان گرێیان تێدایه، شتێك سه‌ر هه‌ڵده‌دات كه ڕێك و پێكه و عه‌یبی تێدا نییه، گرفته‌كه ته‌نیا ئه‌وه بووه كه تۆی كوێر و گێژ چاوت نه‌بووه بیبینی! هه‌میشه جۆرێك، به شێوه‌یه‌ك ده‌بێ بسه‌لمێندرێت كه كوێرین، نابینین و هه‌ر ئه‌و شته‌ی كه توانایی دیتنیمان نییه، ئه‌وانه‌ن وا ڕێ خۆشكه‌رن بۆ گه‌یشتن، بۆ پێگه‌یشتن، یان به پێچه‌وانه!\nئه‌گه له حاڵی من ده‌پرسی ، هه‌ر ئه‌ونده بزانه باش نیم و خه‌می دڵم چ په‌یوه‌ندی به دووری ئێوه نییه ....\nله‌وانه‌شه ئه‌گه خه‌فه‌تێك نه‌بێ هه‌ر له سایه سه‌ری نه‌بوونی ئێوه بێت .....\nئه‌گه‌ر به‌یانی نا به‌یانی، به ده‌نگی زه‌نگی ته‌له‌فوون وه‌خه‌به‌ر بێیت ، به كۆره كۆر برۆی و وڵام بده‌یه‌وه، كه‌س نه‌بێت ... هه‌ر ئه‌و دیو ئه‌و دیو بكه‌ی هه‌ول بده‌ی خه‌وت لێبكه‌وێته‌وه، فایده‌ی نه‌بێت ، به نابه‌دڵی هه‌ستیی و به چاوی پڕ‌له خه‌و چایی به‌یانی ساز كه‌ی،\nئه‌وه‌نده خه‌واڵوو بیت له‌بیرت نه‌بێ چایی تێكه‌ی و هه‌ر ئاوی ڕووتی وه‌سه‌ر نێی . كاتت نه‌بێ نان بخۆی ، ناچار بی به‌هه‌ڵاتن بچی بۆ مێترۆ ، هه‌ر كه گه‌یشتی به‌ر ده‌رگاكه‌ی به‌جێت بێڵێت و بڕوات ، ببینی كه قه‌تاری دوای 20 ده‌قیقه‌ی پێده‌چێ تا بێت ، هه‌ر بۆیه‌ش دره‌نگ بگه‌ی به سه‌ر قه‌راره‌كه‌ت ، تۆش بایت قژی سه‌رت دانه دانه هه‌ڵنه‌ده‌قه‌ند ؟؟؟\nڕۆژی من دۆینێ ئاوا ده‌ستی پێكرد. 20 ده‌قیقه دره‌نگ گه‌یشتمه سه‌ر قه‌راره‌كه‌م ، 15-10 ده‌قیقه گه‌ڕام تا شوێنه‌كه‌م دیته‌وه، ده‌ستم سڕ ببوو، لوتم سوور هه‌ڵگه‌رابوو ، له‌وانه‌ش ناخۆشتر برسیم بوو، زگم وه‌قۆڕه قۆر كه‌وتبوو. كاره‌كه‌م زوو ته‌واو بوو، ئه‌و هه‌موو هه‌ڵات هه‌لات و سترێسه بۆ كاری 5 ده‌قیقه !!\nله گه‌ڕانه‌وه‌ی مێترۆ ئیشی نه‌ده‌كرد ، منی برسی بریارم دا برۆم له جێیه‌کی نزیك دانیشم پاروویه‌ك نان بخۆم،\nئه‌وه‌ش نه‌گوونجا، پاره‌م پێنه‌بوو، كارتیشی وه‌رنه‌ده‌گرت. گه‌ڕامه‌وه ،مێترۆ له گیانه‌ڵڵا دابوو، ....\nدوای چاوه‌ڕوانێكی زۆر به له‌نجه‌و لار هات ...\nسوار بووم، ڕۆژنامه‌ی مێترۆم هه‌ڵگرت بیخوێنمه‌وه، ئه‌وه‌نده‌م برسی بوو تاقه‌تیم نه‌ما، له به‌ختی من پیرێژنێكی كه‌مێك سه‌ر شێت هات له ته‌نیشتم دانیشت، لاره‌و لار چاوێكی لێكردم و پرسی ؛ خه‌ڵكی كوێی؟\n-- جێیه‌كی دوور ...\n-- بۆلێره‌ی ؟\n-- به ئیشتیا ...\n-- كه‌ی ده‌ڕۆیه‌وه ؟\n-- پێم وانییه بڕۆمه‌وه ... ئێره خۆشه ...\n-- به‌ڵام من پێم خۆش نییه لێره بیت ...\n-- ده‌ی تۆ برۆ بۆ جێیه‌كی تر ... من هه‌ر لێره ده‌مێنمه‌وه\n-- تۆ سه‌گت پێ پیسه .... به‌راز ناخۆی ...\n-- ئێستا ئه‌وه‌نده‌م برسییه تۆشم ده‌نێ ده‌تخۆم ....\nبیره‌ێه‌ك ده‌ردێنێت، ده‌ڵێ به سڵامه‌تی هه‌موو كه‌لله ڕه‌شێكی ئه‌و وڵاته وا پاره‌ی ئێمه به مفتێ ده‌خوا ....\n-- به سڵامه‌تی تۆش ....\nخۆش نییه ، هه‌م برسیمه ، هه‌م خه‌وم دێت ، هه‌م تووره‌م. له‌و ژنه سه‌ر شێته، له‌وه‌ی به‌یانی نا به‌یانی زه‌نگی لێدا و قسه‌ی نه‌كرد ... له به‌رێوبه‌رانی مێترۆ ...\nقه‌راره ســـــانا ببینم ... ده‌گه‌مه لای ... باوه‌شێكی ئه‌و گوڵه هه‌زار شتی له‌وه‌ش ناخۆشتر له بیر من ده‌باته‌وه.\nدێته باوه‌شم، ده‌ستێك به قژم دادێنێت، ده‌ڵێ بیكه‌وه، پێم جوان نییه قژت كۆ كه‌یه‌وه ...\nگۆرانیم بۆ ده‌ڵێت ، دانسی تازه‌ی ده‌بێ ببینم. له پڕ هه‌ڵدێته ژووری خۆی ... شتێكی شین دێنێت و ده‌مداته ده‌ست .... دیاریم ده‌داتێ ! دیارێكه‌می له كاغه‌زێكی شیندا پێچاوه‌ته‌وه، ده‌ێكه‌مه‌وه، خۆشی حه‌زی له ڕه‌نگی شینه . چاوه‌كانی وه‌ك ئه‌ستێره جریوه جریویانه.\nده‌ڵێ : به پووڵی خۆم بۆم كریوی ...\nحه‌ز ده‌كه‌م بقیژێنم .... ده‌قیژێنم !!\nده‌قیژێنم، ده‌زانێ خۆشحاڵم، پێده‌که‌نێت. من له باوه‌شی ده‌كه‌م . دڵی من پڕ ده‌بێت له هه‌ستی گه‌رمی به‌خته‌وه‌ری . دیاری وه‌رگرتن خۆشترین شته ... ئه‌ویش دیاری سانا ، له ده‌ست ئه‌زیزێكی وا، كه هه‌ر ته‌نیا بوونی مانایه‌كی تایبه‌تی داوه به رۆژه‌كانی من... جا ئێستاكه خۆشیده‌وێم خۆم به به‌خته‌وه‌رتر ده‌زانم .\nبریا هه‌موو كه‌س لانی كه‌م یه‌كجار، هه‌ستی به خۆشه‌ویستی و به‌خته‌وه‌ری كردبا ....


چالاكێكی مەدەنی بەندكراو چارەنووسی نادیارە – زاگرۆس پۆست\nماڵەوە / ئێران / چالاكێكی مەدەنی بەندكراو چارەنووسی نادیارە\nچالاكێكی مەدەنی بەندكراو چارەنووسی نادیارە\nسێ شه‌ممه 3 شوبات 2015\tئێران, مافی مرۆڤ, هەواڵ 80 جار خوێنراوه‌ته‌وه\nچالاكێكی مەدەنی دوای ئەوەیكە 2 مانگ لەمەوبەر لە لایەن هێزە لیباس شەخسیەكانەوە دەستگیر دەكرێ، هەتا ئێستا چارەنووسی نادیارە.\nهەواڵی گەیشتوو بە “زاگرۆس پۆست” باس لەوە دەكات، رۆژی چوارشەممە 12ی مانگی سەرماوەزی ئەمساڵ، “مەجید موقەدەم” چالاكی مەدەنی لە شاری تاران و لە لایەن هێزە ئەمنییەتیەکان لە ماڵی باوكی دەستگیر و بۆ بەندی 2_ الف، زیندانی ئێڤین گواسترایەوە هەتا ئێستا چارەنووسی نادیارە.\nیەكێك لە ئەندامانی بنەماڵەكەی باس لەوە دەكات، كە لە كاتی دەستگیر كردنی مەجید موقەدەم كەلوپەلە شەخسیەكانی وەكوو رسیور، سی دی، فلاش مێمۆری و چەند كتێبی دیكەی ناوبراویان پاش نووسینی سوورەت جەلەسە بردووە.\n“كاوە تاهێری” یەكێك لە چالاكانی مافی مرۆڤ بە “زاگرۆس پۆست”ی راگەیاند، كە ئەو تۆمەتانەی دراونەتە پاڵ مەجید موقەدەم بریتیە لە : پڕوپاگەندە دژی كۆماری ئیسلامی، چوونەدەرەوەی نایاسایی لە ئێران، نەبوونی كارتی تەواو كردنی خزمەتی سەربازییە.\nمەجید موقەدەم 29 ساڵ تەمەن پێشتر بە هۆی بەشداری لە ناڕەزایەتی پاش دەنگدانی سەرۆك كۆماری 1388، لە لایەن هێزە لیباس شەخسیەكانەوە دەستگیر و بۆ گرتوخانەی كەهریزەك گواسترابووەوە و ماوەیەك پێش ئێستا پاش ئەوەیكە ڤیدیۆیەكی سەبارەت بە دەستدرێژیی سێكسی هێزەكانی كۆماری ئیسلامی لە نێو زیندان بۆ سەر خۆی بڵاو كردەوە، دەستگیر و راپێچی شوێنێكی نادیار كرا.\nشایانی باسە، پاش ناڕەزاییەكان بە ئاكامی هەڵبژاردنەكانی ساڵی 1388ی هەتاویی لە ئێران لانیكەم 4 كەس بە ناوەكانی “ئەمیر جەوادی فەر، موحسین روح ال ئەمینی، محەمەد كامەرانی و رامین ئاژازادە قەهرەمانی گیانیان لەدەستدا.


كوڕه دهۆكییه‌كه له‌پێكهاته‌ى باشترینه‌كانى خولی سكۆتله‌ندا شوێنى خۆى كرده‌وه · Kurdsport\nدەستپێک/هەواڵ/كوڕه دهۆكییه‌كه له‌پێكهاته‌ى باشترینه‌كانى خولی سكۆتله‌ندا شوێنى خۆى كرده‌وه\nناوه‌ڕاستكارێكى لاوى كورد ناوى چووه نێو پێكهاته‌ى باشترینه‌كانى قۆناغى دووه‌مى خولى پله دووى تۆپى پێى یانه‌كانى سكۆتله‌ندا (لادبرۆكس لیگ/ 2) و به‌وه‌رگرتنى له 21%ى ده‌نگى هانده‌ران و جه‌ماوه‌رى خوله‌كه، به‌سێیه‌م باشترین یاریزانى هێڵى ناوه‌ند-یش دیاریكرا.\nبه‌پێى وێباسیتى (SPFL)ى تایبه‌ت به‌خوله‌كانى تۆپى پێى سكۆتله‌ندا، رابین عومه‌ر-ى یاریزانى هێڵى ناوه‌ندى یانه‌ى ئێلگین سیتى سكۆتله‌ندایی یه‌كێكه له‌یاریزانانى هێڵى ناوه‌ندى نێو پێكهاته‌ى باشترینه‌كانى قۆناغى دووه‌مى خولى پله دووى تۆپى پێى یانه‌كانى سكۆتله‌ندا (لادبرۆكس لیگ/ 2)ى وه‌رزى 2010-2020 و جگه له‌مه‌ش له‌نێو 8 یاریزانى پاڵێوراو بۆ بردنه‌وه‌ى خه‌ڵاتى باشترین یاریزانى هێڵى ناوه‌ندى خوله‌كه، پله‌ى سێیه‌مى به‌وه‌رگرتنى 21%ى ده‌نگه‌كان به‌ده‌ستهێنا، ئه‌مه‌ش له‌پاش هه‌ریه‌كه له دانى هاندلینگ له‌یانه‌ى ئیدنبره سیتى به 28% ده‌نگه‌كان و سكۆت رۆبێرتس له‌یانه‌ى ئالبیۆن رۆڤه‌رز به 24%ى ده‌نگه‌كان.\nشایه‌نى باسه رابین عومه‌ر ته‌مه‌نى 22 ساڵه‌و له‌شارى دهۆك له‌دایكبووه و له‌گه‌ڵ خانه‌واده‌كه‌ى له‌وڵاتى هۆڵه‌ندا نیشته‌جێیه و وه‌رزى 2019-2020ى (لادبرۆكس لیگ/ 2)ى یانه‌كانى سكۆتله‌ندا له‌هێڵى ناوه‌ند به‌درێسى ژماره 7 بۆ یانه‌ى ئێلگن سیتى له 22 یاریدا 1427 خوله‌ك ده‌ركه‌وت و توانى 4 گۆڵیش تۆماربكات و به‌هۆى ئه‌و ئاسته به‌رزه‌ى له‌هێڵى ناوه‌ند و له‌ته‌واوى ئه‌و یارییانه‌دا پێشكه‌شى كرد كه به‌شدارى تێدا كردبوو، بۆ بردنه‌وه‌ى خه‌ڵاتى باشترین یاریزانى هێڵى ناوه‌ند دیاریكرا و ناویشى خرایه پێكهاته‌ى هه‌ڵبژارده‌ى باشترین یاریزانانى قۆناغى دووه‌مى خوله‌كه و جگه له‌مه‌ش له‌چه‌ند هه‌فته‌یه‌كى خوله‌كه‌شدا ناوى له‌پێكهاته‌ى باشترینه‌كانى هه‌فته‌ى خوله‌كه هاتبوو.


“ئه‌مه‌ریكا به كرده‌وه به‌رگری له نه‌وتی كورد ده‌كات له سووریا” – Chrka\nسەرەتا / جیهان / “ئه‌مه‌ریكا به كرده‌وه به‌رگری له نه‌وتی كورد ده‌كات له سووریا”\n“ئه‌مه‌ریكا به كرده‌وه به‌رگری له نه‌وتی كورد ده‌كات له سووریا”\nئاب 13, 2020\t101 بینراو\nجاك دیچ، رۆژنامه‌نووسی ئه‌مه‌ریكی و په‌یامنێری پێنتاگۆن له گۆڤاری فۆرن پۆڵەسی و په‌یامنێری ئاسایشی نه‌ته‌وه‌یی، له ژماره‌ی مانگی ئاب-ی گۆڤاره‌كه‌دا، راپۆرتێكی لەبارەی رێكکه‌وتنه‌كه‌ی كورد و ئه‌مه‌ریكا له رۆژئاوای کوردستان بڵاوكردووەته‌وه.\nراپۆرته‌كه بەو ناونیشانەیە “ئه‌مه‌ریكا به كرده‌وه به‌رگری له نه‌وتی كورد ده‌كات له سووریا”، باس له‌وه ده‌كات به‌رپرسانی ئێستا و پێشووش له‌سه‌ر ئه‌وه كۆكن و پاڵپشتن، ویلایه‌ته یه‌كگرتووه‌كانی ئه‌مه‌ریكا، پشتیوانی لە به‌ره‌وپێشچوونی كێڵگه نه‌وتییه‌كانی سووریا دەکات.\nبەرپرسانی ئەمەریکی، بەپێی راپۆرتەکە هەروەها فشار ده‌خه‌نه سه‌ر وه‌زاره‌تی به‌رگری و ده‌ره‌وه له‌پێناو به‌رده‌وامبوونی هێزه‌كانی ئه‌مه‌ریكا له ناوچه‌كه، بۆ رووبه‌ڕووبوونه‌وه‌ی داعش و بەدیهێنانی ئاشتی و ئارامی بۆ كورد.\nرێكکه‌وتنه‌كه لەنێوان كۆمپانیای ده‌لتا كریسێنت ئێنێرجی كه باره‌گاكه‌ی له ویلایه‌تی نیوجێرسی-یه له‌گه‌ڵ كورد، بۆ نوێكردنه‌وه‌ی كیڵگه نه‌وتییه‌كانی سووریا، بووەته جێگه‌ی مشتومڕی ته‌واوی هێزه‌كانی ناوچه‌كه.\nئه‌م رێکكه‌وتنه بۆ یه‌كه‌مجار له چوارچێوه‌ی كۆبوونه‌وه‌یه‌كی ئه‌نجوومه‌نی پیران له‌نێوان لیندزی گراهام، سیناتۆری كۆمارییه‌كان له ویلایه‌تی ساوس كارۆلاینا و مایك پۆمپێیۆ، وه‌زیری ده‌ره‌وه، به ورده‌كارییه‌وه گفتوگۆی له‌سه‌ر كراوه.\nبه‌پێی به‌رپرسانی ئێستا و پێشووی ئه‌مەریكا: ئه‌م رێكخستنه رژێمه‌كه‌ی به‌شار ئه‌سه‌د، سەرۆکی ئەمەریکا بێبه‌ش ده‌كات له قازانج و پاره‌كه و به‌شه گه‌وره‌كه‌ی بۆ كورد ده‌بێت، واشدەکات هێزه‌كانی ئه‌مه‌ریكا له‌سه‌ر زه‌وی ناوچه‌كه بۆ ماوەیەکی زۆر بمێننه‌وه، كه تائێستا گۆڕه‌پانێكی پڕ لە ئاڵۆزی و كێشه‌یه بۆ هێزه‌كانی ئه‌مه‌ریكا.\nبه‌رپرسێكی باڵای پێشووی ئه‌مه‌ریكا له ئیداره‌ی تره‌مپ به فۆرن پۆڵەسی گوتووه، پێده‌چێت پێنتاگۆن و وه‌زاره‌تی ده‌ره‌وه به‌هانه‌یه‌ك بده‌نه تره‌مپ بۆ مانه‌وه‌ی هێزه‌كانی ئه‌مه‌ریكا له ناوچه‌كه، دڵنیاشی دەکەنەوە لەوەی به بێ بوونی هێزه‌كانی ئه‌مه‌ریكا، كۆمپانیا ئه‌مەریكییه‌كه هه‌موو وه‌به‌رهێنانه‌كانی له ناوچه‌كه‌دا ده‌فه‌وتێت.\nئه‌و به‌رپرسه ده‌شڵێت: “كورد زیاتر پێداگرییان له‌سه‌ر رێکكه‌وتنه‌كه كردووه بۆ ئه‌وه‌ی هێزه‌كانی ئه‌مه‌ریكا ناوچه‌كه جێنه‌هێڵن…. ئه‌مه وه‌ك دیارییه بۆ مانه‌وه‌ی هێزه‌كانی ئه‌مه‌ریكا له سووریا”.\nهه‌روه‌ها به‌رپرسێكی وه‌زاره‌تی به‌رگری كه نه‌یویستووه ناوی بهێنرێت، له راپۆرته‌كه‌دا گوتوویه‌تی “تائێستا ئه‌مه‌ریكا به هه‌وڵی وه‌زاره‌تی ده‌ره‌وه له سووریا ماوه‌ته‌وه، ئەمەش به بیانووی رێکكه‌وتن له‌سه‌ر گرێبه‌ستی نه‌وت له‌گه‌ڵ كورد”.\nگوتووشییه‌تی: “ئه‌م هه‌نگاوه‌ی ئه‌مه‌ریكا ته‌واو توركیای نیگه‌ران كردووه، چونكه توركیا تائێستا نائارامه له‌وه‌ی هه‌وڵی ئه‌مه‌ریكا به‌رده‌وامه بۆ هاوكاری كورد له چوارچێوه‌ی پارتی یه‌كێتیی دیموكراتی (په‌یه‌ده) كه باڵێكی سه‌ر به پارتی كرێكارانی كوردستان (پەکەکە)ـیە و تاوەکو ئه‌م ساتەش ئه‌مریكا و ئه‌وروپا له لیستی تیرۆر ده‌ریاننه‌هێناوه”.\nبه‌رپرسانی ئه‌مه‌ریكا پێیانوایه گرێبه‌سته نه‌وتییه‌كه یارمه‌تی هێزه‌كانی سووریای دیموكرات ده‌دات به‌رده‌وامی به ژیانی سیاسی بده‌ن، كه به‌شی زۆری هێزەکە له كورد پێكهاتووه.\nبه‌رپرسه ئه‌مه‌ریكییه‌كان پێیانوایه هه‌وڵه به‌رده‌وامه‌كانی ئه‌مه‌ریكا بۆ پێشخستنی كێڵگه نه‌وتییه‌كانی سووریا و گرتنه‌وه‌ی دۆلار لەو وڵاتە، ده‌شێت دابڕانێكی دوورخایه‌نی پشته‌وه‌ی گرێبه‌سته نه‌وتییه‌كان بێت له‌نێوان توندڕه‌وه‌كانی ئۆپۆزیسیۆنی سووریا، كه ده‌ستیان به‌سه‌ر هه‌ندێك كیڵگه‌دا گرتووه له‌گه‌ڵ رژێمی ئه‌سه‌د. هه‌روه‌ها ده‌شبێته یارمه‌تیده‌رێكی باش بۆ فشاری زیاتری ئیداره‌ی ئه‌مریكا له‌سه‌ر رژێمه‌كه‌ی ئه‌سه‌د.\nئه‌مه‌ریكا بنه‌مای ئه‌م كاره‌ی رێكخستووه به‌وه‌ی هاوپه‌یمانێتییه‌كی هه‌بێت بۆ دژایه‌تی داعش له سووریا، ئه‌ویش هێزه‌كانی سووریای دیموكرات (هەسەدە)ـیە، كه خۆیان ئێستا پارێزگاری له نه‌وتی حه‌سه‌كه و دێرەزوور ده‌كه‌ن.\nنیكۆلاس هیراس، پسپۆڕ لەبارەی خۆرهه‌ڵاتی ناوه‌ڕاست له په‌یمانگای توێژینه‌وه‌ی خه‌ڵك كه سه‌نته‌رێكی توێژینه‌وه‌یه له واشنتن ده‌ڵێت: “ئه‌مه‌ریكا به هێواشی و لەسەرخۆ كارده‌كات بۆ بڕینی ده‌ستی رژێمی ئه‌سه‌د و رووسیا له‌سه‌ر نه‌وتی سووریا تاوەکو ئه‌لته‌رناتیڤێك بۆ رژێمی ئه‌سه‌د دێته ئاراوه”.\nگوتیشی: “ئه‌م هه‌وڵه وا ده‌خوازێت پابه‌ندبوونێكی نائاشكرای ئه‌مەریكا هه‌بێت له سووریا تاوەکو نه‌گەنه حاڵه‌تی داڕمان”. له راپۆرته‌كه‌ی فۆرن پۆڵەسی-دا هاتووه: به‌ڵام هه‌تا ئێستا روون نییه ده‌سه‌ڵاتدارانی كورد له ناوچه‌كه و به‌رپرسانی ئه‌مه‌ریكا، چۆن له توانایاندایه بازاڕ بۆ نه‌وته‌كه په‌یدابكه‌ن له ده‌ره‌وه‌ی رژێمی ئه‌سه‌د.\nكێڵگه نه‌وتییه‌كانی سووریا به‌هۆی شه‌ڕ و ململانێ له ناوچه‌كه و داعش، زیانی گه‌وره‌یان به‌ركه‌وتووه. به‌پێی سه‌رچاوه‌یه‌كی گۆڤارەکەش 60%ـی كێڵگه نه‌وتییه‌كانی خۆرهه‌ڵاتی سووریا، پێویستییان به چاكسازی و چاككردنه‌وه‌یه، كوردیش ره‌زامه‌ندیان دەربڕیوە به قازانجی فرۆشتنی ئه‌و نه‌وته، ناوچه‌كه ئاوه‌دانبكه‌نه‌وه.\nبه‌پێی ئه‌و سه‌رچاوه‌یه له رابردوودا ئه‌مه‌ریكا ره‌زامه‌ندی ده‌ربڕیوه به دابینكردنی دوو پاڵاوگه‌ی گه‌ڕۆك بۆ كێڵگه نه‌وتییه‌كانی ژێر ده‌سه‌ڵاتی هێزه‌كانی سووریای دیموكرات.\nهەواڵی دواتر پەیامنێرەكەی كەناڵی گەلی كوردستانی یەكێتی بەچی كۆچی دوایی كرد؟\nهەواڵی پاشتر بەرهەم ساڵح رێكەوتنی نێوان هەولێر و بەغدای تێكدا


ڕۆژەڤی ١١/٧/٢٠١٠ | ROJnews\nچوؤرشەممە, 11 يول 2018 - 08:41\n*لە ئێستادا ڕێژەی سەوزایی لە سنوری شارۆچكەی كەلار لە گەرمیان لە ٨% كەمترە، ئەوەش زۆر دوورە لە ستانداری جیهانییەوە، كە پێویستە ڕێژەی سەوزایی لە هەر شار و شارۆچكەیەك لە ٢٥% كەمتر نەبێت. بابەتێکی تایبەتی ڕۆژنیوز. وێنە و ڤیدیۆ\n*ڕۆژی ٤ی ئەم مانگە، نێچیرڤان بارزانی لە کۆنفرانسێکی ڕۆژنامەنووسیدا بۆ دووەمجار ڕایگەیاند، هەموو ئەو هێرش و بۆردوومانانەی تورکیا دەیکاتە سەر سنورەکانی هەرێمی کوردستان خەتای پەکەکەیە و پەکەکە بەشێکی زۆری هەرێمی کوردستانی داگیرکردووە، لەمبارەیەوە ڕۆژنیوز بابەتێکی تایبەتی ئامادەکردووە لەسەر هەبوونی پەیوەندییەکانی سوپای تورک و پارتی و بوونی بنکە سەربازیی و سیخوڕییەکانی سوپای تورک لە هەرێمدا.. وێنە و ڤیدیۆ\n*بە گوێرەی ڕاگەیەندراوی پۆلیسی ڕاپەرین ڕایگەیاند، شەوی ڕابردوو کاتژمێر ٨:٣٠ خولەک لە گوندی دووگومان سەربە شارەدێی سەنگەسەر لە شارۆچکەی قەڵادزێ ژنێک "بە پەت خۆی خنکاندووە."\n*جیاکردنەوەی دەنگەکان لە سلێمانی کۆتاییهات و بەپێی زانیارەکان رۆژی پێنج شەمەجیاکردنەوەی دەنگدان لەهەولێر دەست پێدەکات\n*شەوی ڕابردوو کاتژمێڕ ١٢:٠٠ لە شەقامی حسێنیی نزیک گەراجی شاری سنە-ی ڕۆژهەڵاتی کوردستان بارهەڵگرێکی سووتەمەنی و پاسێکی گەشتیاریی خۆیان بەیەکدا کێشا و بارهەڵگرەکە تەقییەوە و لە ئەنجامدا ١٣ کەس گیانیان لەدەستدا.\n*ئەمڕۆ کاتژمێر ١١:٠٠ لەبەردەم نووسینگەی سلێمانی پەرلەمانی هەرێمی کوردستان کەم ئەندامان گرددەبنەوە وەک ناڕەزاییەک لەبەرامبەر کەمی مووچە و خراپی گوزەرانیان.. بە وێنە و ڤیدیۆ\n*ئەمڕۆ کاتژمێر ٠٥:٠٠ لە پارکی ئازادیی شاری سلێمانی ژینگە پارێزان دژ بە کوشتنی سەگ گردبوونەوەیەک ئەنجام دەدەن.. بە وێنە و ڤیدیۆ


كوردیو - دارایی هۆكاری بڵاونەكردنەوەی خشتەی موچە ئاشكرا دەكات\nدارایی هۆكاری بڵاونەكردنەوەی خشتەی موچە ئاشكرا دەكات\nیەک شەممە, 16 تەمموز 2017 20:06\nسەرباری راگەیاندنی وادەی دابەشكدرنی مووچەی مانگی پێنج، بەڵام وەزارەتی دارایی هاوشێوەی مانگەكانی تر، خشتەی دابەشكردنی مووچەی سەرجەم وەزارەتەكانی بڵاونەكردەوە، بریكاری وەزارەتەكەش هۆكارەكەی بۆ نەبوونی پارەی پێویست دەگەڕێنێتەوە.\nئەمڕۆ 16-7-2017، رابەر سدیق بریكاری وەزارەتی دارایی و ئابوری بەوەكالەت، لەگەڵ بەڕێوەبەرانی گشتی خانەنشینی پارێزگاكان كۆبووەتەوە.\nبەگوێرەی زانیاریيەكانيش، رابەر سدیق لە كۆبوونەوەكەدا ڕونكردنەوەی سەبارەت بەبڵاونەكردنەوەی خشتەی مووچەی مانگی ئایار داوەو رایگەیاندووە، بەهۆی بەردەستنەبوونی پارەی پێویست، نەتوانراوە بەهەمانشێوەی مانگەكانی ڕابردوو لەخشتەیەكدا وادەی دابەشكردنی مووچەی سەرجەم وەزارەتەكان ڕابگەیەنن.\nلەزانیاریەكاندا ئەوەشخراوەتەڕوو، وەزارەتی دارایی بەڕەسمی خشتەیەكی نوێی موچە بڵاودەكاتەوە، بڵاوكردنەوەی ئەو خشتەیەش پەیوەستە بەو بڕە پارەیەی لەبەردەستی وەزارەتدایە، بەڵام لەدوو ڕۆژی داهاتوودا چاوەڕواندەكرێت خشتە نوێیەكە ڕابگەیەندرێت.\nهەر بەگوێرەی زانیارییەكان، وەزارەتی دارایی بڕیاریداوە لەمەودوا لە 15-16ی مانگەوە دەست بەدابەشكردنی موچە بكرێت و تا كۆتایی مانگیش تەواوی دامودەزگاكان موچەیان پێبدرێت.\nئەمڕۆ وەزارەتی دارایی و ئابووریی حكومەتی هەرێم راگەیەنراوێكدا ئاشكرایكردووە، سبەینێ دوشەممە 17ی تەمموزی 2017، دەست بەدابەشكردنی مووچەی مانگی ئایار دەكرێت و سەرەتاش موچەی دیوانی وەزارەتی پێشمەرگەو و لیواكانی سەر بەو وەزارەتە دابەشدەكرێت.\n41796 جار بینراوە


نەتەوە | 12:55:37 2019-02-11 | (216) جار خوێندراوەتەوە\nپارێزگاری "بەغدا"، لەسەر ئەو دەنگۆیانەی باس لە دواكەوتنی بابەتی دامەزراندنی تایبەت بە پەروەردە لە سنووری پارێزگاكە دەكەن رونكردنەوەیەك بڵاودەكاتەوە و بەرپرسیارێتی دواكەوتنی پرۆسەكەش دەخاتە ئەستۆی وەزارەتی پەروەردە.\nلە ڕاگەیاندراوێكدا فەلاح جەزائیری، پارێزگاری بەغدا ئاماژەی بەو دەنگۆیانە كردوە، كە باس لە دواكەوتنی بابەتی دامەزراندنی تایبەت بە پەروەردە لە سنووری پارێزگای بەغدا دەكەن و جەختیكردۆتەوە، پارێزگای بەغدا پێداگرە لەسەر گەرەنتیكردنی مافەكانی ھەموو ئەوانەی كە داواكارییان پێشكەش كردووە بەپێی ڕێوشوێنە یاسایییەكان و لەڕێگەی لێژنە پسپۆڕەكان.\nهەروەها گەرەنتی پشكی ئەو كەسانەی لە دامەزراندنەكە كردوە، كە وەك وانەبێژ كاریانكردووە، چونكە لەوتەی فەلاح جەزائیری ئەو كەسانە خزمەتێكی زۆریان بۆ ماوەی ساڵانێك لە بواری پەروەردەدا كردووە.\nرونیشیكردۆتەوە، ھۆكاری دواكەوتنی ئەنجامەكانی دامەزراندنی مامۆستایان بۆ لایەنی جێبەجێكار لە وەزارەتی پەروەردە لەگەڵ ھەندێك ڕێوشوێن دەگەڕێتەوە، هاوكات جەختیشی لە دابینكردنی بڕە پارەی پێویست بۆ ئەو پلە وەزیفییانە كردووەتەوە.


ANF | «مانیفێستی هه‌ڵبژاردن»-ی ده‌میرتاش\n«مانیفێستی هه‌ڵبژاردن»-ی ده‌میرتاش\nكاندیدی هه‌ده‌په بۆ هه‌ڵبژاردنی سه‌رۆك كۆماری توركیا، سه‌ڵاحه‌دین ده‌میرتاش مانیفێستی خۆی بۆ هه‌ڵبژاردن ئاشكرا كرد. ده‌میرتاش ده‌ستنیشانی ده‌كات كه ئه‌و وه‌ك سه‌رۆك كۆمار كۆتایی به سیسته‌می تاكه‌كه‌سی دێنێت.\nسێشه‌ممه, 15 May 2018, 16:00\n«مانیفێستی هه‌ڵبژاردن»-ی سه‌ڵاحه‌دین ده‌میرتاش دوێنێ له لایه‌ن پارتی دیموكراتی گه‌لان - هه‌ده‌په ئاشكرا كرا. له مانیفێسته‌كه‌دا هاتووه: «ئێمه ده‌نگی تاكپه‌رستی نین، به‌ڵكو ئێمه ده‌نگی فره‌ڕه‌نگین.»\nده‌میرتاش ده‌ستنیشانی ده‌كات كه ئه‌و نابێته سه‌رۆك كۆمارێك كه له ئه‌ركی خۆیدا زێده‌ڕۆیی بكات، به‌ڵكو پلانێكی به‌په‌له بۆ ده‌ربازبوون بۆ نێو دیموكراتی داده‌نێت.\n«من دێم بۆ ئه‌وه‌ی كۆتایی به سیسته‌می تاكه‌كه‌سی بێنم»\nده‌قی «مانیفێستی هه‌ڵبژاردن»-ی سه‌ڵاحه‌دین ده‌میرتاش:\nوه‌ك سه‌رۆك كۆمارێك، من دێم بۆ ئه‌وه‌ی كۆتایی به سیسته‌می تاكه‌كه‌سی بێنم.\nمن بۆ زۆر ئه‌رك ده‌بمه سه‌رۆك كۆمار، به‌ڵام له كۆتایی ماوه‌ی خۆمدا، به چاكه‌ته‌كه‌ی خۆمه‌وه ماڵئاوایی ده‌كه‌م.\nله‌پێناو ئافراندنی وه‌ڵاتێكی گه‌شبین كه كۆمه‌ڵگه له به‌رانبه‌ر یه‌كتر نه‌وه‌ستێته‌وه و مرۆڤ پشت له یه‌كتر نه‌كات، به‌ڵێن ده‌ده‌ین. فیكر و باوه‌ڕی مرۆڤ هه‌ر چییه‌ك بێت، ئێمه پێكه‌وه وه‌ڵاتێك ده‌ئافرێنین كه هه‌ر كه‌س بتوانێت به‌شێوه‌یه‌كی ئازاد تیایدا بژی.\nئێمه كۆتایی به سیاسه‌تی دیماگۆجیه‌ت دێنین.\nئێمه سیسته‌مێكی به‌ڕێوه‌بردن بونیاد ده‌نێین كه به‌به‌شداری هه‌موو به‌شه‌كانی كۆمه‌ڵگه بنه‌خشێنرێت.\nئێمه سیاسه‌ت ناكه‌ینه ئامرازێكی گه‌وره‌بوونی ملكه‌چی. به‌ڵكو ده‌یكه‌نه ئامرازێكی خزمه‌تكردنی گه‌لی هێژا.\nله‌گه‌ڵ تۆ ده‌یگۆڕین!\nئێمه ده‌نگی تاكپه‌رستی نین، ئێمه ده‌نگی فره‌ڕه‌نگین!\nله دژی ئه‌و ڕژێمه‌ی كه هه‌ر كه‌سێك له خۆی نه‌بێت به تاوانباری داده‌نێت و ته‌نیا ده‌ڵێت من، ئێمه‌ش ده‌ڵێین: ئێمه هه‌ین.\nبۆ كۆتاییهێنان به شكستی ١٦ ساڵه، ئێمه له قۆناغی كۆتایین. بۆ ده‌ستپێكێكی نوێ ئێمه ده‌ستی یه‌كتر ده‌گرین و ڕژێمی تاكپه‌رست، زۆردار، دز، لایه‌ندار، قه‌یووم و ڕژێمی كه‌سێكی شه‌ڕخواز، له‌گه‌ڵ تۆ ده‌گۆڕین.\nئه‌وه‌ی به‌رهه‌م ده‌هێنێت، تۆی،\nئه‌وه‌ی كه به‌ڕێوه‌ش ده‌بات، ده‌بێ تۆ بیت!\nمن ده‌بمه سه‌رۆك كۆمارێك كه ئه‌ركه‌كانی خۆی دابه‌ش ده‌كات\nهه‌موو میكانیزمه‌دیموكراتییه‌كان كه به كۆكردنه‌وه و تێكۆشانی ساڵان به‌ده‌ستهێنراون، به جارێك سڕكران. ئه‌و ڕێكخراوانه‌ی كه كاریان خزمه‌تكردنی گه‌له، خستنیانه خزمه‌تی كۆشك. ڕێكخستنه دیموكراتییه ئاپۆرائاساكان كه یه‌كێك له ناوه‌نده گرینگه‌كانی چاره‌سه‌ركردنی كێشه‌كۆمه‌ڵایه‌تییه‌كانن، داخران. به لایه‌نداری، واسیته و له‌ڕێلادان، سیاسه‌ت خرا كرا، وه‌هایان كرد كه هاوڵاتیبوونی یه‌كسان نامومكین بێت. ئه‌و كه‌سانه‌ی وه‌ك ئه‌وان بیرناكه‌نه‌وه، وه‌ك ئه‌وان جلوبه‌رگ له‌به‌ر ناكه‌ن و وه‌ك ئه‌وان ناژین، به خائین و تاوانبار دانران. سیسته‌می تاكه‌كه‌سی زه‌خت و زۆرداری له هه‌موو ئه‌و به‌ها و ڕه‌نگه‌جیاوازانه كرد كه كۆمه‌ڵگه ده‌كه‌ن به كۆمه‌ڵگه. به‌م شێوه‌یه كۆمه‌ڵگه‌یان خسته نێو تاكپه‌رستی.\nسیسته‌مێكی سه‌رۆك كۆماری هه‌یه كه ئاینده‌ی كۆمه‌ڵگه ڕاده‌ستی تاكه‌كه‌سێك كراوه و هه‌موو شتێك خراوه‌ته ده‌ستی ئه‌و. ئه‌و كاته‌ی هه‌ڵبژێردرام، من ئه‌ركه‌كانی خۆم به‌ر له هه‌ر شتێك له‌پێناو بێ ئه‌رككردنی خۆم و به‌دیموكراتیكردنی داموده‌زگه‌كان به‌كاردێنم. هه‌ر كه ئه‌ركه‌كانی سه‌رۆكایه‌تی كۆمار دابه‌شكران، سیسته‌مه‌كه به‌دیموكراتی ده‌بێت. ده‌بێته هۆكار بۆ ئه‌وه‌ی برینه‌كانی كۆمه‌ڵگه به‌په‌له بپێچرێن و میكانیزمی فره‌ڕه‌نگیی سیسته‌می به‌ڕێوه‌بردن بونیاد بنرێت.\nله ده‌سته‌ی سه‌رۆكایه‌تی كۆماردا، ئه‌و نوێنه‌رانه‌ی كه گوزارشت له ته‌واوی كۆمه‌ڵگه ده‌كه‌ن، جێگه ده‌گرن. به‌گوێره‌ی بۆچوونی هه‌موو پارته‌سیاسییه‌كانی ناوخۆ و ده‌ره‌وه‌ی په‌رله‌مان، به‌پێی پێشنیاز و بۆچوونی كۆمه‌ڵگه‌ی سیڤیل، یاریده‌ده‌رانی سه‌رۆك كۆمار له نوێنه‌رایه‌تیی جیاواز ده‌ستنیشان ده‌كه‌م.\nله سیاسه‌ت، بیرۆكراسی، دادگه‌ری، كۆمه‌ڵگه و تێكۆشانی دیموكراتیدا، ده‌ست به پڕۆسه‌یه‌كی ئاساییبوون ده‌كه‌ین. ئه‌م پڕۆسه‌یه‌ی ئاساییبوون، ده‌بێته یه‌كێك له هه‌نگاوه سه‌ره‌تاییه‌كان له‌پێناو قه‌ره‌بووكردنه‌وه‌ی ئه‌و زیانانه‌ی كه ده‌سه‌ڵاتداره‌تیی ئێستا كردوونی، هه‌روه‌ها ده‌بێته سه‌ره‌تایه‌ك له‌پێناو زیندووكردنه‌وه‌ی بیر و باوه‌ڕی ئاشتیانه‌ی كۆمه‌ڵگه.\nبۆ پێچانی برینه‌كۆمه‌ڵایه‌تییه‌كان؛\n- ئێمه باری نائاسایی (OHAL) ناهێڵین.\n- ئه‌و زیانانه‌ی كه به‌هۆی باری نائاسایی و بڕیاره‌كان ڕوویانداوه، قه‌ره‌بوو ده‌كه‌ینه‌وه. وه‌ها ده‌كه‌ین كه ئه‌و كه‌سانه‌ی له كاره‌كانیان دوورخراونه‌ته‌وه، بگه‌ڕێنه‌وه سه‌ر كاره‌كانیان.\n- ئێمه كۆتایی به زوڵمی سه‌ر زیندانی و سزادراوان دێنین. له‌پێناو چاره‌سه‌ركردنی پێشێلكردنی مافه‌كانیان، گۆڕانكاری به‌په‌له ده‌كه‌ین. وه‌ها ده‌كه‌ین كه به‌بێ جیاوازی، هه‌موو زیندانییه‌نه‌خۆشه‌كان ئازاد بكرێن.\n- ئێمه كۆتایی به قه‌یووم دێنین كه ده‌ستبه‌سه‌ر ئیراده و مافی هه‌ڵبژاردنی گه‌ل داده‌گرێت و ئه‌و هاوشاره‌دارانه‌ی كه به‌رپرسیاره‌تییان لێسه‌نراوه‌ته‌وه، به‌په‌له به‌رپرسیاره‌تییان ڕاده‌ست ده‌كه‌ینه‌وه. وا ده‌كه‌ین كه سه‌رله‌نوێ خزمه‌تی به‌شه‌جیاوازه‌كانی كۆمه‌ڵگه بكرێت.\n- ئه‌و زیانانه‌ی به ده‌زگه‌دیموكراتییه‌كان و متمانه به حقووق گه‌یه‌نرا، وه‌های كرد كه ئابووریی توركیا بهه‌ژێت. به‌هۆی ئه‌وه‌ی كه بڕیاره‌سیاسی و ئابوورییه‌كان به گوێره‌ی كۆشك ده‌درێن، توركیا بووه به وه‌ڵاتێك كه ئاینده‌ی نابینرێت. ئابووری به ئاستێك ته‌نك بووه كه ده‌توانێت بشكێت. به سه‌قامگیركردنی دیموكراتی، ئابووری ئارام ده‌كه‌ینه‌وه. به مامه‌ڵه‌یه‌كی ئابوورییانه كه وه‌ڵامی پێداویستییه‌كانی كۆمه‌ڵگه بداته‌وه، ئێمه كۆنتڕۆڵ له‌سه‌ر په‌یوه‌ندیی ئابووریی وه‌به‌رهێنه‌ران زیاتر ده‌كه‌ین.\n- ئه‌و كۆشكه‌ی كه له‌پێناو كه‌سێك بونیاد نراوه چۆڵ ده‌كرێت و ئێمه گه‌لپرسی ده‌كه‌ین بۆ ئه‌وه‌ی ئایا كۆشك بۆ چ مه‌به‌ستێك به‌كاربهێنرێت. ئێمه كۆتایی به زیاده‌ڕۆیی بیرۆكراسی و به‌ڕێوه‌بردن دێنین. له بری زیاده‌ڕۆیی، ئیعتیباری خۆمان به شه‌فافیه‌ت و به‌ڕێوه‌بردنی خزمه‌تی گه‌ل به‌دیدێنین. ئێمه كۆتایی به ڕێ و ڕێبازی سه‌رۆك كۆمارێك دێنین كه سوپایه‌ك پاسه‌وانه‌وه ده‌گه‌ڕێت و له گه‌ل و ڕه‌خنه دووره.\n- ئێمه سیاسه‌تی ده‌ره‌وه له‌سه‌ر بنه‌مای چاره‌سه‌ركردنی كێشه‌كان به ڕێبازی گفتوگۆ و ئاشتیانه به‌ڕێوه‌ده‌به‌ین. به‌شێوه‌یه‌ك كه دوژمن دروست نه‌كات، به‌ڵكو دۆست بۆ خۆی دروست بكات. ئێمه كۆتایی به هه‌موو هه‌ڕه‌شه‌كان دێنین.\n- ئێمه شێوازی ڕێكخستنی ده‌سته‌ی دادوه‌ران و داواكاری گشتی ده‌گۆڕین. وه‌زیری داد له ئه‌ندامه‌تی ئه‌نجومه‌نی دادوه‌ر و داواكارانی گشتی (HSK) ده‌ردێنین. ئه‌نجومه‌نه‌كه سه‌ربه‌خۆ ده‌كه‌ین و زه‌ختی سیاسی له‌سه‌ر دادوه‌ر و داواكارانی گشتی لاده‌به‌ین. ئه‌مه وه‌ها ده‌كات كه ده‌زگه‌ی دادوه‌ری له‌ژێر فه‌رمانی سیاسه‌تدا ڕزگاری بێت و به شێوه‌یه‌كی یه‌كسان و دادپه‌روه‌رانه كاری خۆی بكات.\n- ده‌سته‌ی خوێندنی باڵا هه‌ڵده‌وه‌شێنینه‌وه و سه‌ربه‌خۆیی به‌ڕێوه‌بردنی زانستی، به‌ڕێوه‌بردنی ئه‌كادیمیی زانكۆكان ده‌سته‌به‌ر ده‌كه‌ین. وه‌ها ده‌كه‌ین كه له بری ئه‌وه‌ی سه‌رۆكی زانكۆكان له لایه‌ن سه‌رۆك كۆماره‌وه هه‌ڵبژێردرێت، له لایه‌ن پێكهاته‌كانی زانكۆ هه‌ڵبژێردرێن.\n- له‌پێناو نه‌هێشتنی ئه‌و داموده‌زگه‌یانه‌ی كه له كاتی كوده‌تاوه ماونه‌ته‌وه وه‌ك «ئه‌نجومه‌نی ئاسایشی نه‌ته‌وه‌یی» و «قانوونی تێكۆشان له دژی تێرۆر»، هه‌وڵه‌كانمان ده‌خه‌ینه گه‌ڕ.\nبه‌رنامه‌ی به‌په‌له داده‌نێین به‌مه‌به‌ستی ده‌ربازبوون بۆ نێو دیموكراتی\nئێمه به گوێره‌ی مافه‌كانی مرۆڤ و حقووقی گه‌ردوونی، پێداگری له‌سه‌ر جیاكردنه‌وه‌ی ده‌سه‌ڵاته‌كان ده‌كه‌ین. ئه‌ركه‌كانی ده‌سه‌ڵاتی یاسادانان و دادوه‌ری به‌په‌له له‌ژێر زه‌ختی ده‌سه‌ڵاتی جێبه‌جێكردن ده‌ردێنین.\nسیسته‌می دادوه‌ری نه‌ك به فه‌رمان، به‌ڵكو ده‌بێت به دادپه‌روه‌ری بڕیار بدات. ئێمه سیسته‌مێكی دادپه‌روه‌ر، سه‌ربه‌خۆ، بێلایه‌ن، به‌په‌له و یه‌كسان بونیاد ده‌نێین بۆ هه‌موو كه‌س كه نه‌ك خاوه‌ن هێزه‌كان به‌ڵكو مافداران ده‌پارێزێت.\nسیسته‌می په‌رله‌مانی فره‌پێكهاته، نابێت له ده‌ستی كه‌سێكدا بێت، به‌ڵكو ببێته ناوه‌ندێك بۆ هه‌موومان. ئه‌ركه‌كانی وه‌ك قانووندانان، چاودێریكردن و ئاماده‌كردنی بودجه كه له‌به‌ر ده‌ستی سه‌رۆك كۆماردا كۆكراونه‌ته‌وه، له‌گه‌ڵ به‌رنامه‌یه‌كی به‌په‌له‌ی تێپه‌ڕبوون بۆ نێو دیموكراتی، له ماوه‌یه‌كی كورتدا ڕاده‌ستی په‌رله‌مان ده‌كه‌ین. ئێمه سیسته‌مێكی فره‌ڕه‌نگ و به‌هێزی په‌رله‌مانی بونیاد ده‌نێین. پلاتفۆڕمی په‌یمانی جڤاكی ده‌ئافرێنین كه له سه‌رووی هه‌موویانه‌وه ژن و لاوان، هه‌موو به‌شه‌كانی كۆمه‌ڵگه ڕێكخراوه‌كانی كۆمه‌ڵگه‌ی سیڤیل بتوانن له ڕێی ئه‌وه‌وه بۆچوون و پێشنیازی خۆیان پێشكه‌شی په‌رله‌مان بكه‌ن.\nئێمه له ماوه‌ی دوو ساڵدا پڕۆسه‌ی ده‌ستووری بنه‌ڕه‌تی ته‌واو ده‌كه‌ین كه پشت به لایه‌نی ئازادیپارێزی، فره‌ڕه‌نگی، جیاكردنه‌وه‌ی ده‌سه‌ڵاته سه‌ره‌كییه‌كان، فره‌زمانی، فره‌باوه‌ڕی و هاوڵاتیبوونی یه‌كسان ده‌پارێزێت. ده‌ستووری بنه‌ڕه‌تی ناوه‌ندگه‌را نابێت، به‌ڵكو له‌سه‌ر بنه‌مای به‌ڕێوه‌به‌رایه‌تیی خۆجێیی و دیموكراتیی هه‌رێمی بونیاد ده‌نرێت.\nچاره‌سه‌ركردنی هه‌موو كێشه‌كۆمه‌ڵایه‌تییه‌كان كاری ده‌ستپێكی ئێمه ده‌بێت\nئێمه پێكه‌وه وه‌ڵاتێك بونیاد ده‌نێین كه لاوان بتوانن به هه‌موو شێوه‌یه‌ك بۆچوونه‌كانی خۆیان به‌شێوه‌یه‌كی ئازاد ده‌رببڕن و له‌پێناو ئاینده‌ی خۆیان ڕوو له ده‌ره‌وه‌ی وه‌ڵات نه‌كه‌ن و له‌سه‌ر خاكی به‌رهه‌مداری خۆیان بمێننه‌وه. ئێمه وا ده‌كه‌ین كه لاوان به هیوا و باوه‌ڕه‌وه سه‌یری ئاینده بكه‌ن.\nله‌بری ئه‌وه‌ی بڵێن، من به‌باشترین شێوه ده‌توانم كێشه‌كانی لاوان چاره‌سه‌ر بكه‌م، ئێمه پێكه‌وه میكانیزمه‌كان ده‌ئافرێنین كه خودی لاوان به‌شێوه‌یه‌كی چالاك بتوانن به‌شدار بن و ده‌رباره‌ی خۆیان بڕیار بده‌ن.\n- ده‌رفه‌تی كار ده‌ڕه‌خسێنین بۆ سه‌دان هه‌زار بێكاری خاوه‌ن دیپلۆما و لاوانی بێ هیوا.\n- ئێمه سیسته‌مێك داده‌نێین بۆ پێدانی مانگانه‌ی لاوان به بڕی٥٠٠ لیره بۆ هه‌ر گه‌نجێك.\n- به بیر و باوه‌ڕی «خۆگه‌یاندنه ئینته‌رنێت مافه» وه‌ها ده‌كه‌ین كه هه‌موو كۆمه‌ڵگه به‌بێ سانسۆر، بێ پاره و به‌شێوه‌یه‌كی ئازاد ئینته‌رنێت به‌كاربێنێت.\nله‌پێناو گۆڕینی زیهنیه‌تی سه‌رده‌ستی پیاو، ده‌ست به هه‌ڵمه‌تی سه‌رتاسه‌ریی كۆمه‌ڵایه‌تی ده‌كه‌ین. له چاره‌سه‌ركردنی كێشه‌كۆمه‌ڵایه‌تییه‌كاندا فیكر و بۆچوونی ژنان ڕۆڵی كاریگه‌ر ده‌گێڕن. ئێمه به هیچ جۆرێك ڕێگه ناده‌ین كه هێرش بكرێته سه‌ر به‌ها و ڕێبازه‌كانی ژیانی ژنان و ده‌ستدرێژیی جه‌سته‌یی بكرێته سه‌ریان.\n- ئێمه سیسته‌مێكی به‌ڕێوه‌بردن كه پشت به به‌شداری هاوبه‌شی ژنان ده‌به‌ستێت، بونیاد ده‌نێین.\n- ئێمه سیسته‌می هاوسه‌رۆكایه‌تی كه نوێنه‌رایه‌تیی یه‌كسانی ژنان ده‌پارێزێت به‌یاسایی ده‌كه‌ین، بۆ ئه‌وه‌ی له هه‌موو ئاسته‌كانی پارتی سیاسییدا بچه‌سپێت.\n- بۆ ئه‌وه‌ی ڕه‌نجی نێو ماڵ، خاوه‌نداریكردن له منداڵ، به‌ساڵاچوو و نه‌خۆشه‌كان هاوبه‌ش بێت، ئێمه سیاسه‌ت ده‌ئافرێنین. بۆ ئه‌وه‌ی چاودێریكردن به‌پاره یان بێ پاره نه‌بێته كاری ژنان، خانه‌ی چاودێریكردن بۆ نه‌خۆش و به‌ساڵاچوان ده‌كه‌ینه‌وه.\n- له دۆسیه‌ی كوشتنی ژناندا، له دژی كه‌مكردنه‌وه‌ی سزای پیاوان به هۆكاره‌كانی «دۆخی باش» و «هاندان»، وا ده‌كه‌ین كه سزای دادپه‌روه‌رانه ڕێ له به‌رده‌م ڕوودانی سزای له‌و شێوه‌یه بگرێت.\n- وا ده‌كه‌ین كه ئه‌و ژنانه‌ی هه‌م له ماڵ و هه‌م له كار خه‌بات ده‌كه‌ن، زوو خانه‌نشین بن.\nله‌پێناو منداڵان ده‌گۆڕێت!\nئێمه مافی منداڵان ده‌پارێزین كه یه‌ك له‌سه‌ر سێی دانیشتوانی توركیا پێكدێنن. منداڵ ئاینده‌ی هه‌موومانه. ئێمه وا ده‌كه‌ین كه هه‌موو منداڵێك به شادی، سه‌ربه‌رزانه و ئاشتیانه بژی.\n- ئێمه به‌شێوه‌یه‌ك كار ده‌كه‌ین كه كاتێك نینۆكی منداڵێك بئێشێت، خۆمان به به‌رپرسیار ببینن.\n- ئێمه سیسته‌مێكی په‌روه‌رده ده‌چه‌سپێنین كه له به‌ره‌وپێشبردنی منداڵان بوه‌شێته‌وه، به گوێره‌ی زمانی دایك، مافه‌كانی مرۆڤ و زانست بێت.\n- منداڵان ناچار نه‌بن له ده‌ره‌وه بژین.\n- توندوتیژیی زایه‌ندی له دژی منداڵ، كێشه‌یه‌ك نییه كه ته‌نیا به سزادانی بكه‌ر چاره‌سه‌ر بكرێت. ئێمه سیاسه‌تی وه‌ها ده‌ئافرێنین كه ڕێگری له ده‌ستدرێژیی سه‌ر منداڵان بكات. ئێمه یه‌كسانیی زایه‌ندی پته‌و ده‌كه‌ین و ڕێگری له ده‌ستدرێژیی زایه‌ندی ده‌كه‌ین.\n- وا ده‌كه‌ین به‌ندیخانه‌كانی منداڵان دابخرێن.\n- بۆ ئه‌وه‌ی كێشه‌ی كاركردنی منداڵان چاره‌سه‌ر بكرێت، له بواره‌كانی ڕه‌نج و په‌روه‌رده‌دا گۆرانكاری ده‌كه‌ین.\nپێكه‌وه ڕێگرییه‌كان ناهێڵین!\nبه گوێره‌ی جیاوازی گرووپه‌كان، خزمه‌ت پێشكه‌شی خاوه‌ن پێداویستییه‌تایبه‌ته‌كان ده‌كه‌ین.\n- بۆ چاره‌سه‌ركردنی گرفته‌كانی خاوه‌ن پێداویستییه‌تایبه‌ته‌كان وه‌زاره‌تێك بونیاد ده‌نێین.\n- له‌پێناو پێدانی مانگانه‌ی چاودێریكردنی خاوه‌ن پێداویستییه‌تایبه‌ته‌كان و به‌ساڵاچوان، ڕه‌چاوی داهات و سامانیان ناكه‌ین و هاریكارییان پێشكه‌ش ده‌كه‌ین بۆ چاودێریكردنیان له ماڵ.\n- وه‌ها ده‌كه‌ین كه پاس، شه‌مه‌نه‌فه‌ر و هۆیه‌كانی دیكه‌ی گواستنه‌وه‌ی گشتی به‌گوێره‌ی هه‌لومه‌رجی خاوه‌ن پێداویستییه‌تایبه‌ته‌كان دابین بكرێن و هاتووچۆ بۆ خاوه‌ن پێداویستییه‌تایبه‌ته‌كان بێ پاره بێت.\n- هاریكاریی چاودێریی كۆمه‌ڵایه‌تی به هه‌موو هاوڵاتییانی خاوه‌ن پێداویستی تایبه‌ت ده‌ده‌ین.\nئێمه كێشه‌ی كورد چاره‌سه‌ر ده‌كه‌ین\nچاره‌سه‌ركردنی كێشه‌ی كورد به ئیراده‌ی ژیانی هاوبه‌شی گه‌لانی دێرین ده‌بێت. تاكه‌ڕێگه‌ی ئارامی و سه‌قامگیری گه‌لانی توركیا، په‌یوه‌سته به مسۆگه‌ربوونی ئاشتیی له كێشه‌ی كورد دا. چاره‌سه‌ریی كێشه‌ی كورد، چاره‌سه‌ریی كێشه دیموكراتییه‌كانه.\n- ئێمه وا ده‌كه‌ین كه كێشه‌ی كورد به‌شێوه‌یه‌كی ئاشتیانه چاره‌سه‌ر بكرێت، چیا و زیندانه‌كان به‌تاڵ ببن و ئیدی دایكان نه‌گرین.\n- ئێمه كێشه‌ی كورد له‌نێو توندوتیژی ده‌ردێنین و به ئاشتییه‌كی سه‌ربه‌رزانه‌ش كۆتایی به توندوتیژی و شه‌ڕ دێنین.\n- ئه‌و كۆمه‌ڵگه‌یانه‌ی كه باجی ڕابردووی خۆیان نه‌داوه ناتوانن له سه‌رده‌می ئێستا تێبگه‌ن و ئاینده‌ی خۆیان بونیاد بنێن. یه‌كێك له مه‌رجه‌كانی ژیانی ئاشتیانه، ڕووبه‌ڕووبوونه‌یه‌وه له‌گه‌ڵ ڕابردوو و گه‌ڕان به‌دوای ڕاستییه‌كاندا. ئێمه كار ده‌كه‌ین بۆ ئه‌وه‌ی ده‌وڵه‌ت داوای لێبووردن له‌و گه‌لانه بكات كه له ماوه‌ی ڕابردوودا سته‌م و كۆمه‌ڵكوژی له به‌رانبه‌ردا كردوون.\n- ئێمه زمانه‌جیاوازه‌كانی وه‌ڵاتی خۆمان وه‌ك هه‌ڕه‌شه نابینین، به‌ڵكو وه‌ك ده‌وڵه‌مه‌ندییه‌ك ده‌یبینین. له په‌روه‌رده‌وه تا ته‌ندرووستی، له ڕاگه‌یاندنه‌وه تا زانیاری وه‌رگرتن، به‌شێوه‌یه‌كی ده‌ستووری زمانی دایكی مسۆگه‌ر ده‌كه‌ین. به‌شێوه‌یه‌ك كه هه‌موو كه‌س بتوانێت به زمانی دایكیی خۆی سوودمه‌ند بێت له خزمه‌تگوزارییه‌كان.\nئێمه به‌شێوه‌یه‌كی یه‌كسان مامه‌ڵه له‌گه‌ڵ هه‌موو باوه‌ڕی، ڕێبازی ژیان، بۆچوونه‌سیاسی و فه‌لسه‌فییه‌كان ده‌كه‌ین.\nزه‌ختی سه‌ر هه‌موو ناسنامه‌كانی بنده‌ستان، باوه‌ڕی، كولتوور و زایه‌نده‌كان لاده‌به‌ین.\n- له‌پێناو نه‌هێشتنی به‌ربه‌سته‌كانی به‌رده‌م ژیانی ئازادی هه‌موو باوه‌ڕییه‌كان، كولتوور و كه‌سه‌كان، به‌شێوه‌ی دیموكراتی فره‌ڕه‌نگ مامه‌ڵه ده‌كه‌ین.\n- له سه‌رووی هه‌موویانه‌وه جه‌م، دان به هه‌موو شوێن و وارگه‌كانی عه‌له‌وییه‌كان داده‌نرێت و وه‌ك «عیباده‌تخانه» ده‌ناسێنرێن.\nبه به‌رنامه‌ی «دابه‌شكردنی مافدار» (هه‌ده‌په) ئێمه ئارامی ده‌چه‌سپێنین\nئێمه ناهێڵین باری قه‌یرانی ئابووری بكه‌وێته سه‌ر شانی گه‌ل.\nوا ده‌كه‌ین كه كرێكارانی ڕه‌نجخوراو، بێكارانی بێ هیوا، ئه‌و جووتیارانه‌ی كه حه‌قده‌ستی ڕه‌نجی خۆیان وه‌رنه‌گرتووه، ئه‌و دوكاندارانه‌ی كه بازاڕیان نه‌بووه ئه‌و خانه‌نشینانه‌ی كه به‌زه‌حمه‌ت خۆیان ده‌گه‌یه‌ننه كۆتایی مانگ، ببنه خاوه‌ن داهات. به سیسته‌مێكی باجی یه‌كسان كۆتایی به زیاده‌ڕۆیی دێنین و سه‌رچاوه‌كانی داهاتی هه‌ژاران زیاد ده‌كه‌ین.\nبه به‌شكردنی نانی خۆمان به‌شێوه‌یه‌كی دادپه‌روه‌رانه، كۆتایی به‌و جیاوازییه گه‌وره‌یه دێنین كه ده‌سه‌ڵاتداره‌تی له‌نێوان ده‌وڵه‌مه‌ند و هه‌ژاران دروستی كردووه. ئه‌و ده‌وڵه‌مه‌ندییه‌ی كه پێكه‌وه ئافراندوومانه، به‌شێوه‌یه‌كی دادپه‌روه‌رانه دابه‌شی ده‌كه‌ین. ئه‌و مرۆڤانه‌ی كه داهاتیان كه‌مه، له‌نێو قه‌رزباری ده‌ریاندێنین. ئێمه له ڕێی به‌رنامه‌ی مافی كۆمه‌ڵایه‌تی (سۆسیال) كۆتایی به هه‌ژاری دێنین.\nئێمه ئه‌رك و ده‌رفه‌ته‌كانی خۆمان به‌كاردێنین بۆ كۆتاییهێنان به تاوانه‌كانی به‌رانبه‌ر كرێكاران. له‌پێناو كۆتاییهێنان به بێكاری و زێده‌كاری بێنین، به‌پێی ستاندارده نێونه‌ته‌وه‌ییه‌كان مامه‌ڵه ده‌كه‌ین.\nله چوارچێوه‌ی به‌رنامه‌ی «دابه‌شكردنی مافدار»-دا:\n- ئێمه پێداویستییه‌كانی ئاو، كاره‌با، غازی سرووشتی تا سنووری پێویست به‌بێ پاره بۆ هه‌ژاران دابین ده‌كه‌ین.\n- ئێمه كه‌مترین مووچه و داهاتی خانه‌نشینان ده‌كه‌ینه ٣ هه‌زار لیره‌ی توركی.\n- به‌بڕی هه‌زار لیره‌ی توركی مووچه‌ی بێ مه‌رج و بێ كات بۆ هه‌موو بێكاران دابین ده‌كه‌ین.\n- له چوارچێوه‌ی زیادبوونی خزمه‌تدا، ئێمه به‌بڕی هه‌زار لیره‌ی توركی مووچه‌ی فه‌رمانبه‌ران زیاد ده‌كه‌ین.\n- تا بڕی ٥٠ هه‌زار لیره‌ی توركی، فایزی قه‌رزی بانكی لاده‌به‌ین.\n- هاوكاری بۆ كاری كشتوكاڵ و ئاژه‌ڵداری دوو قات زێده ده‌كه‌ین.\n- تێپه‌ڕبوون به‌سه‌ر ڕێگه و پرده‌كان، ده‌كه‌ینه بێ پاره.\nئێمه سیسته‌می په‌روه‌رده له ژێر ده‌سه‌ڵاتداره‌تیی سیاسی ده‌ردێنین\nپێداگری ده‌كه‌ین له‌سه‌ر ئه‌وه‌ی په‌روه‌رده‌ی گشتی، بێ پاره ، ئازادیپارێز، زانستی و به زمانی دایك بێت.\n- كۆتایی به لایه‌نداری و واسیته دێنین و پێكه‌وه په‌روه‌رده‌یه‌كی سه‌رفراز كه ئاینده‌ی هه‌بێت بۆ منداڵان و لاوان بونیاد ده‌نێین.\n- كۆتایی به سیسته‌می ٤+٤+٤ دێنین كه فێرگه‌كانی به بیر و باوه‌ڕی ئایدیۆلۆژیانه له‌یه‌كتر جیاكردۆته‌وه.\n- به‌هیچ جۆرێك پاره له خانه‌واده‌ی فێرخوازان وه‌رناگرین.\n- مه‌نهه‌جی په‌روه‌رده-ی تاكپه‌رست، زایه‌ندپه‌رست، مه‌زهه‌بپه‌رست و نه‌ژادپه‌رست لاده‌به‌ین و له شوێنی ئه‌و، مه‌نهه‌جێكی نوێی په‌روه‌رده له‌سه‌ر بنه‌مای زانستی، عه‌لمانی، دیموكراتی، ئازادیپارێز، فره‌ڕه‌نگی و به زمانی دایك داده‌نێین.\n- ئێمه هه‌موو ئه‌زموونه‌ناوه‌ندییه‌كانی وه‌ك OKS, SBS, TEOG, LYS و YGS لاده‌به‌ین. له شوێنی سیسته‌مێك كه پشت به ئه‌زموونه‌كان (تاقیكردنه‌وه‌كان) ده‌به‌ستێت، ئێمه سیسته‌مێك بونیاد ده‌نێین كه پشت به پێشكه‌وتنی هاوبه‌شی مامۆستا و فێرخوازان ببه‌ستێت.\nوا ده‌كه‌ین كه مێدیای یه‌كده‌نگ ببێته مێدیای ئازاد\nهه‌موو به‌ربه‌سته‌كان له به‌رده‌م مافی گه‌یشتنی گه‌ل به زانیارییه‌كان لاده‌به‌ین. وا ده‌كه‌ین كه هه‌موو به‌ربه‌سته‌كان له به‌رده‌م ئازادیی بیر، ڕامان، ڕاگه‌یاندن، خۆپیشاندان و خۆڕێكخستن لاببرێن.\n- ئێمه ناهێڵین كه ڕۆژنامه، ته‌له‌فزیۆن و ڕادیۆ له لایه‌ن ده‌سه‌ڵاتداره‌تییه‌وه دابخرێن و ڕێ له به‌رده‌م مێدیای فره‌ڕه‌نگ ده‌كه‌ینه‌وه.\n- ئێمه ئازادی فه‌راهه‌م ده‌كه‌ین بۆ ڕۆژنامه‌وانان و به‌كارهێنه‌رانی تۆڕه‌كۆمه‌ڵایه‌تییه‌كان.\n- وا ده‌كه‌ین كه ده‌زگه‌كانی ڕاگه‌یاندن ئازاد بن. هه‌موو به‌ربه‌سته‌كان له به‌رده‌م پلاتفۆڕمه‌كانی ئینته‌رنێت وه‌ك تویته‌ر، فه‌یسبووك و ویكیپێدیا لاده‌به‌ین.\nله سیاسه‌تی ده‌ره‌وه‌دا، ئێمه ده‌ربازی سیاسه‌تێكی ئاشتیانه‌ی ده‌ره‌وه ده‌بین.\nله چاره‌سه‌ركردنی كێشه‌هه‌رێمییه‌كاندا، ئێمه خۆمان له شه‌ڕی هێزه‌جیهانگیر و هه‌رێمییه‌كان، هه‌روه‌ها داگیركاری و توندوتیژی به‌دوور ده‌گرین. ئێمه له دژی ئه‌م سیاسه‌تانه ده‌وه‌ستینه‌وه.\n- به‌رده‌وام ده‌بین له تێكۆشانی خۆمان بۆ ئه‌وه‌ی له ڕۆژهه‌ڵاتی ناوین، به‌ڕێوه‌به‌رایه‌تییه‌كی ئازادیپارێز، یه‌كسان، دیموكراتی بونیاد بنرێت كه گه‌لانی هه‌رێمه‌كه بتوانن ئاینده‌ی خۆیان به‌شێوه‌یه‌كی ئازاد ده‌ستنیشان بكه‌ن.\n- ئێمه ڕه‌چاوی پێوه‌ره‌كانی یه‌كێتیی ئه‌ورووپا ده‌كه‌ین ده‌رباره‌ی ڕێزگرتن له مافه‌كانی مرۆڤ، دیموكراتی هه‌رێمی، جیاوازی ده‌سه‌ڵاته‌كان و سه‌روه‌ری یاسا. ئێمه به‌گوێره‌ی پێوه‌ره‌كانی خۆمان، سه‌رله‌نوێ هه‌ڵسه‌نگاندن ده‌كه‌ین بۆ بابه‌تی دانوستان و به‌ئه‌ندامبوونی توركیا له یه‌كێتیی ئه‌ورووپا.\nڕوانگه‌ی «مافه‌سرووشتییه‌كان له به‌رژه‌وه‌ندیی مرۆڤه‌كان گرینگترن» پێشده‌خه‌ین\nئێمه كۆتایی به هه‌موو ئه‌و بینایانه دێنین كه هه‌ڕه‌شه له كۆمه‌ڵگه و سرووشت ده‌كه‌ن و ژینگه وێران ده‌كه‌ن. دارستانه‌كان، كه‌نار ئاوه‌كان، له‌وه‌ڕگه‌كان، زه‌وییه‌كان، شوێنه‌واره‌كان، ده‌وڵه‌مه‌ندی سرووشتی، كولتووری و مێژوویی ده‌پارێزین.\n- ئێمه كۆتایی به پڕۆژه‌كانی دروستكردنی به‌نداو، HES (ناوه‌نده‌كانی به‌رهه‌مهێنانی كاره‌با له ئاو) دێنین كه به‌مه‌به‌ستی سه‌رمایه‌گوزاری و قازانج دروست ده‌كرێن. ئێمه كۆتایی به هه‌موو ئه‌و كردارانه دێنین كه زیان به بواره‌كانی ژیان ده‌گه‌یه‌نن.\n- ئێمه وا ده‌كه‌ین كه گه‌لی خۆجێیی بتوانێت بڕیار له‌سه‌ر هه‌موو ئه‌و پڕۆژانه بدات كه له هه‌رێمه‌كانی نیشته‌جێبوونی ئه‌وان دروست ده‌كرێن. ئێمه پڕۆسه‌ی ÇED (هه‌ڵسه‌نگاندنی كاریگه‌ری له‌سه‌ر ده‌وروبه‌ر) زیاتر به‌دیموكراتی ده‌كه‌ین.\n- ئێمه ئه‌و پڕۆژانه ده‌وه‌ستێنین كه شاره‌كان تاڵان ده‌كه‌ن، مافی نیشته‌جێبوونی گه‌ل له‌ناوده‌به‌ن، بواره‌كانی ژیانی هاوبه‌ش و به‌رهه‌مه‌كولتووری و مێژووییه‌كان له‌ناوده‌به‌ن.\n- كۆتایی به هه‌موو ئه‌و پڕۆژه زیادانه دێنین كه سرووشت و سه‌رچاوه‌كان له‌ناوده‌به‌ن. وه‌ك «كانال ئیستنه‌بووڵ».\n- ئێمه سزای هه‌موو ئه‌و كه‌سانه ده‌ده‌ین كه تاوانی له جۆری ئه‌شكه‌نجه، خراپه‌كاری، هێرشی زایه‌ندی و كوشتن له دژی ئاژه‌ڵه‌كان ده‌كه‌ن. به‌م سزادانه واده‌كه‌ین كه ئیدی ئه‌و تاوانانه نه‌كرێن.\nبۆ ئه‌وه‌ی كۆتایی به سه‌رۆكایه‌تی بێنم، من ده‌بمه سه‌رۆك كۆمار. كاتێك كه پڕۆسه‌كه كۆتاییهات، ئه‌ركه‌كانی منیش كه‌م ده‌بن. من سه‌رۆكایه‌تی كۆمار ده‌كه‌مه پێگه‌یه‌كی نوێنه‌رایه‌تی و ئاشتیی كۆمه‌ڵایه‌تی.\nمن ناڵێم من ده‌یكه‌م، من ده‌ڵێم ئێمه ده‌یكه‌ین!\nئێمه گه‌لین. به ناسنامه، باوه‌ڕی، زمان و كولتووری خۆمان ئێمه ئه‌م وه‌ڵاته‌ین.\nئێمه ئه‌و مرۆڤانه‌ین كه باوه‌ڕ به ئاینده‌ی ئه‌م وه‌ڵاته ده‌كه‌ین؛ سه‌رچاوه؛ هیوا، هه‌وڵدان و جیاوازی ڕه‌نگه‌كانی خۆمان پێشكه‌شی داوای سیسته‌می تاكه‌كه‌سی ناكه‌ن.\nفراکسیۆنه کوردستانییەکانی ئەنجومەنی نوێنەرانی عێراق كۆبوونه‌وه


هێرش سەردار جاف : بڕیارى سزادانى فەرماندە سەربازییە کەمتەرخەمەکان لە شەنگال لەلایەن سەرۆکى هەرێمەوە بەدورخستنەوەى بەخشینە نەک سزا ؟ . – WTARIKURD\nسزاى یاساى دروست بۆ ئەم جۆرە لە تاوانە نیشتیمانیە لە سێدارە دانە ، نەک بەخشین هەروەک لە یاساى سزایى سەربازى هەرێمدا هاتووە .\nئەگەر لە پێشتردا پێشمەرگە لەسەر ئاستى ناوخۆو نێودەوڵەتى جێگەى شکۆ و ترس و سەروەرى بووبێ بۆ دوژمن و نەیارانمان ئەوا لەروداوەکانى شەنگالەوە ئەم سومعەو ئازایەتییە تاڕادەیەک کەوتە ژێر پرسیاروە.\nماوەى پانزە ساڵە وامان هەست دەکرد خاوەن هێزێکى پێشمەرگەى زۆر بەتوناین خاوەن ئەدەواتى باشى سەربازین خاوەن دەیان فەرماندەى سەردەمى شاخ و شارى بەتواناین، بەڵام لەیەکەم تاقیکردنەوەى جەنگى ئەم هێزە بەتایبەت لە سنورى زەرد ئەو ڕاستیەمان بۆ دەرکەوت ئەم هێزە ئەوەنین کە وەک پێویست چاوەرێمان دەکرد،\nدەریخست خاوەنى هێزێکى لەرزۆکین فەرماندەکانمان لەو سنورە ئەوەندە لەرزۆکن بەبێ بەرگرى ئەوتۆ سنورێکى زۆرمان لەخاکى وڵاتەکەماندا بەدوژمن. ئەمە سەرەڕاى ئەوەى کەدەیان ساڵە, سەدان ملێۆن دۆلارى ئەم وڵاتە دەرواتە ئەم فەرماندا نا بەرپرسانە بەبێ سود بۆ ڕۆژێکى وەک ئە مڕۆى شەنگال،\nڕووداوەکانى شە نگال ئەویان سە لماند کە شەڕى جیهادیى و کۆڵان بە کۆڵان بەم شێوەیەو بەم فەرماندە سەربازیانە ناکرێت. تەنانەت لە ماوەیەکى زۆرکورت بەبێ بەرگرییەکى ئەوتۆ بەقەدەر خاکى هەردوو وڵاتى قطر و بحرینى راِدەستى دوژمن کرد.\nوە ئەم شکستەى شەنگال و دەورو بەرى هەیمەنەو هیبەتى حکومەتى هەرێم و هێزى پێشمەرگەى شکاند و دەست و دامانى هەموو دنیاىکردین، وە ئەگەر پێمان وابێت تاکتیکێک بوە بۆ بەدەستهێنانى لۆجستى سەربازیى و مرۆییى نیۆدەوڵەتى بۆ ئەم هەرێمە، ئەوا لەهەمان کاتدا سومعەى هێزى پێشمەرگەو ئەم هە رێمەى خستە ژێر پرسیارەوە!\nبۆیە ناکرێت بەتەنها دور خستنەوەى فەرماندەکان لەبەرامبەر لەدەستدانى زیاتر لە%43 خاکى ناوچە تازە ئازاد کراوەکان ، کە لە ئەنجامى کەمتەرخەمى و بێ پالانى فەرماندە سە ربازیەکانمان لە شەنگال و دەورو بەریی، کەبووە هۆی شەهید بونى دەیان پێشمەرگەو بریندار بونى سەدانى ترو، ئاوەرەبونى سەدان هەزار کەس و، شکاندنى هەیبەتى خودى سەرۆکى هەرێم و ، زیانێکى زۆرى دارایى بەسەدان ملێۆن دۆلار مەزەندە دەکرێت، بوترێت سزا ئەمە بەخشینە نەک سزا.\nسزایى یاساى دروست بۆ ئە مجۆرە تاوانە نیشتیمانییە هەروەک بەڕونى لەمادەى (3) یاساى سزاى ژمارە (14)ساڵى (2008) هێزەکانى ئاسایشى ناوخۆدا هاتوە لەسێدارەدان نەک دوورخستنەوە، ئەمەش دواى لێکۆلینەوەیەکى وردى یاساى و سەربازیى کەبنەما دادوەرییەکانى تێدا بێتەدى, تاکو بێتە هۆى ترساندنى هەر فەرماندەیەکى سەربازیی تر لە ئاسان بەدەستەوەدان و کەمتەرخەمیی کردن لەبستێک لەخاکى وڵات لە ئایندەدا هە وەک چۆن پێشتر سەرۆک کەدەیوت لەیەک بست خاکى ئەم هەرێمە خۆش نابین بۆ دوژمنى ئەوهاش دەبێت لەکەمتەرخەمى هیچ کەسو سەرباز و فەرماندەیەک خۆش نەبین لەبەدەستەوەدانى یەک بست لەخاکى پیرۆزى نیشتیمان.


لیژنه‌یه‌كى په‌رله‌مانى بۆ چاودێرى كردنى گرێبه‌ستى سیسته‌مى ئێس 300\nلیژنه‌ى ئاسایش وبه‌رگرى نوێنه‌رایه‌تى،ئه‌مڕۆ دووشه‌ممه دووپاتیكرده‌وه،لیژنه‌یه‌كى په‌رله‌مانى تایبه‌ت پێكهێنراوه بۆ چاودێركردنى گرێبه‌ستى كڕینى سیسته‌مى ئێس 300له‌گه‌ڵ لایه‌نى روسیا.\nسه‌عه‌د مایع ئه‌ندامى لیژنه‌ى ئاسایش وبه‌رگرى نوێنه‌رایه‌تى به‌ئاژانسى هه‌واڵى عێراقیه(اه‌ع)ڕایگه‌یاند"عێراق خاوه‌ن سیسته‌مێكى ئه‌منى ته‌واو وبه‌هێزه وپێویستى به‌سیسته‌مى ئاسمانییه بۆ به‌رده‌وامیدان به‌سه‌ركه‌وتنه‌كانى به‌سه‌ر تیرۆرستانى وله‌ناوبردنى شانه نووستوه‌كانى"،ئاماژه‌یشى به‌وه‌دا"واژۆكردنى گرێبه‌ست له‌گه‌ڵ لایه‌نى رووسیا دواى پێكهێنانى حكومه‌ت ئه‌نجام ده‌درێت".\nمایع وتیشى"عێراق هه‌ماهه‌نگى هه‌یه له‌گه‌ڵ لایه‌نى سوریا بۆ به‌ره‌نگاربوونه‌وه‌ى تیرۆر چونكه عێراق سنوورى هاوبه‌ش له‌گه‌ڵ سووریا ده‌یانبه‌ستێته‌وه كه‌هێشتا رووبه‌رووبونه‌وه‌ى تیرۆرستانى داعش بۆته‌وه"ڕوونیشیكرده‌وه"سیسته‌مى رووسیا توانا عێراق به‌هێزتر ده‌كات له‌ڕووى به‌رگرى وهێرشكردندا".\nشایه‌نى باسه لیژنه‌ى ئاسایش وبه‌رگرى نوێنه‌رایه‌تى پێشووتر دووپاتیكرده‌وه عێراق ده‌ستیكردووه به‌كاراكردنه‌وه‌ى گرێبه‌ستى كڕینى سیسته‌مى مووشه‌كى به‌رگرى ئاسمانى رووسى ئێس 300له‌ماوه‌ى سێ مانگدا.\nمحه‌مه‌د ڕه‌زا ئال حه‌یده‌ر سه‌رۆكى لیژنه‌كه به‌ئاژانسى هه‌واڵى عێراقیه(اه‌ع)ڕایگه‌یاند"سوپاى عێراق سیسته‌مى به‌رگرى ئاسمانى هه‌یه دریژترین مه‌وداى 20كیلۆ مه‌تره،ودابه‌ش كراوه‌ته سێ ئامانجى سه‌روه‌رى گرنگ وناوچه‌ى قه‌ده‌غه‌كراوى وڵات ،ئاماژه‌یشى دا "ماوه‌ى سێ مانگه گریبَه‌ستى واژۆكراو له‌گه‌ڵ ڕووسیا كارابۆته‌وه بۆ پێدانى مووشه‌كى ئێس 300به‌عێراق كه‌مه‌وداى 200كیلۆ مه‌تره وزۆر باش وگونجاوه له‌گه‌ڵ جوگرافیاى عێراق".


مامۆستایەكی زانكۆ: كوردستان ئۆپۆزسیۆنێکی بەهێزی پێویستە | KURDPLAT\nمامۆستایەكی زانكۆ: كوردستان ئۆپۆزسیۆنێکی بەهێزی پێویستە\nکوردپلات 9/01/2020 09:50:00 م ليست هناك تعليقات\nد. موئمین زەڵمی مامۆستای زانکۆ رایگەیاند: "هەرێمی کوردستان وەک چۆن دەسەڵاتێکی بەهێزی پێویستە بە دڵنیاییەوە ئۆپۆزسیۆنێکی بەهێزیشی پێویستە، بۆیەش هەر لێکترازان و پێکەوەهەڵنەکردنێک لەناو هێزەکانی ئۆپۆزسیۆندا لە خزمەتی میللەتدا نیەو سەرئێشەی زیاتری لێدەکەوێتەوە."\nموئمین زەڵمی: هەرێمی کوردستان وەک چۆن دەسەڵاتێکی بەهێزی دەوێ ئاواش ئۆپۆزسیۆنێکی بەهێزی پێویستە\nئەو ماۆستای زانکۆیە وتیشی: "لە راستیدا یەکێک لە قەیرانە سیاسی-کۆمەڵایەتییەکانی کۆمەڵگەی کوردی دابەشبوونە، جا ئەم دابەشبوونە لە ئایدۆلۆجیا و جوگرافیاوە بیگرە تا تەمەن و بیرکردنەوەش، ئەم دابەشبوونە هێندە زەقە کاریگەری لەسەر هەموو هەڵوێستە سیاسییەکانیش دروست کردووە، قوربانی سەرەکیش میللەتە."\nروونیشیکردەوە: " لە دە ساڵی رابردوودا زیاتر و زیاتر پێکدادان و پێکەوەهەڵنەکردنی فیکری و سیاسی و کۆمەڵایەتی بەرچاو دەکەوێت، یانی ئەگەر جاران شەڕی دەستەویەخە هەبوو، ئێستا شەڕی سارد زۆر پەرەی پێدەدرێت، لەیەکتر خوێندن و دژایەتی و تەنانەت تەخوینی ناو هێزە ناڕازییەکانی هەرێمی کوردستان زۆر زیاترە لە وەستانەوە بەرامبەر بە دەسەڵات، ئەمەش وایکردووە گەنجان و لاوانی کوردستان زیاتر بێهیوا بکرێن و ئەم بێهیواییەش بەدڵنیاییەوە تەشەنەی سەندووە."\nزەڵمی وتیشی: "لە پێناو رزگاربوون لەم بێهواییەی باڵی بەسەر کۆمەڵگەدا کێشاوە، بەر لە هەر شتێک سەرڕاستی و سەراحەتی حزبە سیاسییەکان پێویستە، بەو مانایەی واز لە دووبەرەکی ناوخۆیی بهێنن، چونکە هەرێمی کوردستان وەک چۆن دەسەڵاتێکی بەهێزی پێویستە بە دڵنیاییەوە ئۆپۆزسیۆنێکی بەهێزیشی پێویستە، بۆیەش هەر لێکترازان و پێکەوەهەڵنەکردنێک لەناو هێزەکانی ئۆپۆزسیۆندا لە خزمەتی میللەتدا نیەو سەرئێشەی زیاتری لێدەکەوێتەوە."


ماڵپەری فیردەوس | ئایا سورەتی مەککی و مەدەنی وەک یەکن و چۆن لە یەکتر جیا بکەینەوە ؟\nسەردێری پرسیار:ئایا سورەتی مەککی و مەدەنی وەک یەکن و چۆن لە یەکتر جیا بکەینەوە ؟\nبەرواری دانان :2019-01-13 کۆدی پرسیار:982\nپرسیار : ئایا سورەتی مەککی و مەدەنی وەک یەکن و چۆن لە یەکتر جیا بکەینەوە ؟\nوەلام : زانایان سەبارەت بە جیاوازیان دەڵێن :\nمەککی : (١) لەڕووی شێوازەوە مەککی توندترە ، چونکە بەزۆری باسی ئەوانە دەکات کە پشتیان لە دینی خوا و پێغەمبەر کردووە و خۆیان بە گەورە دادەنێن .\n(٢) لەڕووی کورتی و درێژی ئایەتەکانی مەککی بەزۆری ئایەتی کورتن .\n(٣) لەڕووی بابەتەوە مەککی بەزۆری باسی بیروباوەڕو یەکتاپەرستی و زیندوو بوونەوە و بەھەشت و دۆزەخ دەکات ، چونکە ئینکاری زیندوو بوونەوەو یەکتاپەرستیان دەکرد .\n(٤) دەلێن بەشێوەیەکی گشتی ھەر سوڕەتێک ئایەتی سوجدەی تێدا بێت ئەوە مەککیە .\n(٥) بە شێوەیەکی گشتی ھەر سوڕەتێک : (( يأيها الناس ..... )) ی تێدا بێت ، وە (( یأیھاالذين ءامنوا .... )) ی تێدا نەبێت ئەوە مەککیە ، ئیلا سوڕەت حەج نەبێت لە کۆتاییەکەی : (( یأیھالذين ءامنوا واركعوا واسجدوا .... )) ی تێدایە بەلام زۆربەی زانایان دەلێن مەککیە ، وە جگە لە ھەندێک سوڕەتی تر .\n(٦) بە شێوەیەکی ھەر سوڕەتێک باسی چیڕۆکی پیغەمبەران و ئومەتەکانی پیشتر و ئادەم و شەیتان بکات مەککیە جگە لە سوڕەت البقرە نەبێت .\nمەدەنی : (١) لەڕووی شێوازەوە مەدەنی نەرم و نیان و ئاسانە ، چونکە بۆ ئەوانەیە کە باوەڕیان ھێناوە و تەسلیم بوون .\n(٢) لەڕووی کورتی و درێژی ئایەتەکان ، بەزۆری ئایەتەکانی درێژن .\n(٣) لەڕووی بابەتەوە مەدەنی بەزۆری باسی عیبادات و معاملات دەکات ، چونکە موسلمان فێری بیروباوەڕ بووە و پێویستیان بەشتی زیاترە وەک عیبادات و معاملات کە ڕۆژانە پێویستیان پێییەتی .\n(٤) ھەر سوڕەتێک واجباتی تێدا بێت یان حەد ئەوە مەدەنییە .\n(٥) ھەر سوڕەتێک باسی دووڕووی کردبێت ئەوە مەدەنییە بێجگە لە سوڕەت العنکبوت نەبێت مەککیە .\n(٦) ھەر سوڕەتێک باسی موجادەلەی ئەھلی کتابی کردبێت ئەوە مەدەنییە .


لە شارەکانماندا … کرمانج فەتاح – Dengekan\nbyKrmanj Fattah\tJuly 18, 2019\tGeneral\nهەر یەکێک لە ئێمە خاوەنی شارێکین،یان هەریەکە لە ئێمە شارێک خاوەنێتی.شوناسی ئینسانەکان شوناسی شارەکانیانە. هەر شارە و ڕەمزێک یان چەند ڕەمزێکی تایبەت بەخۆی هەیە .\nهیچ شارێک نیە کۆمەڵێک ڕەمزی مێژوویی، شارستانی، کەلتووری تایبەت بەخۆی نەبێت . بایەخدان و شانازیکردن بە ڕەمزەکانی شارەوە ، هەستکردنە بەو ناسنامەیەی شوێن بە مرۆڤی دەبەخشێت.\nلێردا ئەوەی ئەمەوێت باسی لێوەبکەم،(لە شارەکانماندا) چەند خاڵێکی گرنگ هەن کە شایەنی باسکردنن. ئایە شارەکانمان بەمانا هەقیقیەکەی شارن؟\nکۆمەلێک کەم و کوری هەن کەم تا زۆر لە شارەکانمان کە شایەنی ئەوەیە لێرەدا باسیان لێوە بکەین، ڕەنگە جێگای پرسیارگەلێک بن بۆ هەر تاکێک لە ئێمە. ئایە جیهان بەو پێشکەوتنە زۆرەی لە ئێستادا بە شارستانیبوونی شار و کۆمەڵگایەکان تەنیا خۆی لە هەبوونی شەقامەکان و باڵەخانە و هوتێل و قوتابخانە و نەخۆشخانە و باخچەکانەوە دەبینێتەوە، ئایە شارناسی نوێ بەوانە گرنگیان پێدەدرێت تا پێیان بلێن شار؟\n(شاری سیدنی چەندەها باڵەخانە و هوتێلی سەرسورهێنەر وەک بینا هەیە ، بەڵام بینای ئۆپێرای سدنی ڕەمزی شارە.)\n(لە شارەکانماندا) گرنگی ئەوتۆ نەدراوەن بەوەی بە مانای راستەقینەیی شارەکان شاربن،کە تێیدا خەون تێیدا ببێت بەراستی. چونکە لەم شارانەدا نامۆین بە هونەر و شانۆ و موزیک…! (بەلێ جیهان لە پێشکەوتندایە) بەڵام ئێمە لە کوێی ئەو پێشکەوتنانەداین؟ بەشارستانیبوونی شار و کۆمەڵگایەکانیش کەم و زۆرکاریگەری (ئەرێنی) و (نەرێنیان) دوای خۆیان جێهدەلێن، ڕەنگە ئەوەی بۆ سەرتایی ژێرخانەی هەر شارێک جێگای پرسیار نەبێت،وە نەبێتە مایەی گازندەش، بەڵام گەر شارێک نیو سەدە ژێرخانەکەی داندرابێت جێگای پرسیارە لە نەبوونی کۆمەلێک شت،کە نمونەیێکی گرنگی بەشاربوونن و شارستانیەتن. نەبوونی هۆلێکی (سینەما)! نەبوونی هۆلێکی تایبەت بۆ نمایشی (شانۆی)وە نەبوونی ناوەندێکی شانۆیی، نەبوونی (مۆزەخانەیێکی) گونجاو و نەبوونی ناوەندێکی گرنگی (هونەری و ئەدەبی)وە پێویستە هەر ماڵێک کتێبخانەیێکی هەبێت، دواتر ژیانی کۆمەڵاتیی و کارلێک نەکردنی خزمایەتی و عەشیرەت، واتە کەس پەیوەندی بەکەسەوە نەبێت و نەبێتە کۆمەڵگەیێکی عەشایر و یەکتر کوشتن و …تاد.\nدواتر هەبوونی کەرتی تایبەت و کۆمپانیا و مۆڵ، بۆ ڕەخساندی هەلی کار بۆ گەنجان. ڕۆڵ دیتنی گەنجان و خۆ دۆزینەوەی گەنجان لە هەموو ڕویێکەوە. چەندسێکتەریتر… کەجێگای پڕسیارن. لەڕاستیدا قسەکردن لەبارەی شارەوە،\nئەمەش گرنگە ڕێزگرتن لە یاساکانی وەڵات خزمەت بەشار دەکات، هەر کەسێک ڕێز لە بیر و ڕاو کەرەستە و یاساکانی شاری خۆی بگرێت و بە خۆشەویستیەوە مامەڵەی تێدا بکات.\nشار؛بەبێ باسکردنی مرۆڤ هیچ مانایەک و ئەرزشێکی نیە!\nبۆ ئەوەی لە شار تێبگەین،سەرەتا دەبێ لە مرۆڤ خۆی تێبگەین.چونکە تەواوی دەزگاکانی شار بۆ خزمەتی مرۆڤن.\nوەک چۆن مرۆڤ لەشاردایە بەهەمان شێوە،شاریش لەناو مرۆڤدایە.\nشار بریتیە لەهەبوونی هەموو شتێک،هەموو شوێنێک هەروەها\nبۆ دۆزینەوەی ویستەکانی مرۆڤە تێیدا.\nبەڵام ڕەنگە لە شارەکەی مندا هیچ یەکێک لەمانە بوونی نەبێت، تا داهاتووێکی تر بدات بە تاک، رووحیەتی تاک لەم شارانەدا یاخود تایبەت بڵێم لە شارەکەمدا ئەبێ تەنیا لە دوورەوە لە کۆمەلێک شت بڕوانین یان دەبێت بۆ وەدیهێنانی خەونەکانمان کۆچ بکەین.!\nبەم پێیە دەبێ مامەڵەکردنمان لەگەڵ شاردا مامەڵەکردنێکی تاک ناسی بێت،یان مێژووناسی بێت،شار خاوەنی رووحە کە مرۆڤە… بۆیە دەبێت واتایێکی هەقیقی بدرێتەوە،بە تاک لە ناو شاردا. تا بەو پێیەی شارەکانیش بە مانا ڕاستەقینەکانیانەوە شاربن.\n(با شارەکان بە شارستانیەت بناسێنین، با تاک لەم شارانەدا ئایندەیان ببینن.)\nPrevious بەراوردکردن، ئەوهۆکارە نەرێنیەی دەروونی مناڵ ئەڕووخێنێ ……!\nNext ئەمەریكا و عێراق و دادگای تاوانی نێودەوڵەتی ICC…. عەلی مەحموود محەمەد


فەرمی ..ڕیال مەدرید گرێبەستێکی تازەی ڕاگەیاند – یاریگا سپۆرت\nHome/هه‌واڵه‌كان/گرنگ/فەرمی ..ڕیال مەدرید گرێبەستێکی تازەی ڕاگەیاند\nکارۆخ ڕواندزی 2020/01/25\nلە میانەی هەوڵەکانی یانەی ڕیال مەدرید بۆ تۆکمە کردنی ڕیزەکانی یانەکە بە یارزانی لاوی بەهرەمەند یانەکە گرێبەستێکی تازەی لەگەڵ ئەستێرەیەکی یانەی مەلەگە واژۆ کرد.\nلەم بارەیەوە یانەی مەلەگە لەسەر ماڵپەڕی فەرمی خۆی ڕایگەیاند کە (هۆگۆ فاییخۆ)ی باڵی چەپی یانەکە کە تەمەنی 19 ساڵ دەبێت، بە فەرمی پەیوەندی بە ڕیال مەدریدەوە دەکات، یاریزانەکەش لە لایەن خۆیەوە نامەی ماڵئاوایی خۆی بۆ هاندەرانی یانەی مەلەگە لە تۆڕە کۆمەلایەتییەکان بڵاوکردبووەوە کە تێیدا یاریزانە لاوەکە دەڵێت” ئەو کارەم کرد کە بەرژەوەندی خۆم و خانەوادەکەمی تێدا بوو، بەم شێوەیە دەتوانم بەرەو پێش بڕۆم و ئاستم باشتر بکەم.\nئەوەی جێی سەرنجە لەو گرێبەستە ئەوەیە کە ڕیال مەدرید ڕایگەیاندوە کە یاریزانەکە لە ژێر سەرپەرشتی زێدان مەشق ناکات و ناچێتە تیپی یەکەم یان دووەمی ڕیال مەدرید بەڵکۆ یاریزانەکە بە خواستن دەچێتە یانەی دیپۆرتیڤۆ لاکۆرۆنیا تا ئەزموونی زیاد بکات و لە داهاتوو بۆ ڕیال مەدرید بگەڕێتەوە.\nڕیال مەدرید مەلەگە\n22 خوله‌ك له‌مه‌وبه‌ر